ވެކްސިން ނުޖަހާނަމަ ދަތުރުކުރުން ހުއްޓުވަނީ\nބަޔަކު ރަށަކަށް ފުރައިގެން ދަނީ: ވެކްސިން ނުޖަހާ މީހުން ދަތުރުތަކަށް ނާރުވަން ވަނީ އަންގާފައި -- އަވަސް ފޮޓޯ\nހާއިޒް ޒަމީން· 29 އޮގަސްޓް 2021\nކޮވިޑް-19 އިން ދިފާއުވުމަށް ވެކްސިން ޖަހައިފައިވޭތޯ ކަށަވަރުކޮށްފައި ނޫނީ ދަތުރުކުރުމަށް ފުރުސަތު ނުދިނުމަށް ޓްރާންސްޕޯޓް މިނިސްޓްރީން އަންގައިފި އެވެ.\nއެ މިނިސްޓްރީން ނެރުނު އިއުލާނެއްގައި ވަނީ އަންނަ ބުދަ ދުވަހުން ފެށިގެން އެއްގަމުންނާއި ކަނޑުދަތުރާއި ވައިގެ ހިދުމަތް އަދި ޓެކްސީ ދަތުރުކުރާއިރު ވެކްސިންގެ އެއްވެސް ޑޯޒެއް ޖަހާފައިވޭތޯ ހިދުމަތްދޭ ފަރާތްތަކުން ކަށަވަރު ކުރަން ޖެހޭނެ ކަމަށެވެ. އަދި އެޗްޕީއޭގެ ގައިޑްލައިންގައި ޝަރުތު ކޮށްފައިވާ ކަންކަން ކަށަވަރު ކުރުމަށްފަހު ނޫނީ ހިދުމަތް ނުދިނުމަށް ވަނީ އެދިފަ އެވެ.\nމިއީ ވެކްސިން ޖެހުމަށް ބާރުއެޅުމުގެ ގޮތުންންނާއި އެޗްޕީއޭއިން ކަނޑައަޅާފައިވާ ގައިޑްލައިންތަކާ އެއްގޮތަށް އަމަލުކުރުމަށް ބާރުއެޅުމަށް ނިންމާފައިވާ ނިންމުމެކެވެ.\nވެކްސިންގެ ފުރަތަމަ ޑޯޒް ދިނުމަށް ސަރުކާރުން ނިންމާފައިވަނީ މިމަހުގެ ނިޔަލަށެވެ. އެއްވެސް ޑޯޒެއް ފުރިހަމަ ނުކުރުނާ މީހުންނާނަށް އަންނަ މަހުގެ އެއްވަނަ ދުވަހުން ފެށިގެން ދަތިތަކަކާއި ކުރިމަތިވާނެ އެވެ.\nއެގޮތުން ވެކްސިން ފުރިހަމަ ނުކުރާ މުވައްޒަފުން އަންނަ މަހުގެ ފުރަތަމަ ދުވަހުން ފެށިގެން އޮފީހަށް ނިކުންނަން ޖެހޭނީ ޕީސީއާރް ހަދާ، ނެގެޓިވް ނަތީޖާއަކާ އެކު އެވެ. އަދި ވެކްސިން ފުރިހަމަ ކުރެވެންދެން ކޮންމެ ދެ ހަފްތާއަކުން ޕީސީއާރް ހަދާ ނެގެޓިވް ނަތީޖާ ހުޅަހަޅަން ޖެހެ އެވެ.\nއައްޑޫގެ ކާފިއު އިތުރު ހަފްތާއަކަށް\nމީގެ އިތުރުން ވެކްސިން ފުރިހަމަ ނުކުރާ މީހުންނަށް އަންނަ މަހުގެ އެއްވަނަ ދުވަހުން ފެށެގެން ސުކޫލްތަކަށް ވެސް ނުވަދެވޭނެ ކަމަށް ވަނީ ނިންމާފަ އެވެ.


ބޯހިމެނުމުގައި ހިމެނިފައިވަނީ ރާއްޖޭގައި އުޅޭ ބިދޭސީންގެ ދެބައިކުޅަ އެއްބަޔަށްވުރެ މަދުންMikal News\nބޯހިމެނުމުގައި ހިމެނިފައިވަނީ ރާއްޖޭގައި އުޅޭ ބިދޭސީންގެ ދެބައިކުޅަ އެއްބަޔަށްވުރެ މަދުން\n18 ނޮވެމްބަރ 2014, 13:49 |\nމިއަހަރު ރާއްޖޭގައި ކުރިއަށް ގެންދިޔަ ބޯހިމެނުމުގައި ހިމެނިފައި ވަނީ ރާއްޖޭގައި ދިރިއުޅޭ ބިދޭސީންގެ ދެބައިކުޅަ އެއްބަޔަށް ވުރެ މަދުންކަން މިނިސްޓަރ އޮފް ޑިފެންސް އެންޑް ނޭޝަނަލް ސެކިއުރިޓީ ކާނަލް (ރިޓަޔަރޑް) މުޙައްމަދު ނާޒިމް ގެ ވާހަކަފުޅުން ހާމަ ވެއްޖެއެވެ. މިނިސްޓަރު ވިދާޅުވީ އިމިގްރޭޝަނުގެ ހިސާބުތަކުން ދައްކާގޮތުން ރާއްޖޭގައި 120،000 ބިދޭސީން ދިރިއުޅޭ ކަމަށާއި، އޭގެ ތެރެއިން 30،000 މީހުން ދިރިއުޅެނީ ގަވައިދާއި ހިލާފަށް ކަމަށެވެ. ނާޒިމް މިހެން ވިދާޅުވީ މިނިސްޓްރީ އޮފް ޑިފެންސް ގެ ދަށުން ހިންގާ މުއައްސަސާތަކުން ކުރެވުނު މަސައްކަތާއި ގުޅޭ މައުލޫމާތު މީޑިއާ އަށް ދިނުމަށް ކޯސްޓްގާޑް ބިލްޑީންގ އިއްޔެ ބޭއްވި ނޫސްވެރިން ގެ ބައްދަލުވުމުގައެވެ.\nނަމަވެސް، މިއަހަރު ކުރިއަށް ގެންދިޔަ ބޯހިމެނުމުގައިވާ ގޮތުން ރާއްޖޭގައި ތިބީ 58،683 ބިދޭސީންނެވެ. އެހެންކަމުން، 14 މިލިއަނަށްވުރެ ބޮޑު އަދަދެއް ބޯހިމެނުމުގެ މަސައްކަތްތަކުގައި ހަރަކާތްތެރިވި 3،500 އެނިއުމަރޭޓަރުން ހޭދަ ކޮށްގެން ކުރިއަށް ގެންދިޔަ ބޯހިމެނުމުގައި ހިމެނިފައިވަނީ ބިދޭސީންގެ އާބާދީގެ 48 އިން ސައްތައެވެ.\nޑިފެންސް މިނިސްޓަރު މުޙައްމަދު ނާޒިމް އިތުރަށް ވިދާޅުވީ، ހިމެނުމުގެ ހިސާބުތައް ރަނގަޅު ނޫން ކަމަށާއި، އެކަން އެގޮތަށް ދިމާވީ، ގިނަ ބިދޭސީން މައުލޫމާތު ނުދިނުމުން ކަމަށް ވުން އެކަށީގެންވާ ކަމަށެވެ. ނަމަވެސް، ބޯހިމެނުމަކީ މުޅި އާބާދީ މިނަންޖެހޭ ތަފާސް ހިސާބެއް ކަމަށް މާހިރުން ދެކިލައްވައެވެ.\nރާއްޖޭގައި ތިބިކަމަށް ބޯހިމެނުމުން ދައްކާ 58،000 ބިދޭސީންގެ ތެރެއިން 524 ބިދޭސީން ނަކީ ފުވައްމުލަކުގައި ތިބި ބިދޭސީން ކަމަށް ބޯހިމެނުމުން ދައްކައެވެ. އިމިގްރޭޝަންގެ މިހިސާބު ތަކަށް ބަލާއިރު ފުވައްމުލަކުަގއި ތިބި ކަމަށް ބޯހިމެނުމުން ދައްކާ 524 އަށްވުރެ ގިނަ ބިދޭސީން ފުވައްމުލަކުގައި ތިބޭނެ ކަމަށް ބެލެވެއެވެ.\nއަށް އަހަރު ފަހުން ސަރުކާރުން ބޮޑު ހޭދައެއް ކޮށްގެން އެއްކުރާ މިފަދަ މުހިންމު ތަފާސް ހިސާބު ތަކުގައި މުޅި އާބާދީ ހިމެނިފައި ނުވާ ނަމަ އެފަދަ ތަފާސް ހިސާބުތަކަށް ބަރޯސާވެވޭ މިންވަރު ކުޑަވެގެން ދާނެ ކަމަށް ބެލެވެއެވެ. އަދި އެފަދަ ތަފާސް ހިސާބުތައް ބޭނުންކޮށް ގެން ކުރިމަގު ރާވުމުގައި ތަފާތު ގޮން ޖެހުންތަކާއި ދިމާވާނެ ކަމަށް ބެލެވެއެވެ.


Dhiraagun E-sim ge Khidhumaiy thaara kohfi - vNews.mv\nދިރާގުން އީސިމްގެ ޚިދުމަތް ތައާރަފްކޮށްފި\nމަރްޔަމް ލީން 14 January 2020, 11:07\nރާއްޖޭގައި އެންމެ ފުރަތަމަ މުވާސަލާތީ ޚިދުމަތް ދޭން ފެށި ކުންފުނި، ދިރާގުން އީސިމްގެ ޚިދުމަތް ރާއްޖެއަށް ތައާރަފްކޮށްފި އެވެ.\nދިރާގުން ބުނީ އީސިމް މެދުވެރިކޮށް ކަސްޓަމަރުންނަށް ޑިޖިޓަލް މުސްތަގްބަލަކަށް ވާސިލް ވުމަށް އިތުރު ބާރަކަށްވެ، މޮބައިލް ކަނެކްޝަންތައް މެނޭޖް ކުރުމުގައި އިތުރު ލުއި ފަސޭހަތަކެއް ލިބިގެންދާނެ ކަމަށެވެ.\nއީސިމް އަކީ ޑިޖިޓަލް ސިމަކަށް ވުމުން އީސިމް ސަޕޯޓް ކުރާ ފޯނުތަކުގައި، އާދައިގެ ސިމްއަކާ އެކު، ކޮންމެވެސް އެއް އީސީމް ޕްރޮފައިލެއް އެއް ވަގުތެއްގައި ބޭނުންކުރެވޭނެ އެވެ. އެހެންކަމުން، އޮފީސް އަދި އަމިއްލަ ނަންބަރު ގެންގުޅޭ ފަރާތްތަކަށް ދެ ނަންބަރު ބޭނުންކުރެވުން ފަދަ ލުއިފަސޭހަތައް މި ހިދުމަތުގެ ސަބަބުން ލިބިގެންދާނެ އެވެ.\nއީސިމްގައި ތަފާތު އަށް ނަންބަރާ ހަމައަށް ޕްރޮފައިލް ރައްކާކުރެވެ އެވެ. މިއީ، ރާއްޖޭން ބޭރަށް ދަތުރުކުރާ ފަރާތްތަކަށް ވެސް ފަސޭހަކަމާ އެކު ސިމް މެނޭޖްކުރެވޭނެ ހިދުމަތަކަށް ވެގެން ދާނެ އެވެ.\nދިރާގު އީސިމް އެކްޓިވޭޓް ކުރުމަށް ފަސޭހަކަމާ އެކު ދިރާގު އެޕް މެދުވެރިކޮށް ދިރާގު ސިމެއް ލިބޭ އަގުގައި ކަސްޓަމަރުންނަށް އެކްޓިވޭޓް ކޮށްލެވޭނެ ކަމަށް ދިރާގުން ބުނެއެވެ.\nއީސިމްގެ ހިދުމަތް ބޭނުންކުރެވޭނީ އީސިމް ކޮމްޕެޓިބަލް ނުވަތަ އީސިމް ޓެކްނޮލޮޖީ ހިމެނިފައިވާ ފަހުގެ ފޯނުތަކުގަ އެވެ. އެގޮތުން އީސިމް ސަޕޯޓްކުރާ އެންމެ މަގްބޫލު ސަމާޓްފޯނުތަކުގައި ދިރާގު އީސިމް ސަޕޯޓް ކުރާނެކަމަށް ދިރާގުން ބުނެއެވެ.\nއެގޮތުން އައިފޯން އެކްސް އެސް، އައިފޯން އެކްސް އެސް މެކްސް، އައިފޯން އެކްސް އާރް، އައިފޯން 11، އައިފޯން 11 ޕްރޯ އަދި އައިފޯން 11 ޕްރޯ މެކްސްގެ އިތުރުން އެންޑްރޮއިން ޕޯނުތަކުގެ ތެރެއިން ގޫގުލް ޕިކްސެލް3އިން ފެށިގެން ފަހުގެ ފޯނުތަކަށް އީ ސިމްގެ ޚިދުމަތް ލިބޭނެކަމަށް ދިރާގުން ބުނެއެވެ.\nދިރާގަކީ ދުނިޔެ އަށް އަލަށް ތައާރަފް ކުރާ އާ ޓެކްނޮލޮޖީ އާއި ޑިޖިޓަލް ހިދުމަތްތައް ރާއްޖޭގެ މާކެޓަކަށް ގެނެސްދިނުމަށް މަސައްކަތްކުރަމުން އަންނަ ކުންފުންޏެކެވެ.\nދިރާގުގެ އަމާޒަކީ ރާއްޖެ އަށާއި ދިވެހި މުޖުތަމައަށް ޑިޖިޓަލް މުވާސަލާތީ ހިދުމަތްތައް މެދުވެރިކޮށް "ޑިޖިޓަލް ރާއްޖެ" އަކަށް މި ގައުމު ވާސިލުކޮށްދިނުން ކަމަށް އެ ކުންފުނިން ބުންޏެވެ.


Majlis gai plastic beynun kurun huttaalan ninmaifi\nމަޖިލީހުގެ އަމީންއާންމު މިއަދު ނޫސްވެރިންނަށް މައުލޫމާތު ދެއްވަނީ --\nރައްޔިތުންގެ މަޖިލީހުގެ އިދާރާގައި ޕްލާސްޓިކް ބޭނުން ނުކުރާ ގޮތަށް ހަމަޖައްސަން މަޖިލީހުގެ ރައީސް، ރައީސް މުހައްމަދު ނަޝީދު ނިންމަވައިފި އެވެ.\nރައްޔިތުންގެ މަޖިލީހުގައި މިއަދު ބޭއްވި ނޫސްވެރިންގެ ބައްދަލުވުމެއްގައި މަޖިލީހުގެ އަމީންއާންމު ނިއުޝާ ވިދާޅުވީ މަޖިލިސް އިދާރާއި ޕްލާސްޓިކް ބޭނުން ކުރުން ހުއްޓުވާލުމަށް މަޖިލީހުގެ ރައީސް ނަޝީދު ނިންވަމާފައިވާތީ މީގެ ފަހުން މަޖިލީހުގައި ޕްލާސްޓިކް ބޭނުން ނުކުރާނެ ކަމަށެވެ.\nނަޝީދު ބޭނުންފުޅު ވަނީ މަޖިލީހަކީ ތިމާވެއްޓާ ރައްޓެހި ތަނަކަށް ހަދަން ކަމަށާއި އެ ގޮތުން އެނާޖީ ސޭވިން ލައިޓްސްތައް ބަހައްޓަން ވެސް މަސައްކަތް ކުރަމުން ގެންދާ ކަމަށް ނިއުޝާ ވިދާޅުވި އެވެ.\n"މަޖިލީހުގެ ރައީސް ވަނީ މަޖިލިސް އިދާރާގަ ޕްލާސްޓިކް ބޭނުން ކުރުން ހުއްޓާލާ، ތިމާވެއްޓާ ރައްޓެހި ތަނެއްގެ ގޮތުގައި މަޖިިލިސް އިދާރާގެ އެންމެހާ ކަންކަން ކުރިއަށް ގެންދިއުމަށް ނިންމަވާފަ." ނިއުޝާ ވިދާޅުވި އެވެ.\nރައްޔިތުންގެ މަޖިލީހުގައި ޕްލާސްޓިކް ބޭނުން ނުކުރާ ގޮތަށް ރައީސް ނަޝީދު ނިންމަވާފައި މިވަނީ، މަޖިލީހުގައި ޕްލާސްޓިކް ފެންފުޅި ބޭނުން ކުރާތީވެ ސޯޝަލް މީޑިއާގައި އެކަމުގެ ކަންބޮޑުވުން ބައެއް ފަރާތްތަކުން ފާޅުކޮށްފައި ވަނިކޮށެވެ. މިގޮތުން މަޖިލީހުގެ ރައީސް ކަމަށް ނަޝީދު އިންތިހާބުވެވަޑައިގެންނެވި ރެއިން ފެށިގެން ޓްވީޓާގައި ވެސް ބައެއް ފަރާތްތަކުން ވަނީ ނަޝީދު ޓެގްކޮށް ޕްލާސްޓިކް ބޭނުން ކުރުން މަދު ކުރުމަށް އެދި ޝުއޫރު ފާޅުކޮށްފަ އެވެ.\nޕްލާސްޓިކާ ދުރަށް ދިއުމަށް މި ސަރުކާރުން ގެންގުޅޭ ސިޔާސަތުގެ ދަށުން ބައެއް މިނިސްޓްރީތަކާއި ސަރުކާރު އޮފީސްތަކުން ވެސް ވަނީ ޕްލާސްޓިކް ބޭނުން ކުރުން ހުއްޓާލާފަ އެވެ.\nރައީސް މުހައްމަދު ނަޝީދު ރައްޔިތުންގެ މަޖިލިސް ތިމާވެށި + ފާތުމަތު ނިއުޝާ


Fast And Furious Gai Paul Walker Dhuhvi Car Bodu Agu Ga Vikkkalaifi - Vaguthu\nފާސްޓް އެންޑް ފިއުރިއަސްގައި ޕައުލް ވޯކާ ދުއްވި ކާރު ބޮޑު އަގުގައި ވިއްކާލައިފި\nކާމިޔާބު ފިލްމު ސީކުއަލް ''ފާސްޓް އެންޑް ފިޔުރިއަސް'' ގެ އެއްވަނަ ބައިގައި މަޝްހޫރު އެކްޓަރު ޕައުލް ވޯކާ ދުއްވި ރޭސިން ކާރު 550،000 ޑޮލަރަށް ވިއްކާލައިފިއެވެ.\nފާސްޓު އެންޑް ފިޔުރިއަސްގައި ބްރެއިންގެ ރޯލުން ފެނިގެން ދިޔަ ޕައުލް ވޯކާ އާއި ޑޮމްގެ ރޯލުން ފެނިގެން ދިޔަ ވިން ޑީސެލްގެ އެކްސިޑެންޓްގައި ބޭނުން ކޮށްފައިވާ މި ކާރަށް މިހާރު ވަނީ އެތައް ބަދަލުތަކެއް ގެނެސްފައެވެ.\nބެރެޓް ޗެކްޝަންއިން ކުރި ޓުވީޓެއްގައި މި ކާރު ވިއްކާލައިފި ކަމަށް ލިޔެފައިވެއެވެ. އެގޮތުން ''10 ސިކުންތު ކާރު'' ގަތުމަށް ހުށަހަޅާފައިވާ އަގުތައް ބޮޑު ކަމަށާއި ރެކޯޑެއް އަދަދެއް ވެސް ހުށަހަޅާފައިވާ ކަމަށް މި ޓުވީޓުގައިވެއެވެ.\nޕައުލް ވޯކާ ދުއްވި އަދި ފާސްޓް އެންޑް ފިޔުރިއަސްގެ ދެ ފިލުމެއްގައި ބޭނުން ކޮށްފައިވާ މި ކާރަކީ އައިކޮނިކް ކާރެއް ކަމަށް ވެސް މި ޓުވީޓުގައި ލިޔެފައިވެއެވެ.\nމި ކާރު ވިއްކާލާފައިވަނީ ލޮސް އެންޖެލެސްގައި ޖޫން 17 އިން ޖޫން 19 އަށް ބޭއްވި ބެރެޓް ޖެކްޝަންގެ ނީލަމުގައެވެ.\nފާސްޓު އެންޑް ފިޔުރިއަސްގެ އެކްޓަރ ޕައުލް ވޯކާ މަރުވެފައިވަނީ 2013 ވަނަ އަހަރުއެވެ. ޕައުލް މަރުވުމުގެ ކުރިން އޭނާ ބޭނުން ކޮށްފައިވާ ތަކެއްޗަކީ މިހާރު ވަރަށް އަގުބޮޑު އެއްޗިއްސެވެ. އަދި މިއީ އޭނާގެ ސަޕޯޓަރުންނަށް ވަރަށް ހާއްސަ ތަކެއްޗެވެ.\nނޮވެމްބަރު 30، 2013 ގައި ހިނގި އެކްސިޑެންޓެއްގައި ޕައުލް މަރުވެފައިވަނީ 2015 ވަނަ އަހަރު ރިލީޒް ކުރެވުނު ފާސްޓު އެންޑް ފިޔުރިއަސް7ގެ ޝޫޓިންތައް ކުރިއަށް ދަނިކޮށެވެ.


ޚަދީޖަތުގެފާނު | ސިޔަރަތު | ދީނާއިދުނިޔެ\nBack ކަވާސާ ދީނާއިދުނިޔެ ދީނާއިދުނިޔޭގެ ބައިތައް ސިޔަރަތު ޚަދީޖަތުގެފާނު\nދަރިކަނބަލުންގެ މަންމާފުޅަކީވެސް، ޚަދީޖަތުގެފާނެވެ. އިބްރާހީމްގެ މަންމާފުޅަކީ، މާރިއާ އޭ ކިއުނު މިޞްރު ޤިބްތީ ޖާރިއާއެކެވެ.\nމައްކާގެ ޝަރަފްވެރި، މުއްސަނދި އަންހެން ބޭކަނބަލެއް ކަމުގައިވާ ޚަދީޖަތުގެފާނުގެ ވިޔަފާރި ޤާފިލާއަކާއި ހަވާލުވެވަޑައިގެން، ކީރިތި ރަސޫލާ ޝާމްކަރައަށް ވަޑައިގަތެވެ. އަދި އަރިއަހުގައި ދިޔަ ޚަދީޖަތުގެފާޏު ގެންގުޅުއްވާ ކުއްޖެއް ކަމުގައިވާ ''މައިސަރާ'' އެނބުރިއައިސް ރަސޫލާގެ އަމާނާތްތެރި ކަމާއި ތެދުވެރިކަން، އަދި ވިސްނުންފުޅު ތޫނުކަން ޚަދީޖަތުގެފާނުގެ އަރިއަހުގައި ދެންނެވިއެވެ. އަދި މި ވިޔަފާރި ޤާފިލާ ވެގެން ދިޔައީ ދުވަހަކުވެސް ނުވާހާ ފައިދާ ބޮޑު ޤާފިލާއަކަށެވެ.\nމައްކާގެ ބޮޑުން ޚަދީޖަތުގެފާނާއި ކައިވެނި ކުރަން އެދި ހުށައެޅި ހުށައެޅުންތައް ޤަބޫލު ނުކުރައްވައި ހުންނަވަނިކޮށް، އެކަމަނާ ބޭނުންފުޅުވާފަދަ ސިފަތައް ހުރި ބޭކަލަކީ ރަސޫލާކަން އެނގިވަޑައިގަތެވެ. ކޮންމެއަކަސް މި މިއަށްފަހު ޚަދީޖަތުގެފާނު، ރަސޫލާއާއި ކައިވެނި ކުރައްވަން ބޭނުންފުޅުވެލައްވައިގެން އެކަމާނާގެ ހިތްޕުޅުގެ ޝުޢޫރު، އެކުވެރި ނަފީސާ ބިންތު މުނައްބިޙް އަރިއަހުގައި ވިދާޅުވިއެވެ.\nދެން ނަފީސާ ރަސޫލާ އަރިއަހަށް ވަޑައިގެން މި ވާހަކަ ދެންނެވުމުން އެކަން ޤަބޫލު ކުރެއްވިއެވެ. އަދި ބޮޑު ބޭބެފުޅުންތައް އަރިއަހުގައި މިވާހަކަ ވިދާޅުވެ، އެ ބޭފުޅުން ޚަދީޖަތުގެފާނުގެ ބޮޑުބޭބެފުޅު އަރިއަހަށް ވަޑައިގަނެ، ކީރިތި ރަސޫލާއާއި ޚަދީޖަތުގެފާނުގެ ޚިޠުބާ ކުރެއްވިއެވެ. އަދި ޝާމުކަރައިން ވަޑައިގެންނެވިތާ ދެ މަސް ފަހުން ކައިވެނިފުޅު ކުރެވުނެވެ.\nކީރިތި ރަސޫލާ ޚަދީޖަތުގެފާނާއި ކައިވެނި ބެއްލެވުމުގެ ކުރިން، އެކަމަނާ ވަނީ ދެ ކައިވެނި ކުރައްވާފައެވެ. ފުރަތަމަ ކައިވެނި ކުރެއްވީ އަބޫހާލާ ބިން މާލިކް އައްތަމީމީއާއެވެ. މި ކައިވެނިން ލިބިވަޑައިގަތީ ހިންދު ކިޔާ ފިރިހެން ބޭފުޅަކާއި ހާލާ ކިޔާ އަންހެން ބޭފުޅެކެވެ. ދެވަނަ ކައިވެންޏަކީ ޢުތައިޤް ބިން ޢާއިޛް އަލްމަޚްޒޫމީއާއި ކުރެއްވި ކައިވެންޏެވެ. މި ކައިވެނިން ލިބިވަޑައިގަތީ ހިންދު ބިންތު ޢުތައިޤްއެވެ.\nޝައްކެތްވެސް ނެތް ގޮތުގައި ޚަދީޖަތުގެފާނުގެ ނަންފުޅަކީ އިސްލާމީ ތާރީޚުގެ އުޑުގައި އަބަދުވެސް ވިދާ ބަބުޅާނެ ނަންފުޅެކެވެ. އިސްލާމީ އުއްމަތުގެ އަންހެނުންގެ ބޮލުގައި ވާ ޝަރަފުވެރި ތާޖެކެވެ. އެކަމާނާއަކީ ވަފާތެރިކަމާއި ތެދުވެރިކަން، ޙިކުމަތާއި ބުއްދިވެރިކަން، ކެތްތެރިކަމާއި ސާބިތުކަމުގެ ލާމަސީލު ނަމޫނާއެކެވެ.\nޚަދީޖަތުގެފާނު ރަސޫލާއާއި ކައިވެނި ކުރެއްވުމުން އެކަމަނާ ވެވަޑައިގަތީ އަންބެއްގެ ލާމަސީލަކަށެވެ. ކީރިތި ރަސޫލާގެ ޙަޔާތްޕުޅުގައި ދިމާވެވަޑައިގެންނެވި ކޮންމެ ދައްޗަކާއި އުނދަގުލެއްގައި، އެހީތެރިކަމާއި ހިތްވަރު ދެއްވަން ޚަދީޖަތުގެފާނު ތައްޔާރަށް ހުންނެވިއެވެ. ޚަދީޖަތުގެފާނު ގެންގުޅުއްވި ކުއްޖެއް ކަމުގައިވާ ޒައިދު ބިން ޙާރިޘާ ރަސޫލާއަށް ހިބަކޮށްދެއްވިއެވެ. ރަސޫލާ ޙިރާފަރުބަދައިގެ ހޮހޮޅައިގައި ޚިލްވަތުގައި ހުންނަވަން ލޯބި ކުރެއްވުމުން، ރަސޫލާ ގެންދަވާނެ ކޮއްތާއި ސާމާނު ތައްޔާރުކޮށް ދެއްވިއެވެ.\nދެން ހޮހޮޅައިގައި ހުންނަވަނިކޮށް ފުރަތަމަ ފަހަރަށް ވަޙީބާވައިލެއްވުމުން، ކީރިތި ރަސޫލާއަށް ލިބި ވަޑައިގަތް ނުތަނަވަސްކަމާއި ބިރުފުޅުން ރަސޫލާ ދުރުކުރައްވައި، އެކަލޭގެފާނުގެ ހިތްޕުޅަށް ފިނިކަން ވައްދައިދެއްވާ ޚިދުމަތުގައި ޚަދީޖަތުގެފާނު އިންނެވިއެވެ.\nއެކަމަނާގެ ދުރު ވިސްނުންފުޅު ހުރިވަރުގެ ބޮޑު ކަމުން، ކީރިތި ރަސޫލާއަށް މި ދިމާވެވަޑައިގަތް ކަމަކީ އާދައިގެ ކަމެއް ނޫންކަން އެނގިވަޑައިގަތެވެ. އެގޮތުން ވަރަޤަތު ބިން ނައުފަލް އަރިއަހަށް ރަސޫލާ ގެންދަވައި އަދި ހޮހޮޅައިގައި ދިމާވި ޙާދިސާގެ ޙަޤީޤަތް ހޯއްދެވިއެވެ.\nދެން ރަސޫލާ އިސްލާމް ދީނަށް ގޮވައިލައްވަން ފެއްޓުމުން، އެންމެ ފުރަތަމަ އިސްލާމްވެވަޑައިގަތް ކަމުގެ ޝަރަފު ހޯއްދަވައި، މުޝްރިކުންގެ ފަރާތުން ރަސޫލާއަށް ލިބި ވަޑައިގަތް އަނިޔާއާއި އުނދަގުލާއި ދެކޮޅަށް ތެދުވެވަޑައިގަތް އެއް ބޭފުޅަކީވެސް ޚަދީޖަތުގެފާނެވެ. އަދި މި ގޮތުގައި އެކަމަނާ އަވަހާރަފުޅު ވަންދެންވެސް ދެމި ހުންނެވިއެވެ.\nދެން އައީ ތިން އަހަރު ދުވަސްވަންދެން މުޝްރިކުން ބަނީ ހާޝިމާއި ދެކޮޅަށް ފެއްޓި ޙިޞާރެވެ. ފަސްދޮޅަސް އަހަރުވެ މުސްކުޅިވެ ގައިކޮޅުގެ ބާރު ދެރަވެފައި ހުންނެވި ނަމަވެސް ޚަދީޖަތުގެފާނު މި ޙިޞާރަށްވެސް ކެތް ކުރެއްވިއެވެ. މި ހުރިހާ ކަމެއްގެ ބަދަލެއްގެ ގޮތުން މާތް ﷲ ޚަދީޖަތުގެފާނަށް ސުވަރުގޭގައި ރަން ގަނޑުވަރެއް ދެއްވިއެވެ. ޞަޙީޙުލް ބުޚާރީގެ '' އަލްމަނާޤިބް '' މި ބާބުގައި އައިސްފައިވާ ޙަދީޘެއްގައި ވެއެވެ. هُرَيْرَةَ  رَضِيَ اللَّهُ عَنْهُ  قَالَ \nأَتَى  جِبْرِيلُ  النَّبِيَّ  صَلَّى اللَّهُ عَلَيْهِ وَسَلَّمَ  فَقَالَ يَا رَسُولَ اللَّهِ هَذِهِ  خَدِيجَةُ  قَدْ أَتَتْ مَعَهَا إِنَاءٌ فِيهِ  إِدَامٌ  أَوْ طَعَامٌ أَوْ شَرَابٌ فَإِذَا هِيَ أَتَتْكَ  فَاقْرَأْ عَلَيْهَا السَّلَامَ مِنْ رَبِّهَا وَمِنِّي وَبَشِّرْهَا بِبَيْتٍ فِي الْجَنَّةِ مِنْ قَصَبٍ لَا  صَخَبَ  فِيهِ وَلَا  نَصَبَ\nމާނައަކީ: "އަބޫ ހުރައިރާ ރިވާކުރެއްވިއެވެ. ރަސޫލުﷲ ޞައްލަﷲ ޢަލައިހި ވަސައްލަމަގެ އަރިއަހަށް ޖިބްރީލުގެފާނު ވަޑައިގެން ދެންނެވިއެވެ. އޭ ﷲގެ ރަސޫލާއެވެ. އެއްގަމު މަހުން ހަދާފައިވާ ސުރުވާ (ނުވަތަ ކޮންމެވެސް ކާ އެއްޗެއް ނޫނީ ބޯ އެއްޗެއް) ހުރި ތައްޓެއް ހިއްޕަވައިގެން، ޚަދީޖަތުގެފާނު އެބަ ވަޑައިގަންނަވައެވެ. ކަލޭގެފާނު އަރިއަހަށް އެކަމަނާ ވަޑައިގަތުމުން އެކަމަނާ ހައްދަވައި ބޮޑު ކުރެއްވި ރަސްކަލާނގެ ކިބަފުޅުންނާއި އަހަރެންގެ ފަރާތުން ސަލާމް ވިދާޅުވާށެވެ. އަދި ސުވަރުގޭގައި ޤަޞަބުން (ރަނާއި މުތުން ހެދިފައިވާ ތަނބު) ތައްޔާރު ކުރެވިފައިވާ، އެތާނގައި އެއްވެސް ގަދަ އަޑެއް، ވަރުބަލިކަމެއް ވެސް ނުވާ ގަނޑުވަރެއް އެކަމަނާއަށް ޚައްޞަ ކުރެވިފައިވާ ކަމުގެ އުފާވެރި ޚަބަރު ދެއްވާށެވެ." (ޞަޙީޙުލް ބުޚާރީ، ބާބުލް މަނާޤިބް)\nޚަދީޖަތުގެފާނު އަވަހާރަވެ ކީރިތި ރަސޫލާ، ކައިވެނީގެ އާ ޙަޔާތްޕުޅެއް ފެއްޓެވިއަސް އެކަމާނާ ހެޔޮފުޅުކަން މަތިން ރަސޫލާ ހަނދާންފުޅު ނެތި ނުކުރައްވައެވެ. އަބަދުވެސް އެކަމަނާގެ މާތްކަމާއި ހެޔޮފުޅުކަމުގެ ވާހަކަ ދައްކަވައި ތަޢްރީފު ކުރައްވައެވެ. އެހެންވެ ބައެއްފަހަރު ޢާއިޝަތުގެފާނު ޚަދީޖަތުގެފާނުގެ މައްޗަށް ޣީރަތްތެރިވެސް ވެވަޑައިގަންނަވައެވެ. އެގޮތުން އެކަމަނާ ވިދާޅުވެފައިވެއެވެ. عَائِشَةَ  رَضِيَ اللَّهُ عَنْهَا  قَالَتْ  مَا غِرْتُ عَلَى امْرَأَةٍ لِلنَّبِيِّ  صَلَّى اللَّهُ عَلَيْهِ وَسَلَّمَ  مَا غِرْتُ عَلَى  خَدِيجَةَ  هَلَكَتْ قَبْلَ أَنْ يَتَزَوَّجَنِي لِمَا كُنْتُ أَسْمَعُهُ يَذْكُرُهَا وَأَمَرَهُ اللَّهُ  أَنْ يُبَشِّرَهَا بِبَيْتٍ مِنْ قَصَبٍ وَإِنْ كَانَ لَيَذْبَحُ الشَّاةَ فَيُهْدِي فِي خَلَائِلِهَا مِنْهَا مَا يَسَعُهُنَّ\nމާނައަކީ: ''ޢާއިޝަތުގެފާނު ވިދާޅުވިއެވެ. ''ރަސޫލުއްﷲ ޞައްލަﷲ ޢަލައިހި ވަސައްލަމަގެ އަނބިކަނބަލުންގެ ތެރެއިން ޚަދީޖަތުގެފާނުގެ މައްޗަށް އަހަރެން ޣީރަތްވި ވަރަކަށް އެހެން އެއްވެސް އަނބިކަނބަލެއްގެ މައްޗަށް ޣީރަތް ނުވަމެވެ. އަހަރެންނާއި ރަސޫލާ ކައިވެނި ބައްލަވައިގަތުމުގެ ކުރިން އެކަމަނާ އަވަހާރަވިއެއް ކަމަކުވެސްމެއެވެ. އެއީ އެކަމަނާގެ ވާހަކަ ރަސޫލާ ވިދާޅުވާ އަޑު އިވޭލެއް ގިނަ ކަމުންނެވެ. ﷲ ވަނީ އެކަމަނާއަށް ސުވަރުގޭގައި ޤަޞަބުން ހެދިފައިވާ ގަނޑުވަރެއްގެ އުފާވެރި ޚަބަރު ދެއްވާފައެވެ. އަދި ކީރިތި ރަސޫލާ ކަންބަޅިއެއް ކަތިލެއްވިއަސް، ޚަދީޖަތުގެފާނުގެ އަންހެން ރަހުމަތްތެރިންނަށް ފުދޭވަރަށް، އެއިން މަސް ދެއްވައެވެ.'' (ޞަޙީޙް ބުޚާރީ، ބާބުލް މަނާޤިބް)\nމި ޙަދީޘުން އަހަރެމެންނަށް އެނގޭ ކަމަކީ އަނބިމީހާ މަރުވިއަސް އޭނާގެ ހެޔޮކަން ހިތުން ފޮހެލައިގެން ނުވާނެކަމެވެ. އަދި އަނބިމީހާގެ ތިމާގެ މީހުންނާއި އެކުވެރިންނަށް ރަނގަޅަށް ހިތައި، ވާ ވަރަކުން އެހީވުމަކީ އަޚްލާޤީ މާތް ސިފައެއް ކަމެވެ.\nއަދި ޢާއިޝަތުގެފާނު ހިތްޕުޅުގައި ޚަދީޖަތުގެފާނު މައްޗަށް އޮތް ޣީރަތްތެރިކަމަކީ އެއީ އެކަމަނާ ރަސޫލާދެކެ ވާ ލޯތްބެއްގެ ބޮޑުކަމުން ވާ ކަމެއް ކަމެވެ. ފަހަރެއްގައިވެސް ޚަދީޖަތުގެފާނު ދެކެ ނަފްރަތު ކުރައްވާތީއެއް ނޫނެވެ. ކޮންމެ އަންހެނެއްގެ ހިތުގައިވެސް މިފަދަ ޝުޢޫރުތައް އުފެދޭނެއެވެ. ޣީރަތަކީ ހައްދުން ބޭރުނުވާ ހިންދެއްގައި އުނި ސިފައެއް ނޫނެވެ. އެހެން ނޫންނަމަ ކީރިތި ރަސޫލާ އެކަން މަނާ ކުރެއްވީހެވެ. عَائِشَةَ  رَضِيَ اللَّهُ عَنْهَا  قَالَتْ  اسْتَأْذَنَتْ  هَالَةُ بِنْتُ خُوَيْلِدٍ  أُخْتُ  خَدِيجَةَ  عَلَى رَسُولِ اللَّهِ  صَلَّى اللَّهُ عَلَيْهِ وَسَلَّمَ  فَعَرَفَ اسْتِئْذَانَ  خَدِيجَةَ  فَارْتَاعَ  لِذَلِكَ فَقَالَ  اللَّهُمَّ  هَالَةَ  قَالَتْ فَغِرْتُ فَقُلْتُ مَا تَذْكُرُ مِنْ عَجُوزٍ مِنْ عَجَائِزِ  قُرَيْشٍ  حَمْرَاءِ الشِّدْقَيْنِ هَلَكَتْ فِي الدَّهْرِ قَدْ أَبْدَلَكَ اللَّهُ خَيْرًا مِنْهَا\nމާނައަކީ: ''ޢާއިޝަތުގެފާނު ވިދާޅުވިއެވެ. ޚަދީޖަތުގެފާނުގެ ދައްތަ ހާލާ ބިންތު ޚުވައިލިދް ރަސޫލާގެ ގެކޮޅަށް ވަޑައިގެންފައި ވަނުމުގެ އިޒުނަށް އެދި ގޮވާލެއްވިއެވެ. އެހިނދު އެކަމަނާގެ އަޑުފުޅާއި ޚަދީޖަތުގެފާނުގެ އަޑުފުޅު އެއްގޮތްކަމުން، ކީރިތި ރަސޫލާއަށް ޚަދީޖަތުގެފާނު ގޮވާލައްވާ ގޮތުގެ މަތިން ހަނދުމަފުޅު ވެވަޑައިގެން އުފާފުޅުވެވަޑައިގަތެވެ. އަދި އެއީ ހާލާ ކަމުގައި ވިދާޅުވިއެވެ. ޢާއިޝަތުގެފާނު ވިދާޅުވިއެވެ. އެވަގުތު އަހަރެން ޣީރަތްތެރިވެ ރަސޫލާއަށް ދެންނެވިއެވެ. ''އެތައް ޒަމާނެއް ކުރިން އަވަހާރަވެފައިވާ، ރަތް ހިރުގަނޑެއްގެ ވެރި (ދަތް ވެއްޓިފައިވާ) ޤުރައިޝްވަންހައިގެ މުސްކުޅިން އަންހެނުންގެ ތެރެއިން މުސްކުޅިއެއް މަތިން ކަލޭގެފާނު ހަނދުމަ ކުރައްވަނީ ކީއްކުރަންތޯއެވެ؟ ހަމަ ކަށަވަރުން މާތްﷲ ވަނީ އޭނާގެ ބަދަލުގައި އޭނާއަށްވުރެ ރަނގަޅު މީހަކު ކަލޭގެފާނަށް ދެއްވާފައެވެ. ''(ޞަޙީޙް ބުޚާރީ، ބާބުލް މަނާޤިބް)\nއެހިނދު ކީރިތި ރަސޫލާ ކޯފާވިއެވެ. އަދި ޚަދީޖަތުގެފާނުގެ މަތިވެރި ކަމުގެ ވާހަކަ ޢާއިޝަތުގެފާނަށް ބުނެދެއްވިއެވެ. ރަސޫލާއަށް ލިބިވަޑައިގަތް އަންހެން ކުދިންނާއި ފިރިހެން ކުދިންގެ މަންމައަކީ ޚަދީޖަތުގެފާނު ކަމާއި (އިބްރާހީމް ފިޔަވައި)، އެހެން މީހުން ކާފިރު ވީ ވަގުތު އެކަމަނާ އީމާންވެވަޑައިގަތް ކަމާއި، އެހެން މީހުން ރަސޫލާ ދޮގު ކުރި އިރު އެކަމަނާ ރަސޫލާ ތެދު ކުރެއްވި ކަމާއި، އެހެން މީހުން ރަސޫލާ ޙިޞާރު ކުރި ވަގުތު އެކަމަނާ މުދާ ހޭދަ ކުރެއްވިކަމަށް، ރަސޫލާ ޙަދީޘް ކުރެއްވިއެވެ.\nޣީރާތާއި ޙަސަދަ އެއީ މުޅިން ދޭއްޗެކެވެ. ޢީރަތަކީ އެއީ ޤަބޫލު ކުރެވޭ ސިފައެކެވެ. ޙަސަދައަކީ ޤަބޫލު ނުކުރެވޭ ނުބައި ސިފައެކެވެ. ޢީރަތަކީ ލިބިފައިވާ ނިޢްމަތެއްގެ މައްޗަށް ވެވޭ ރައްކާތެރިކަމަކެވެ. އަދި އެ ނިޢްމަތް ގެއްލި ދާނެތީ ގަންނަ ބިރެކެވެ.\nނަމަވެސް ޙަސަދައަކީ އެހެން މީހަކަށް ލިބިފައިވާ ނިޢްމަތަކާއި މެދު ރުޅި އައިސް އެ ނިޢްމަތް އޭނާގެ ކިބައިން ގެއްލި ދިއުމަށް އެދޭ އެދުމެވެ. އަދި ޙަސަދަވެރިއާ އަބަދުވެސް އޭނާ ނޫން އެހެން މީހުންނަށް އެދޭނީ ގެއްލުމެވެ.\n- ރަސޫލާގެ ހުރިހާ އަނބިކަނބަލުންނަކީވެސް ޠާހިރު ޢިއްފަތްތެރި، ތަޤުވާވެރި މާތް އަޚްލާޤެއްގެ ވެރި ބޭކަނބަލުންތަކެކެވެ. މިފަދަ ޙަދީޘް އަހަރެން މިތާގައި ގެނެސްފައިވަނީ މިއީ ބުޚާރީގައި ވާ ޞައްޙަ ޙަދީޘްތަކަކަށް ވެފައި، މި ކަންތަކުން އަހަރެމެން މުސްލިމުން ޢިބްރަތް ލިބިގަނެ، ކައިވެނީގެ ޙަޔާތުގައި ދިމާވެދާނެ މިފަދަ ޙަލާތްތަކުގައި ރަސޫލާގެ ޙަޔާތްޕުޅުން ދަރުސް ލިބިގަތުމެވެ.\nޚަދީޖަތުގެފާނުގެ ޙަޔާތްޕުޅުން ލިބޭ ފިލާވަޅު:\n1- ޚަދީޖަތުގެފާނު ކީރިތި ރަސޫލާއާއި ކައިވެނިބައްލަވައިގަންނަވަން ބޭނުންފުޅުވި ކަމުން ދޭހަވަނީ، ރަސޫލާގެ އަޚްލާޤުގެ މާތްކަމެވެ. އަދި އެކަލޭގެފާނުގެ ތެދުވެރިކަމާއި އާދަޔާއި ޚިލާފު އަމާނާތްތެރިކަމެވެ.\n2- ދީންވެރި، ޚުލްޤު ރަނގަޅު ފިރިހެނަކާއި ކައިވެނި ކުރަން އެދޭކަން، އަންހެނަކު ހާމަ ކުރުމަކީ އެއީ މުޖްތަމަޢު ނަފުރަތު ކުރަން ޖެހޭވަރުގެ ކަމެއް ނޫންކަން.\n3- ބައެއް މުސްތަޝްރިޤުންނާއި މުސްލިމުންގެ ތެރެއިން ބައެއް ޢިލްމާނީ މީހުން ބުނާފަދައިން، ރަސޫލާގެ ކައިވެނިފުޅުގެ ބޭނުންފުޅަކީ، ހަމައެކަނި ''އަންހެނުންގެ'' ބޭނުންފުޅުގައި ކުރެއްވި ކައިވެންޏެއް ނޫނެވެ. އެހެނީ ޚަދީޖަތުގެފާނަކީ ކީރިތި ރަސޫލާއަށް ވުރެ ދޮށީ، ޘައްޔިބެކެވެ. އަދި ކީރިތި ރަސޫލާގެ އެންމެ ޒުވާން ޢުމުރުފުޅު ވަފާތެރި ކަމާއެކު ޚަދީޖަތުގެފާނު އަވަހާރަވަންދެން އެކަމަނާއާ އެކު ހޭދަކުރެއްވިއެވެ. އަދި ފަހުން ކުރެއްވި ކައިވެނިފުޅުތަކަކީވެސް ތަފާތު ސަބަބުތަކާއި ޙިކުމަތްތަކަކަށްޓަކައި ކުރެއްވި ކައިވެނި ފުޅުތަކެކެވެ.\n4- ޚަދީޖަތުގެފާނުގެ ޙަޔާތްޕުޅަށް ބަލާލުމުން އިސްލާމް ދީނުގައި އަންހެނުންނަށް ދީފައިވާ މަތިވެރި މަޤާމް އުޖާލާ ކަމާއެކު ފެނެއެވެ. އަދި އިސްލާމްދީނުގައި އަންހެނުންނަށް މުދާ މިލްކު ކުރުމާއި، ވިޔާފާރި ކުރުމާއި، މީހުން ލައްވައި ވިޔަފާރި ކުރުވުން ހުއްދަކަންވެސް އެނގެއެވެ. އަނބި މީހާގެ މުދަލަކީ އޭނާގެ މުޅިން އަމިއްލަ އެއްޗެއް ކަމާއި ފިރީންނަށް އެ މުދަލުގެ މައްޗަށް ބާރު ނުހިންގޭނެކަންވެސް ޚަދީޖަތުގެފާނުގެ ޙަޔާތްޕުޅުން އެނގެއެވެ.\n5- ދެ މަފިރިން އެކަކު އަނެކަކަށް ކަންކަމުގައި ހިތްވާރާއި ވާގި ދިނުމަކީ ކައިވެނީގެ އެންމެ ފުރިހަމަ މާނަ ދޭހަކޮށްދޭ ކަމެވެ.\nޚަދީޖަތުގެފާނު އަވަހާރަވީ ރަސޫލާގެ އަރިއަހުގައި 25 އަހަރު ހޭދަކުރެއްވުމަށް ފަހު، ރަސާލާގެ ޙަޔާތްޕުޅުގެ އެންމެ މުހިއްމު އެންމެ އުނދަގޫ ދުވަސްތަކުގައި ނުހަނު ބޮޑެތި އެހީފުޅު ވެވަޑައިގަނެ، ރަސޫލާއަށް ހިތްވަރާއި ތާއީދު ދެއްވުމަށްފަހު ޢުމުރުފުޅުން 65 އަހަރުފުޅުގައެވެ. އޭރު ރަސޫލާގެ ޢުމުރުފުޅަކީ 50 އަހަރުފުޅެވެ. ޚަދީޖަތުގެފާނު އަވަހާރަވީ ރަސޫލު ކަމާއިގެން ފޮނުއްވުނުތާ ދިހަވަނަ އަހަރުގެ ރަމަޟާން މަހުގައެވެ. އެއީ ހިޖުރައިގެ3އަހަރު ކުރިއެވެ. ޚަދީޖަތުގެފާނު އުފަންވެވަޑައިގެންފައިވަނީ ހިޖުރައިގެ 68 އަހަރު ކުރީގައެވެ.\n"ޑަވިންޗީ ކޯޑުގެ" ޙަޤީޤަތް ހާމަކުރެވުނީ ހެއްޔެވެ؟ މުސްލިމުންގެ ޖަވާބު ވިދާޅުވެލައްވާށެވެ.


Lanka Gai Thibi Dhivehinnai Nasheed Vadhaaee Salaam Kurehvun Kuriyah - Vaguthu\nލަންކާގައި ތިބި ދިވެހިންނާއި ނަޝީދު ވަދާއީ ސަލާމް ކުރެއްވުން ކުރިއަށް\nއަންނަ ބުރާސްފަތި ދުވަހު މާލެ ވަޑައިގެންނެވުމުގެ ކުރިން ކުރީގެ ރައީސް މުހައްމަދު ނަޝީދު ލަންކާގައި މި ވަގުތު ތިބި ދިވެހިންނާއި ބައްދަލު ކުރަން ފަށައިފިއެވެ.\nނަޝީދު ވަނީ އިއްޔެއާއި މިއަދުވެސް ލަންކާގައި ތިބި ދިވެހިންނާއި ބައްދަލު ކުރައްވާފައެވެ. ނަޝީދު މާލެ ވަޑައިގެންނެވުމަށް ހަމަޖެހިފައި ވަނީ އަންނަ ބުރާސްފަތި ދުވަހު މެންދުރު ފަހުގެ ވަގުތެއްގައެވެ.\nނަޝީދަށް ކުލަގަދަކޮށް މަރުހަބާ ދެންނެވުމަށް އެމްޑީޕީއިން ތައްޔާރުވަމުން ދާއިރު ނަޝީދަށް މަރުހަބާ ދެންނެވުމުގެ ހަރަކާތްތައް ފެށުމަށް ހަމަޖެހިފައި ވަނީ ޗާންދަނީ މަގު ރީފްސައިޑް ކަންމަތިންނެވެ.\nRaees @MohamedNasheed,Male’ ah furaa vadaigathumuge kurin Colombo gai thibi baeh Dhivehin’aai bahdhalu kurevvun pic.twitter.com/zdnK0HFgPg\n— MDP Secretariat (@MDPSecretariat) October 30, 2018\nއަންނަ މަހު ފުރަތަމަ ދުވަހު ނަޝީދު މާލެ ވަޑައިގަންނަވަން ނިންމަވާފައި ވާއިރު އެދުވަހުގެ ހަރަކާތަކުގެ ސަލާމަތީ ކަންކަން ސިފައިންނާއި ފުލުހުން ބަލަހައްޓަވާނެ ކަމަށް އެމްޑީޕީން ވަނީ ބުނެފައެވެ.\nއޮކްޓޯބަރ 30, 2018 12:39\nނަޝީދު ހަމައައީ ޖަލަށް. ގައިދީން ތިބޭނީ ޖަލުގައި\nއޮކްޓޯބަރ 30, 2018 12:46\nގައުމަށް ނުފޮރުއްޕާން ކުރަން\nއޮކްޓޯބަރ 30, 2018 12:49\nމިސޮރު މަރަށްތެޅޭހެން ހީވަނީ!\nއޮކްޓޯބަރ 30, 2018 12:57\nގައުމުގައި ދެން ރައްޔިތުން އުޅުމަށް ނުފޮރުއްޕާން ކުރާނެ. އެއްވެސް ލަދެއް ހަޔާތެއް ހުރި އިންސާނެއް ނޫން ނަޝީދަކީ. ބޮޑު ގައިދީއެކޭ އުފަލާ އަރާމުގައި އުޅެމުން ދުވަނީ. އެކަމަކު ރައްޔިތުންނަށް ހަމަހަމަކޮށް ކަންކުރާ ވާހަކަ މީނާ ގޮވާނެ\nއޮކްޓޯބަރ 30, 2018 13:06\nކަލޯއޭ ރާއްޖެއައިސް ދެން ކުރީގައި އުޅުނުހެން ހިތުހުރި ވާހަކައެއް ދައކައިގެން ނޫޅޭށެވެ. ނިކަން މަޑުމައިތިރިވެ އަދަބުވެރި އުޅުމެއް އުޅެވޭތޯ ބަލާށެވެ. އަތުގައި ނެތީ ކޯއްޗެއް ހެއްޔެވެ. މުއްސަދިކަން އެބައޮެތެވެ. މުއްސަނދި އަތްބަކުވެސް އެބަހުއް\nކަލޯއޭ ރާއްޖެއައިސް ދެން ކުރީގައި އުޅުނުހެން ހިތުހުރި ވާހަކައެއް ދައކައިގެން ނޫޅޭށެވެ. ނިކަން މަޑުމައިތިރިވެ އަދަބުވެރި އުޅުމެއް އުޅެވޭތޯ ބަލާށެވެ. އަތުގައި ނެތީ ކޯއްޗެއް ހެއްޔެވެ. މުއްސަދިކަން އެބައޮެތެވެ. މުއްސަނދި އަތްބަކުވެސް އެބަހުއްޓެވެ. ވެރިކަންވެސް ކުރެއްވިއްޖެއެވެ. ދެން މިޤައުމު ހަމަހިމޭންކަމާއެކު އޮތަދޭށެވެ.\nވަދާއީ ޝޯދީފަ އާދޭ ވެެިކަމަށް އަރަން ތިއުޅެނީ އިބު އަތުން ވެރިކަން ފޭރިގަންނަން މާކުރިން އިނގޭ ތިކުޅިގަނޑު\nއޮކްޓޯބަރ 30, 2018 13:18\nވަދާއީ ސަލާމޭ؟ ޓެރަރިސްޓުންގެ ދުނިިޔެ އަޅާ، ދުނިޔޭން ބޭރަށް ދަނީތަ؟ "އެކޮޅު" ލިބޭތޯ ފަހު ވަގުތުވެސް ކަމެއް ކުރެވޭތޯ ބަލާނެނަމަ ރަނގަޅުތާ. ޣަރަގު ވީ މީހާވެސް ފަހު ވަގުތު އުޅުނު ވިއްޔަ ގޮތެއް ވޭތޯ


E handhaanugai: Thedhah nubunefiyya gendhaanee Kahdhu ah!\nއަޅުގަނޑުގެ ހަނދާންތަކުުގެ ތެރެއަށް ދާއިރު އުމުރުން 13 ވަރަކަށް އަހަރުގައި ތަހުގީގަކަށް ހާޒިރު ކުރި އެވެ. އެއީ ސިފައިން ކުރި ތަހުގީގެއް ކަމެއް ފުލުހުން ހިންގި ތަހުގީގެއް ކަމެއް އަަޅުގަނޑަށް އަދިވެސް އޮންނަނީ އޮޅިފަ އެވެ. އެ ތަހުގީގައި އަޅުގަނޑާ ފުރަތަމަ ކުރި ސުވާލަކީ "ކޯލާ ބޮއެ އުޅެން ހެއްޔޭ" އެވެ.\nއެ ތަހުގީގަށް އަޅުގަނޑު ހާޒިރު ކުރީ ރީތި ދުވަހެއްގެ އަސުރުން ތިރިވި ފަހުން މުންޑޫ އަތިރިމަތީގައި އޮތް ބޮޑު ބަނބުކެޔޮ ގުޅިއެއްގެ މަތިން އެއްކޮޅުން އަނެއް ކޮޅަށް އެއް ފުރައިގެ ކުދިވެރިންނާއެކު ނަލައަށް ދުވެ ދުވެ ހުއްޓައި ސިފައިންގެ ފަށް އެރި ދެމީހަކު ގޮސް އޮބައިގަނެ ދުވަހުގެ ރީތިކަން ގެއްލުވައިލާފަ އެވެ.\nއެ ތަހުގީގަށް އަޅުގަނޑު ހާޒިރު ކުރި އިރު ދެ މޭޒެއް ހުއްޓެވެ. އެއް މޭޒުގައި އަޅުގަނޑު ބަލައި ދިޔަ ސިފައިންގެ ދެ މީހުނެވެ. އަނެއް މޭޒުގައި ކާނަލް ޝައުކަތު އިބްރާހީމެވެ. އަދިވެސް ސިފައިންގެ ހައެއްކަ މީހަކު އެތާނގައި ތިއްބެވެ. އެ މީހުން ތިބީ ބިޑިއަޅައި ހައްޔަރު ކޮށްފައި ތިބި ދެ މީހަކާއި ހާޒިރުކޮށްފައި ތިބި ދެ އަންހެނަކު ބައިތިއްބާފައިވާ ދިގު ގޮނޑިއާ ކައިރީ އެކަމަކު އަޅުގަނޑާ ވިއްސަކަށް ފޫޓު ދުރުގަ އެވެ.\nއެއީ މުންޑޫގެ އަތިރިމަތީގައި އޮންނަ ރައްޔިތުންގެ ރުއްގަނޑެވެ. އަބަދުވެސް ފަހި ވައި ޖެހިޖެހި އޮންނަ ހިތްފަސޭހަ ރުއްގަނޑެކެވެ. އަޅުގަނޑުގެ ފުރާވަރުގެ ބައެއް ރީތި މަންޒަރު އެ ރުއްގަނޑުގެ ތެރޭގައި ވެއްޖެ އެވެ.\nއަޅުގަނޑު ހާޒިރު ކުރެވިފައި މިއިނީ އިސްކޮޅާއި ޖާނާއި ޝަހުސިއްޔަތުގެ ގޮތުން ވަރުގަދަ، އަދި ސިފައިންގެ އޮފިސަރެއްގެ ގޮތުގައި ޖެހިލުން ކުޑަ ކާނަލް ޝައުކަތު އިންނެވި މޭޒަށެވެ. އަޅުގަނޑުގެ ދެ އަތުގައި ބިޑިއެއް ނެތް ކަމަކު އިރުކޮޅެއް ވަންދެން ދެ އަތުގައި ތުރުތުރެއް ހުއްޓެވެ. ހިނގަ ހިނގާ އޮތް ތަހުގީގުގައި ޝައުކަތު އަޅުގަނޑު ގާތުގައި އައްސަވަނީ މިހެނެވެ: "ކޯލާ ވަރަށް މީރު ހެއްޔެވެ؟"\nއިސްކޮޅެއް ނެތް ކުޑަކުޑަ އަޅުގަނޑަށް ބުނެވުނީ "އާނއެކޭ ކޯލާ އެބަހުރި ހެއްޔޭ؟ ހުރިއްޔާ ދެހެރޭ،" އެވެ.\nއަޅުގަނޑުގެ ބަސްމަގު ހުރި ގޮތުން ކަަމެއް ނޫނީ ޝައުކަތަށް އަޅުގަނޑު އެނގޭތީ ކަމެއް ނޭނގެ އެވެ. އިންނެވީ ވަރަށް ބޮޑަށް ހިނިފުޅުވަޑުވައިގެނެވެ. އަދި މިވެނި ރެއެއްގައި އެވެނި މީހާ ކޯލާ ދަޅެއް ދީފައި މިވެނި ތަނެއްގައި މަޑުކޮށްލާށޭ ބުނީ އެއީ ކާކު ހެއްޔޭ ވެސް އައްސަވައިފި އެވެ. ކޯލާ ދަޅު ދިން މީހާ އެރޭ މުންޑޫ ނޫވިލާގޭގައި ނިދިތޯ އާއި އޭނާގެ އަތުގައި ފިތާ ބައްތިއެއް އޮތްތޯ ވެސް އެބަ އައްސަވަ އެވެ.\nޝައުކަތުގެ ސުވާލުތަކުން އެއީ ކޮން ވާހަކައެއްކަން އަޅުގަނޑަށް ވަގުތުން އެނގިއްޖެ އެވެ. އަދި މިއީ ކޮން ތަހުގީގެއް ކަމަށާއި "އަތުރާފައި" ތިބީ ކޮން ކަމަކާ ގުޅިގެން ބިޑި އަޅުވަފައި ދެ މީހުން ކަން ވެސް އަޅުގަނޑަށް ރަނގަޅަށް އެނގުނެވެ. އެކަން އަޅުގަނޑަށް އެނގިއްޖެކަން ޝައުކަތު ވެސް ދެނެގެންފި ކަހަލަ އެވެ. ދުރުގައި ތިބި ސިފައިންގެ ދެ މީހުންގެ ހަތަރު ލޯ ބޮޑު ކަމުން އަޅުގަނޑުމެން މެދުގައި ދެކެވުނު ވާހަކައެއް އަހާން ތިބި ކަހަލަ އެވެ.\nޝައުކަތު ދެން އެއްސެވީ ބިޑި އަޅުވައިފައި ތިބި ދެ މީހުންގެ ތެރޭގައި އެ މީހާ އެބައިން ހެއްޔޭ އެވެ؟\nމިހާރެކޭ އެއް ގޮތަށް އޭރުވެސް އަޅުގަނޑަކީ ވަރަށް ފާޑެއްގެ މީހެކެވެ. ހަމަ ވަގުތުން "ނޫނެކޭ ނޭނގެއޭ" ބުނެފީމެވެ. ޝައުކަތު ތެދުވެ ވަޑައިގެންނެވި އެވެ. އޭނާ އަޅުގަނޑު ގޮވައިގެން ރުއްގަނޑުން ބޭރަށް ނުކުންނަވައި ތަންކޮޅެއް ދުރަށް ވަަޑައިގެން ހަމަ އެ ސުވާލު ތަކުރާރު ކުރެއްވި އެވެ. އަޅުގަނޑު ދެންނެވީ "ނޯން... މަކަށް ނޭންގެ" އޭ އެވެ.\nއެކަމަކު ވަރަށް ރަނގަޅަށް ހަނދާވެ އެވެ. އެރޭ ކޯލާ ދަޅެއް ލިބުނެވެ. ދިން މީހާ ވެސް އެނގެ އެވެ. އަޅުގަނޑު ޝައުކަތަށް ޖަވާބު ދިނީ މިހެނެވެ: "އެރޭ މަށް ކޯލާ ދަޅެއް ލިބެނެވެ. އެ ދަޅަ ދިނޫ ކާކު ކަމެއް މަކަށް ނޭނގެ" އެވެ.\nކާނަލް ޝައުގަތު އިބްރާހިމް\nއަޅުގަނޑުގެ މި ހަނދާނަކީ ކާނަލް ޝައުގުތާ އަޅުގަނޑާ ބައްދަލުވެ ކުރެއްވުނު ތަޖުރިބާއަކަށްވުމުން މިއީ ކޮން ތަހުގީގެއް ކަމާއި އަޅުގަނޑާ ޝައުކަތާ އޮތް ގާތް ކަމެއް ބުނެލައި ދީފައި ކުރިޔަށް ދާން ފަސޭހައެއް ވާނެ އެވެ.\nއަޅުގަނޑު ހާޒިރުކޮށް ފަށައިގެން އުޅުނު ތަހުގަކީ މަސް ބޯޓަކުން މުންޑޫއަށް ފޭބި މީހެއްގެ ބޮނބިފަޅީގައި ފޭރާއަކުން ޖަހައި ރޯނާގަންނަވާލި ހާދިސާއެއްގެ ތަހުގީގެކެވެ. އެ ތަހުގީގަށް އަޅުގަނޑު މުހިންމު ވަނީ އެ މީހާ ބޯޓުން ފައިބައި މަޑު ކުރީ މުންޑޫ ނޫވިލާގޭގައި ކަމަށް ވުމާއި އެގޭގައި އެރޭ އަޅުގަނޑު އޮތަތީ އެވެ.\nއެރޭ ދަންވަރު ބަޔަކު މީހުން ވަދެގެނެ އެގޭ ތެރެއިން ބޯޓު މީހަކު ނެރެގެން އެ ދިމާ އަތިރިމައްޗަށް ގެންގޮސް ފޭރާއަކުން ޖަހައި ހޭނައްތާލި އެވެ. ބިޑި އަޅައިފައި ތިބި ދެ މީހުންގެ މައްޗަށް އެކަން ސާބިތު ކުރަން އަޅުގަނޑުގެ ހެކި ބައެއް ބޭނުން ވަނީ އެވެ.\n"އާނއެކޭ އަޅުގަނޑު ދުށީމޭ އެއީ އެ ދެ މީހުނޭ" އަޅުގަނޑުލައްވާ ބުނުވަން ޝައުކަތު ވަރަށް މަސައްކަތް ކުރެއްވި އެވެ. އަދި ވަޑައިގެން ރުއްގަނޑާ މާ ދުރު ނޫން ހިސާބެއްގައި ހުންނަ މުންޑޫ އަތިރީގޭގެ ފިހާރައިން އަޅުގަނޑަށް ވަރަށް މީރު މެޓައެއް ވެސް ގަނެ ދެއްވި އެވެ. އެކަމަކު އަޅުގަނޑު "ގަނެ"އެއް ނުލެވުނެވެ.\nއޭރަކު އަދި ފިހާރަތަކުގައި ކޯލާ ވިއްކާކަށް ނުހުރެ އެވެ. އެހެން ނޫންނަމަ އަޅުގަނޑަށް ކޯލާ ދަޅެއް ޝައުކަތު ގަނެ ދެއްވީހެވެ. އެ ދުވަސްވަރު ރަށް ރަށަށް ކޯލާ އާއި ނޫޑުލްސް ލިބެނީ ދުވާލު ހަތަރު ދަމު ދުރުމި އަޅައިގެން އަތިރި މަތި ބަލާފައި ރޭގަނޑު ބެގީ ކޮށްގެން ބޯޓުން ފައިބާ މީހުންގެ އަތުންނެވެ.\nބޯޓު މީހުން ދުވާލު ވެސް ފައިބަ އެވެ. އެކަމަކު ފައިބާނީ ގަނޑުފެން ހިފައިގެން ނަމެއްގައި މިރުސް ގަތުމުގެ ބޭނުމުގަ އެވެ. ކަމަކީ ރީތިހާ އަންހެން ކުދިން ތިބޭ ގޭގެއަށް ވަނުމެވެ. ރޭގަނޑަށް ދަންކޮށްފައި އެމީހުން ފައިބަނީ އެހެން ބޭނުމެއްގަ އެވެ. ފައިބާއިރު ނޫޑުލުހާއި ކޯލާ ބާލާނެ އެވެ.\nއަޅުގަނޑަކީ ގޭތެރޭގައި ނުހުރެ ރަށުތެރޭގައި ހިނގާން އާދެވެފައިވާ މީހެކެވެ. އެއީ އަޅުގަނޑު ވަރަށް ކުރާ ހިތްވާ ވެސް ކަމެކެވެ. ދިރިއުޅުމަށް އަޅުގަނޑު މިހާރު މި ކުރާ މަސައްކަތުގެ ފެށުމަކީ އެއީ ކަމަށް ވެސް ވެދާނެ އެވެ. އެކަމަކު އަޅުގަނޑަކީ އެހެން މީހުން އުޅޭ ގޮތް ފާޑުގެ މީހަކަށް އެއްއިރަކު ވެސް ނުވެއެވެ.\nގޭތެރޭ މަޑު ނުވެ ގިނަ އޮޅި ގިރާކޮށް ރަށުތެރެ އާއި ވަލުތެރެ ހަވާ އުޅުމުގައި އަޅުގަނޑު ވަރަށް ގިނަ ވަގުތު ހޭދަ ކުރާތީ އަންމާ އަޅުގަނޑަށް ދީފައި އޮންނަ ނަމަކީ ވެސް "ރަށުތެރޭ ކަންތަކެ"ވެ. މިހާރަށް ބަލަންޏާ "ރަށުތެރޭ ކަންތައް" އެއީ ވަރަށް ވަރަށް ނޫސްވެރި "ޓޯކް އޮފް ދަ ޓައުން" ކަލަ ވަަރަށް މެޓްރޯ ނަމެކެވެ.\nގޭގައި މަޑު ނުވެ އަޅުގަނޑު މަގު ހިނގަނީ އެހެން ބޭނުމެއް ވެސް އޮވެގެނެވެ. ގޭގައި ހިތު ދަސް ކުރާން ޖެހޭ ފިލާވަޅުތަކަށް ފިލާށެވެ. ހާއްސަކޮށް "ރީތި އަހުލާގު"ގެ ނަން ދީފައި އޮންނަ އުނދަގޫ ފޮތަކަށް ފިލާށެވެ. އެހެން ފިލާވަޅުތައް ނިންމާފައި ކޮންމެ ރެއަކު އެ ފޮތެއް ހުޅުވައިގެން "...އަހުލާގު، އަހުލާގަކީ ރީތިއުޅުމެވެ... ކޮންމެ ކުއްޖަކު ވެސް ވީހާވެސް ރިވެތިކޮށް އުޅޭން ދަސްކުރާން ވާނެ އެވެ..."\nމި ފޮތް ހިތުން ދަސް ކުރާން އަޅުގަނޑަށް ވީ ވަރަށް ފޫހި ކަމަކަށެވެ. އެހެންވިޔަސް މިހާރު ވެސް ބޮޑު ބައެއް ހިތު ދަހެވެ.\nވަރަށް ގިނަ ރޭރޭ އިރުފޮހޭތަނުން އަޅުގަނޑު ހަދާ ގޮތަކީ ނޫވިލާގެއަށް ވަދެ އެގޭގެ ބޮޑު އައްޓަށް އަރާ އޮށޯވެ ލޯ މަރައިގެން "ނިދަނީ" އެވެ. އެއީ އަޅުގަނޑުގެ ލޯބިވާ އަދި އެންމެ ގާތް ކަމެއް ވެސް އޮތް މާމައާ ކާފަގެ ގެއެވެ.\nކާފަ ޒަކަރިއްޔާ ދީދީއަކީ އައްސުލްތޯނު މުޒައްފަރު މުހައްމަދު އިމާދުއްދީނުގެ އިބްރާހިމް ރަސްގެފާނުގެ މުހައްމަދު ޣިޔާސުއްދީނު ރަދުންގެ އިބްރާހިމް ފާމުލަދޭރި ކިލެގެފާނުގެ އައިޝާ ދީދީގެ މުހައްމަދު ދީދީގެ ދޮންދީދީގެ ތުއްތު ދީދީގެ ޒަކަރިއްޔާ ދީދީ އެވެ. އަޅުގަނޑަކީ އެ ޒަކަރިއްޔާ ދީދީގެ މަރިޔަން ދީދީގެ މުންޑޫ އާދަމް ހަލީމެވެ.\nވަރަށް ގިނަ ފަހަރު ބައްޕަ އަޅުގަނޑު ހޯދަން ދާއިރު އޮންނަނީ ކާފަގެ ބޮޑުއަށީގައި ނިދާފައި އެކަމަކު "ދަންޑެހަލަކަށް" ވެގެނެވެ. އިސާހިތަކު މާމަ ނުކުމެ "އެ އޮތީ ކައިގެނޭ" ބުނީމާ ދެން ފަސޭހައިން އަޅުގަނޑު ގެންދެވޭނެ ގޮތެއް ނޯވެ އެވެ. އެހިސާބުން އެ ރެއަކަށް އަޅުގަނޑު މިނިވަންވީ އެވެ.\nނޫވިލާގޭގައި އަޅުގަނޑު ވަރަށް ނިދާ ހިތްވެ އެވެ. ރޭގަނޑުގެ ދަން ބަޔަށް އަޅައިލީމާ އެގޭ ތެރެއަށް އެ ވަންނަ އަންހެންވެރިންނާއި އެ މީހުންގެ ފަހަތުން ވަންނަ ބޯޓު މީހުންގެ އުޅޭ ގޮތް އަޅުގަނޑުގެ ވަގު ލޮލުން ވަރަށް ބަލާ ހިތްވެ އެވެ.\nއެ މީހުން ރަށު އަންހެން ކުދިންނަށް ބޯޓުން ބާލައިދޭ ކޯލާ ދަޅުތަކާއި ރޭގަނޑު މެންދަމެއްހާއިރު ކައްކާ ނޫޑުލިސްގަނޑަށް އަޅުގަނޑު ވަރަށް ދަހިލަވަ އެވެ. ފައިހިލަވަޅު އޮބުމުން އެ ގޭގެ ތެރޭގައި ހިނގާ ހުރިހާ ކަމެއްހެން އަޅުގަނޑަށް ފެނެެވެ. އެ ހުރިހާ އަޑެއް ވެސް އަޅުގަނޑަށް އިވެ އެވެ. އެކަމަކު އެއްވެސް މަންޒަރެއް ވެސް އަޅުގަނޑަކަށް ނުފެންނާނެ އެވެ. އެއިން އަޑެއްވެސް ނީވޭނެ އެވެ. އެއީ ބޯޓު މީހުން ކަނޑާފައި ދޭ ކޯލާ ދަޅެއް ދަމާލައިގެން ވައެއް ލެވޭ ހިސާބުން އަޅުގަނޑަށް ވާ ގޮތެކެވެ. އަޑެއް ނީވޭނެ އެވެ. ނުއެއް ފެންނާނެ އެވެ.\nއެފަދަ އެއް ރެއެއްގައި ކޯލާ ދަޅަކުން ނުފުދިގެން ބޯޓު މީހަކު އަޅުގަނޑަށް ވޯކްމަނެއް ދިނެވެ. އަޅުގަނޑު މާލެ އާއިރު ވެސް އެ ވޯކްމަން ގެންގުޅެމެވެ. އެ ވޯކްމަން އަޅުގަނޑަށް ދިނީ "ނާގޯށި" ބޯޓުން ފޭބި އދ. ހިމަންދޫ އަހުމަދެވެ. އޭނާގެ ފުރިހަމަ ނަން ހަނދާނެއް ނުވެ އެވެ.\nނޫސް ރިޕޯޓަރެއްގެ ގޮތުގައި މަސައްކަތް ކުރަން ފެށި ފަހުން ހިމަންދޫގައި ހިނގައިދިޔައި ބޮޑު ހަމަ ނުޖެހުންތަކުގެ ފުރަތަމަ ދަތުރުގައި ފުލުހުންނާއެކު އަޅުގަނޑު އެރަށަށް ދިޔައިމެވެ. އެ ދަތުރުގައި ވެސް އެމީހާ ފާހަގަވާ ގޮތެއް ނުވި އެވެ. އެއީ ހިމަތޮޅި ހިސާބަކަށް "ފިޔާކޮށާ ގޮތެއް" ހުންނަ ދޮން އަަހަންމަދެކެވެ.\nފޭރާއިން ޖަހައިގެން މިއުޅެނީ އޭނާގެ ކަންކަށިމަތީގަ އެވެ. އޭނާގެ ގައިގަ ތަޅައިގަތީ މުންޑޫ އަންހެން ކުއްޖެގެ މައްސަލާގައި ހިތްހަމަ ނުޖެހިގެން ވަދެގަތް ޒުވާން ފިރިހެނުންތަކެވެ. އެ މީހާގެ ގައި ފުރަތަމަ ބޮނޑި އެޅީ ދެބުރި ގުޅާފައިވާ ފިތާބައްތިއަކުންނެވެ. އޭގެ ފަހުން އޭނާ ކޮއްޕާ ގަޅުވާފައި އެ ދިމާއިން އަތިރިމައްޗަށް ގެންގޮސް ފޭރާއިން ޖަހައި ވައްޓާލާފައި އެބަޔަކު ދުވެ ފިލައި ރައްކާވީ އެވެ. -- ހަމަ ފިސާރި ތެދަށް ދަންނަވަފާނަމެވެ. އަޅުގަނޑު އެތަނެއް ނުދެކެމެވެ. އަޅުގަނޑަށް ދެވުނީ އެވީ ކަމެއް ހިނގައި ނިމުނު ފަހުންނެވެ. އަޅުގަނޑަށް އުޅެވުނީ ކޯލާ ދަޅެއް ބޮވޭތޯ އެވެ.\nމި ހިނގަނީ އެ މައްސަލައިގެ ތަހުގީގެވެ؛ ޝައުކަތު ވާހަކަފުޅު ދައްކަވާއިރު އަޑުގައި ވަރަށް ބާރު އަދި ބަރު ގޮތެއް ހުރެ އެވެ. އަޅުގަނޑަށް މެޓާ ގަނެދެއްވާފައި އަނެއްކާ ވެސް އައްސަވަނީ "ފޭރާއިިން ޖެހީ ބޯ ރަތް މީހާ" ހެއްޔެވެ؟\n"ތެދަށް ނުބުނެފިއްޔާ ކައްދުއަށް ގެންދާނީ؟" އަޅުގަނޑު އަތުގައި ހިއްޕަވާފައި ޝައުކަތު ވިދާޅުވި އެވެ.\nކައްދޫއަކީ އަޅުގަނޑަށް އާ ތަނެއް ނޫނެވެ. އެކަން ޝައުކަތަށް ވެސް އެނގިވަޑައި ގަންނަވާނެ އެވެ. އެހެން ނޫނަސް އަޅުގަނޑު ނުދެކޭ ތަނެއް ނުއިވޭ އަޑެއް ބުނެދޭނީ ވެސް ކިހިނެއް ހެއްޔެވެ؟\nއިލްޔާސް އިބްރާހިމްގެ އެންގެވުމަށް ކައިރު ތުއްތުމަނިކުގެ ބެއްލެވުމުގެ ދަށުން ކައްދޫ އެއާޕޯޓް ހަދަން ފެށި އިރުވެސް އަޅުގަނޑަށް އެރަށަށް ދެވެ އެވެ. އަދި ޝައުކަތުމެން ފޯރީގައި ފަޔަށް ބަޑި ޖަހައި ކޮންމެ ދުވަހަކު ޝިކާރަކޮށްގެން ހަނާ ކުރާ މާކަނާގެ މަސް ކާން ވެސް އަޅުގަނޑަށް ލިބިފައި ވެއެވެ. އެހެންވެ އަޅުގަނޑު ޖަވާބު ދިނީ މިހެނެވެ.\n"މަށް މާރަނގަޅަ، މާކަނާ މަހަ ކާން ލިބޭޅެއް ނޮ!"\n"މިހާރު މާކަނާ މަހެއް ނުހުރޭ މިހާރު ހުންނާނީ ގެރި!"\n"އެހެންވެއްޖައްވާ ގެރި މަހަ ކާނޫ... އަދި ކައްދުއަށް ގެންދިޔައިމަ ބަޑި ޖަހާނޫ ވާއްލަށާ ކާއްޅަށް،"\nއަޅުގަނޑު އެހެން ބުނުމުން ޝައުކަތު ހިނފުޅުވެޑުވި އެވެ. އެހިސާބުން ދެން އޭނާ އަޅުގަނޑު ދޫކޮށްލެއްވީ އެވެ. ގައިމަށް ވެސް ބަޔާނެއް ނުނަންގަވަ އެވެ.\nފަހުން އެނގުނު ގޮތުގައި އަޅުގަނޑު އޮބައިގަތީ ހިމަންދޫ މީހާއާ ގުޅުމެއް އޮތް މުންޑޫ އަންހެން ކުއްޖާ، -- ދުނިޔޭގައި ތާހިރު ދިރިއުޅުމެއް އުޅެމުން އެބަދޭ -- އެ ހުރިހާ މަންޒަރެއް އަޅުގަނޑަށް ފެންނާނެ ކަމަށް ތަހުގީގުގައި ބުނެފައި އޮވެގެނެވެ. އަދި ފޭރާއިން ޖެހި އިރު އެތާނގައި އަޅުގަނޑު ހުއްޓޭ ވެސް ބުނެފައި އޮވެގެނެވެ. އަޅުގަނޑަކު ނުދެކެމެވެ.\nތަހުގީގު އޮތް ރޭގެ އިރާކޮޅުވެސް އަޅުގަނޑާ ޝައުކަތާ ބައްދަލުވި އެވެ. އެއީ އަޅުގަނޑުމެންގެ ގެ، ރުއްކޮށީގޭގެ ކާގޭގެ ސުފުރާމަތީންނެވެ. އެތާނގައި އަޅުގަނޑުގެ ބައްޕަ ވެސް އިންނެވި އެވެ. ދެން ތިބީ ސިފައިންނެވެ. ކެއުމުގެ ތެރޭގައި ޝައުކަތު އަޅުގަނޑުގެ މަންމައަށް ގޮވާލައި އަޅުގަނޑަށް އިޝާރަތްކޮށް ބުންޏެވެ. "މަރިޔަން ދީދީ... މިއަދު މީނަ ވެސް ހާޒިރު ކުރަން ޖެހުނު!"\nއޭގެ ޖަވާބުގައި މަންމަ ބުނީ "ރަށުތެރޭ ހިނގާ މީހުން ހާޒިރު ކުރާނެ" އޭ އެވެ.\nފަހުން އަޅުގަނޑު މާލެ އާއިރު ޝައުކަތަކީ އާއިލީ ރަހުމަތްތެރިއެކެވެ. އެގޮތް ވެފައި ވަނީ ބައިވަރު ފަހަރުމަތީން އެކި އެކި ތަހުގީގުތަކުގައި އަޅުގަނޑުމެން ރަށަށް ވަޑައިގެން ހުންނެވި އިރު އަވަހާރަފުޅު ލެއްޕެވުމާއި ފަރީއްކޮޅުގެ ކަންކަން އަޅުގަނޑުމެންގެ ގޭގައި އޮންނާތީ އެވެ. އަޅުގަނޑުގެ މަންމަ އާއި ބައްޕައަކީ ޝައުކަތުގެ ދެދުނިޔޭގެ ރަހުމަތްތެރީންނެވެ.\nއަޅުގަނޑު ނޫސް ރިޕޯޓަރަކަށްވީ ފަހުން ޝައުކަތާ ވަރަށް ގިނައިން ބައްދަލުވެ އެވެ. ޝައުކަތަކީ ވަރަށް މަޝްހޫރު ފަޔާ ބްރިގޭޑަކަށް ވެފައި އަލިފާނުގެ ހާދިސާތަކާ ގުޅޭ ގޮތުން ނޫސްވެރިންނަށް މުޅީން ވެސް މައުލޫމަތު ދެއްވަނީ އޭނާ އެވެ. ފުލުހާއި ސިފައިން އެކުގައި އޮތް އިރު ބައެއް ފަހަރަށް ފުލުހުންގެ ފަރާތުން އަލިފާނާ ގުޅޭ މައުލޫމާތު ދެއްވަނީ ވެސް ޝައުގަތެވެ.\nއަބަދުވެސް ވަރަށް ގާތްކޮށް ވާހަކަފުޅު ދައްކަވާ އުޅުއްވި އެވެ. ވަރަށް ގިނައިން ސަމާސާ ވެސް ކުރައްވާނެ އެވެ. އެއް ފަހަރަކު ފުލުސް އޮފީހުގައި އޮތް މައުލޫމާތު ދިނުމެއްގެ އަރިމަތީގައި ނުސްވެރިންނަށް ބިސްކޯދާ ކޯލާ ބަހައްޓާފައި ހުއްޓެވެ. އެ ދުވަހު ޝައުގަތު ވަޑައިގެން އަޅުގަނޑުގެ ގައިގާގައި ކޮއްޓާލާފައި ކޯލާ ތަށި ދައްކަވައި ލައްވާ ހަދާންތައް ތާޒާކޮށްލައި ދެއްވި އެވެ. އެ ބާވަތުގެ ސަމާސާ ވަރަށް ގިނައިން ކުރައްވަ އެވެ. މިހާރަކު އަޅުގަނޑު ކޯލާއެއް ނުބޮމެވެ. އަޅުގަނޑުގެ ކުދީންނެއް ވެސް ނުބޮ އެވެ. އެކަމަކު އަޅުގަނޑުގެ އަންހެނުންނަށް ކޯލާ އަޅައިދިން ވަރަކަށް ބޯނެ އެވެ.\nޝައުކަތާ ބައްދަލުވާ ކޮންމެ ފަހަރަކުވެސް ވަރަށް ޝައުގުވެރި ކަމާއެކު އަޅުގަނޑާ ދައްކަން ބޭނުންފުޅުވާ ވާހަކައެއް އޮވެ އެވެ. އެއީ ނޫސްވެރިކަމުގެ ވާހަކަ އާއި ނޫސްވެރިންގެ ވާހަކަ އެވެ. ނޫސްވެރިން ހަބަރު ލިޔާ ގޮތް ޝައުކަތަކަށް ކަމަކު ނުދެ އެވެ. އަމުދުން ސުރުހީތައް ހުންނަނީ މާ ބޮޑަށް ގޯސްކޮށެވެ. ވަރަށް ގިނައިން މިހެން ވިދާޅުވެ އެވެ. "ގަލަމަކީ ކަނޑިއަކަށްވުރެ ތޫނު އެއްޗެ"ކެވެ. "ސަރުކާރާއި އާންމުންގެ ބަނޑަށް ގަލަން ހަރައިގެނެއް" ނުވާނެ އެވެ.\nއޭޕްރީ 16، 2003 ގައި ޝަރަފުވެރިކަމާއެކު ސިފައިންގެ ހިދުމަތުން ވަކިވެވަޑައިގެންނެވި ފަހުން ޝައުކަތު އަޅުގަނޑަށް ދެ ފަހަރެއްގެ މަތީން ގުޅުއްވި އެވެ. އެއީ މާލޭގައި ހިނގި އަލިފާނުގެ ބޮޑު ދެ ހާދިސާއަކާ ގުޅިގެނެވެ. ބޭނުންފުޅަކަށް ވެވަޑައިގަތީ މާލޭގައި އަލިފާން ނިއްވުމާ ބެހޭ ގޮތުން އަޅުގަނޑު ލައްވާ ނޫހުގައި ލިޔުއްވުމެވެ. އޭގެ ފަހުން ދެން އަޅުގަނޑާ ބައްދަލުވީ އަވަހާރަވުމުގެ ދެތިން މަހެއްހާ ދުވަސް ކުރީން މިފްކޯގެ މަސްފިހާރަ އިންނެވެ. ކިޔޫގައި ހުންނަވާފައި ގޮވާލެއްވުމުން އެއީ ކާކުކަން ނަގައި ނުގެނެވި އިރުކޮޅަކު ހުންނާން އަޅުގަނޑަށް ޖެހުނެވެ. ފަސޭހައިން އެނގޭ ގޮތެއް ނުވީ ހިސާބަކަށް ތުނބުޅި ދިގު ކުރައްވާފައި ހުންނެވުމުންނެވެ. މުޅި އެ ތުނބުޅި ވެސް ހުދުވެފައި ވެއެވެ. ފަހުން ހާލު އަހުވާލު އޮޅުންފިލުވާލެއްވި އެވެ. އެކަމަކު އެ ދުވަހު އަޅުގަނޑަށް ވުރެ ގިނައިން ވާހަކަފުޅު ދެއްކެވީ އަޅުގަނޑާއެކު އެދުވަހު ފިހާރައަށް ދިޔަ މިހާރުވެސް ސިފައިންގެ ތެރޭގައި އުޅޭ އަޅުގަނޑުގެ ކޮއްކޮ އާއެވެ. ކަންދިމާ ކުރި ގޮތުން ކޮއްކޮ މިހާރު ހުންނަނީ ވެސް ކައްދޫގަ އެވެ.\nހިތްޕުޅުގެ އާލާސްކަންފުޅަކަށް އައިޖީއެމްއެޗްގެ އައިސީޔޫގައި ފަރުވާ ހޯއްދަވަނިކޮށް ޝައުކަތު އަވަހާރަވީ ޑިސެމްބަރު 7، 2017 އިގަ އެވެ. އެ ހަބަރުވީ އަޅުގަނޑަށް ހިތަށް ފަޅު ކަމެއް ގެނުވައި ފުން އަސަރެއް ކުރުވި ހަބަރަކަށެވެ. ޝައުގަތަކީ އަޅުގަނޑުގެ ހަނދާނުން ފިލައިގެން ދާނެ ނަމެއް އަދި ޝަހުސިއްޔަތެއް ވެސް ނޫނެވެ. އޭނާއަށް ދިންނެވުމާއި ފުއްސެވުން ދެއްވާށި އެވެ. ސުވަރުގޭގެ ދާއިމީ ރަޙުމަތާއި ނިއުމަތް މިންވަރު ކުރައްވާށި އެވެ.\nއޮބިޗުއަރީ ތާރީހު އެ ހަނދާންތައް


SunOnline: Aharemen Khiyaaru kuree Islam Dheen: Ibrahim Kwan\nއަހަރެމެން ޚިޔާރުކުރީ އިސްލާމް ދީން: އިބްރާހިމް ކުވާން\nޢަބްދުﷲ ފާރޫޤް ޙަސަން 21 May 2018, 10:36\nއަޅުގަނޑުގެ ޢުމުރުން 60 އަހަރު ވޭތުކުރީ ޕްރޮޓެސްޓެންޓް ކްރިސްޓިއަނެއްގެ ގޮތުގައެވެ. އޭގެ ތެރެއިން3އަހަރެއްހާ ދުވަސް ހޭދަކުރީ ކުވާލާލެޕްސްގެ ފައްޅީގެ ފާދިރީއެއްގެ ގޮތުގައެވެ. ނަމަވެސް މިހާރު އަޅުގަނޑަކީ އިސްލާމްދީނުގެ ހިޔާވަހިކަން ހޯދައިގެންހުރި މުސްލިމެކެވެ. އަޅުގަނޑު ޝުކުރުވެރި ހިތެއްގައި އުފެދޭ އުފާވެރިކަމުގެ އިހްސާސްތަކާއެކު މިބަޔާންކުރަނީ އަޅުގަނޑު އިސްލާމް ވާން މެދުވެރިވި ސަބަބުތަކެވެ.\nއަޅުގަނޑު އުފަންވީ3ފެބްރުއަރީ 1907 ގައެވެ. އަޅުގަނޑުގެ މައިންބަފައިންނަކީ ބުޑިސްޓުންނެވެ. އުމުރުން6އަހަރުގައި އަޅުގަނޑު ޗައިނާ ސްކޫލަކަށް ވައްދައިފިއެވެ. އެތާނގައި ކޮންފިއުޝަސް މަޒްހަބުގެ މުހިންމު ފޮތެއްކަމުގައިވާ "ހަތަރުފޮތް" މިފޮތާއި އެނޫންވެސް ބައެއްފޮތް ކިޔެވީމެވެ. އޭގެ އަސަރުން ކޮންފިއުޝަސް މަޒްހަބްގައިވާ ގޮތަށް އެއްކަލެއްގެ އަޤީދާ އަޅުގަނޑަށް ޤަބޫލުކުރެވުނެވެ.\nއުމުރުން9އަހަރުފުރުމާއެކު އަޅުގަނޑު ކުވާލަލަމްޕޫރުގެ "ވިޖްޓޯރިޔާ އިންސްޓިޓިއުޝަން"ގައި އިނގިރޭސި ތަޢުލީމް ޙާސިލު ކުރަން ފަށައިފީމެވެ. އެތަނުން އިންޖީލުގެ "އޯލްޑް ޓެސްޓްމެންޓާ"އި "ނިއުޓެސްޓްމެންޓް" ފިލާވަޅަކުން ފިލާވަޅަކުން މުޠާލިޢާ ކުރުމަށްފަހު ކްރިސްޓިއަންދީނަށް ވަދެއްޖައީމެވެ. އޭރު އަޅުގަނޑުގެ އުމުރަކީ ސަތާރަ އަށާރަ އަހަރެވެ.\n1963ގައި އަޅުގަނދު ކުވާލާލެޕްސްގެ ފައްޅިއަށް ފާދިރީއަކަށް ދާން އުޅެނިކޮށް އަޅުގަނޑުގެ ރަހްމަތްތެރި އިންޑިޔާގެ މުސްލިމެއް ކަމުގައިވާ ކޭ.ކޭ މުޙައްމަދު އަޅުގަނޑަށް ކީރިތި ޤުރްއާނުގެ އިނގިރޭސި ތަރުޖަމާއެއް ހަދިޔާކޮށްފިއެވެ. އަޅުގަނޑު އެތަރުޖަމާ ކިޔާލީމެވެ. މައުޟޫއުތަކުގެ ފުރިހަމަކަމާއި ރީތިކަމުން އަޅުގަނޑަށް ވަރަށް ބޮޑަށް އަސަރުކުރިއެވެ. ނަމަވެސް އޭރު އެކުރިއަސަރު އަޅުގަނޑު އިސްލާމްވުމުގެ ސަބަބެއްކަމުގައި ހިމެނޭވަރެއްނުވިއެވެ.\nކުވާލާ ލެޕްސްގައި ކްރިސްޓިޔަންދީން ފަތުރަން މަސައްކަތް ކުރަމުން ގެންދިޔައިރު އަޅުގަނޑު ވަރަށް ބޮޑަށް ހާސްވެ ކަންބޮޑުވާންޖެހުނެވެ. އެއީ ޕްރޮޓެސްޓެންޓް ޗާރޗުގެ ގޮފިތައް ގިނަކަމުންނެވެ. ކޮންމެގޮތްޕެއްގެ ބަޔަކު އަނެއްގޮފީގެ މީހުން "ދީނީ އަޤީދާ"ގެ މައްޗަށް ބިނާކޮށް "ނަރަކަވަންތަވެރީން" ކަމުގައި ކަނޑައަޅާތީއެވެ. އެއްބަޔަކު އަނެއްބަޔަކާ އަރާރުންވާތީއެވެ. އެކަންތަކާ ފިކުރުކޮށްލުމުން އަޅުގަނޑުގެ ހިތަށް ވަރަށް ބޮޑަށް ނުތަނަވަސްކަން ލިބުނެވެ.\nއަނެއްކޮޅުން ކްރިސްޓިއަނުންގެ ރޯމަންކެތަލިކުންނާއި ޕްރޮޓެސްޓެންޓުންގެ މެދުގައި ހުރި ތަފާތުގެ ބޮޑުކަމާއި ޚިޔާލާތުގައި ހުންނަ ފުރުކަން ތިޔަބޭފުޅުންނަށްވެސް އެނގިވަޑައިގަންނަވާނެއެވެ. އަޅުގަނޑަށް ލިބުނު ހިތްހަމަނުޖެހުމާއި ނުތަނަވަސްކަމުގެ ސަބަބުން އަޅުގަނޑު ހޯދީ ކީރިތިޤުރްއާނުގެ އެހީއެވެ. އަޅުގަނޑަށް މަގުދެއްކި އާޔަތްތަކަކީ މިދަންނަވަނީއެވެ.\n"ކުރީގެ ގޮތްތައް ތެދުކުރާ ޙާލުގައި ޙައްޤުގޮތުގައި ކަލޭގެފާނަށް އެކަލާނގެ ފޮތް (އެބަހީ: ކީރިތި ޤުރުއާން) ބާވައިލެއްވިއެވެ. އަދި ތައުރާތާއި އިންޖީލުވެސް ބާވާލެއްވިއެވެ." (ސޫރަތު އާލުޢިމްރާން: 3)\n"ކަލޭގެ ފާނު ވިދާޅުވާށެވެ. ތިމަންމެން ﷲ އަށާއި، އަދި ތިމަންމެންގެ މައްޗަށް ބާވައިލެއްވުނު އެއްޗަކަށް އީމާންވެއްޖައީމުއެވެ. އަދި އިބްރާހީމްގެފާނާއި އިސްމާޢީލްގެފާނާއި، އިސްޙާޤުގެފާނާއި، ޔަޢުޤޫބުގެފާނާއި، އެކަލޭގެ ފާނުގެ ފަރިކޮޅަށް ބާވައިލެއްވުނު އެއްޗަކަށާއި މޫސާގެފާނާއި ޢީސާގެފާނާއި އެނޫންވެސް ނަބީބޭކަލުންނަށް އެބޭކަލުންގެ ވެރި ރަސްކަލާނގެ ހަޟުރަތުން ދެއްވުނު އެއްޗަކަށްވެސްމެއެވެ. އެބޭކަލުންގެ ތެރެއިން އެއްވެސް ބޭކަލަކާއި މެދުގައި ތިމަންމެން ތަފާތެއް ނުކުރަމުއެވެ. އަދި ތިމަންމެންވަނީ އެ ކަލާނގެއަށް ބޯލަނބައި ކިޔަމަންވެގެންނެވެ." (ސޫރަތު އާލުޢިމްރާން: 84)\nމެދުކެނޑުމެއް ނެތި ފުންކޮށް ކީރިތި ޤުރްއާން ދިރާސާ ކުރުމުން އަޅުގަނޑަށް ޙަޤީޤަތާ ވަރަށް ބޮޑަށް ކައިރިވެވިއްޖެއެވެ. ކްރިސްޓިއަން ދީނުގެ ޢަޤީދާގެ ދޯހަޅިކަން އަޅުގަނޑަށް ބަޔާންވެ އެނގިއްޖެއެވެ. މިސާލެއްގެ ގޮތުން ދަންނަވާނަމަ ޓްރިނިޓީގެ ޢަޤީދާއަކީ ކޮންމެ ކްރިސްޓިޔަނަކު ވިސްނުމެއް ފިކުރެއްނެތި ކަރަށް ވައްޓާލަންޖެހޭ ދަންޖައްސާމަޅިގަނޑެކެވެ. އެ އޮޅުންބޮޅުން ގަނޑުގެ އެއްވެސް ތަފްސީރެއް ނުވަތަ ޝަރަޙައެއް ލިޔެވިފައިވާ އެއްވެސް ފޮތެއް މިދުނިޔެމަތީގެ އެއްވެސް ތާކު ނެތެވެ.\nއެއާ ޚިލާފަށް އިސްލާމް ދީނުގައިވާ އެއްކައުވަންތަ ކަމުގެ ޢަޤީދާއަކީ ބުއްދީގެ ހަމަތަކާއި މަންޠިގީ އުސޫލުތަކަށް ފުރިހަމަޔަށް ފެތިގެންދާ ސާފުތާހިރު އަޤީދާއެކެވެ. އާދެ ﷲ ސުބްޙާނަހޫވަތަޢާލާގެ މަތިވެރި ކަމާއި ކިބްރިޔާވަންތަ ކަމުގެ އެއްވެސް ފަރާތެއް ޝަރީކު ނުކުރުމެވެ. އެކަލާނގެ ރަސްކަންފުޅު ފިޔަވައި އަޅުކަން ކުރަން އެކަށޭނަ އެހެން އެއްވެސް ފަރާތެއްނެތުމެވެ. އެކަލާނގެ ޒާތުފުޅާއި ސިފަފުޅުތަކުގައި އެހެން އެއްވެސް ފަރާތަކާ އެއްފަދަވުމެއް ނެތުމެވެ. محمد صلى الله عليه وسلم އަކީ އެކަލާނގެ އެންމެ ފަހުން ފޮނުއްވި ރަސޫލާއެވެ. އަދި ނަބިއްޔާއެވެ. އަޅުގަނޑުގެ ގާތުގައި އިސްލާމް ދީނާއި ކްރިސްޓިޔަނިޓީއާ ދެމެދުގައިވާ އިމްތިޔާޒަކީ މިއީއެވެ.\nޕްރޮފެސަރ ޚޫރަޝީދު އަޙްމަދު އިސްލާމް ދީނުގެ ތަޢާރުފްގައި ލިޔުއްވާފައިވާ މަޒްމޫނެއްގައި ފާޅުކުރައްވާފައިވާ ޚިލާފުޅަކަށް އަޅުގަނޑު ހިތުގެ އަޑިން ތާޢީދުކުރަމެވެ. ދުނިޔޭގެ ވަރަށް ގިނަ ދީންތަކާއި ނަޒަރިއްޔާތަކުގައި ހަމައެކަނި އެއްފަރާތަކަށް ބުރަވެފައިވަނީ ވަރަށް ބޮޑަށެވެ. ބައެއް ފަރާތްތަކުން މާބޮޑަށް ރޫޙާނިއްޔަތުގެ ފަރާތަށް ސަމާލުކަންދީ މާއްދީކަންތައްތައް ނުވަތަ ދުނިޔަވީ ކަންތައްތައްވަނީ ހަދާންނައްތާލާފައެވެ. އެދީންތަކާ ނަޒަރިއްޔާތަކުގައި ދުނިޔެއާމެދު ބަލާފައިވަނީ ވަހްމީ ތަނެއްކަމުގައެވެ. އިންސާނާގެ ލޮލުގައި އެޅުވިފައިވާ އަނދުނެއްކަމުގައެވެ. އަނެއްކޮޅުން ބައެއް ފަލްސަފާތަކުގައި ވަނީ ހުރިހާ އަޚްލާޤީ އަގުތަކަކާ އިންކާރުކޮށް އެކަންތަކަކީ ޚިޔާލީ ފުލޯކު ވާހަކަ ތަކެއްކަމުގައި ބަޔާންކޮށްފައެވެ. އެނގިވަޑައިގަންނަވާނެ ފަދައިން މިދެގޮތުން ކުރެ ކޮންމެ ގޮތަކީވެސް ޙައްދު ފަހަނަޅާފައިވާ ގޮތެކެވެ. އެއިން ކޮންމެ ގޮތެއްގައިވެސް ވަނީ ގެއްލުމާއި ހަލާކެވެ.\nއެ ޚިޔާލުތަކުގެ އަހުލުވެރިންވަނީ އިންސާނިއްޔަތުގެ އަމާންކަމާއި ހިތްހަމަޖެހުމާއި ފުއްދުންތެރިކަން ވިއްސިވިހާލިކޮށް ވީރާނާކޮށްފައެވެ. ހިތާމައަކީ އެތިލަފަތުގެ ދެކޮޅު އެއްވަރުނުވުން މިއަދާ ހަމަޔަށްވެސް ދެމިއޮތްކަމެކެވެ."\nއަޅުގަނޑު ފަރަންސޭސި ސައިންޓިސްޓެއް ކަމުގައިވާ ޑޮކްޓަރ ޑީޑޮގްބީއާވެސް އެއްބަސްވަމެވެ.\n"މާއްދިއްޔަތަށް އަޅުކަން ކުރުމުގެ މައްޗަށް ބިނާވެފައިވާ ޒަމާނީ ތަހުޒީބުގައި ވަނީ ޙައްދުފަހަނަޅައި ދިއުމާއި، އެއްފަރާތަކަށް ބުރަވުމެވެ. އެއީ އާދަޔާ ޚިލާފު ގެެއްލުން ހުރިކަމެކެވެ. ރޫޙާނީ އަގުތައް ދިރުވުމަށްޓަކައި އެއާ އެއްފެންވަރެއްގައި ޙަރަކާތްތަކެއް ނުހިންގިއްޖެ ނަމަ ދުނިޔެއަށް ކުރިމަތި ލާންޖެހޭނީ ވަރަށް ބިރުވެރި ޙާލަތަކާއެވެ."\nލޯޑްރަސުލް ވިދާޅުވާ ގޮތުގައި ކްރިސްޓިޔަނިޓީވަނީ ޙައްދުފަހަނަޅައި ދިއުމުގެ ސަބަބުން (ރުހްބާނިއްޔަތުގެ ފަރާތަށް ދިއުމުގެ) ކަނޑައެޅިގެން ހުރި ގޯހެއް ހަދައިފައެވެ. އަނެއްކޮޅުން ޒަމާނީ ތަހްޒީބުއޭގެ ހުރިހާ ބުރަދަނެއް ތިލަފަތުގެ އަނެއްކޮޅަށް ލުމުގެ އަނިޔާ ވަނީ ކޮށްފައެވެ. އޭނާ ލިޔުއްވައެވެ.\n"އަހަރެމެން ދިރިއުޅުމުގެ ބޭރުފުށުގެ އޮނިގަނޑު ތައްޔާރުކޮށްފައި ވަނީ ރީތިކޮށް އަދި އެހާމެ ފާޑުވެރިކަމާއެކުގައެވެ. ނަމަވެސް އެތެރެފުށުގެ އެންމެ މުހިންމު ބޭނުންތައް ފުރިހަމަކުރުމާ މެދު އަހަރެމެން ވަނީ ފަރުވާކުޑަކޮށްލާފައެވެ. އަހަރެމެން ހެދީ ރީތިޗާލު ބިއްލޫރި ތައްޓެކެވެ. އަހަރެމެން ވަނީ އޭގައި ވަރަށް ރީތިކޮށް ކުރެހުން އަޅައި ޒީނަތްތެރިކޮށްފައެވެ. އެތަށީގެ ބޭރު ސާފުތާހިރުކޮށް ބެހެއްޓުމަށްވެސް އަހަރެމެން ފަރުވާތެރިކަން ބަހައްޓަމުއެވެ. ނަމަވެސް އެތަށީގެ އެތެރޭގައި ހުރި ރަހަމީރު ޒަހަރާ މެދަކު ފަރުވާލެއް ނުބަހައްޓަމުއެވެ. އަހަރެމެން ޢިލްމީ ހުރިހާ ޤާބިލިއްޔަތަކާއި މުލައްދަނޑީގެ ހުރިހާބާރެއް ހޭދަކުރަނީ ހަމައެކަނި ޖިސްމާނީ އަރަމާއި މަޖާ ހޯދުމަށެވެ. ނަމަވެސް ފުރާނަ ގޮވާ ގޮވުންތަކަށް ފަރުވާލެއް ނުބަހައްޓަމުއެވެ. ރޫޙްވަނީ އެކުވެރިޔެއް އެހީތެރިއެއް ނެތިދޫކޮށްލާފައެވެ."\nމިއާ ޚިލާފަށް، އިންސާނާގެ ދިރިއުޅުމަށް އިސްލާމްދީން ދައްކާފައިވަނީ މެދުމިނުގެ ގޮތެކެވެ. އެއްވެސް އަތަކަށް ބުރަވެފައިނެތް ޢަމަލީ ތާވަލެކެވެ. އިސްލާމްދީންވަނީ މާއްދިއްޔަތާއި ރޫޙާނިއްޔަތުގެ ތިލަފަތުގެ ދެކޮޅު އެއްވަރުކޮށްފައެވެ. އެދެބައިންކުރެ އެއްބައެއްވެސް ހަނދާން ނައްތާލާފައެއް ނުވެއެވެ. އިސްލާމްގެ މާނައަކީ ކިޔަމަންތެރިކަމެވެ. މާތް ﷲ އަށް ކިޔަމަންތެރިވެ ބޯލެނބުމެވެ. އެކަލާނގެ ކަނޑައަޅުއްވައިފައިވާ ޤާނޫނުތަކަށް ތަބާވުމެވެ. އެކަލާނގެ ޚަލްޤްތަކުންނަށް ހެވާއި ލާބަ އެދުމެވެ. މުޖްތަމަޢުގެ ފައިދާއަށާއި، މުޖްތަމަޢުގެ އިސްލާޙަށް ވިސްނުމެވެ.\nކްރިސްޓިޔަނިޓީއާއި، މިޒަމާނުގެ ތަހުޒީބާއި، އިސްލާމްދީން އަޅާބެލުމުގެ ގޮތުން ދިރާސާކުރުމުން އަޅުގަނޑުގެ ހިތަށް ހަމަޖެހުން ލިބިއްޖެއެވެ. އަޅުގަނޑުހިތުގެ އެންމެ އަޑިން އިސްލާމްދީން ޤަބޫލްކޮށްފީމެވެ. ތެދުވެރި މުސްލިމެއްގެ ގޮތުގައި އިސްލާމީ ޤާނޫނަށް ބޯލަނބައި ތަބާވެއްޖެއީމެވެ.\nއިސްލާމްދީން އަޅުގަނޑަށް ދަސްކޮށްދީފައިވަނީ، ނިކަމެތީންނަށާއި ފަޤީރުންނަށް އެހީފޯރުވުމަށެވެ. އެބައިމީހުންގެ ބޭނުންތަކާމެދު ވިސްނުމަށެވެ. އެކަމުގައި ފަރުވާ ކުޑަނުކުރުމަށެވެ. އަޅުގަނޑުދެކެނީ އަޅުގަނޑަކީ އިންތިހާދަރަޖައިގެ ނަސީބުވެރިއެއް ކަމުގައެވެ. އެކަލާނގެ އަޅުގަނޑަށް ދެއްވި ދެއްވުންތަކާ މެދު އަޅުގަނޑު މިހިރީ ރުހިގެންނެވެ. އެދެއްވުންތަކުން ފުއްދައިގެންނެވެ. އެއީ ރެއާއި ދުވާލު އަޅުގަނޑުގެ މައްޗަށް އޮއްސަވަމުންގެންދަވާ ދަރުމަވަންތަ ކަމެވެ. އެކަލާނގެ ދީލަތިވަންތަ ކަމަށާއި އޯގާވަންތަކަމަށް އަޅުގަނޑު ޝުކުރުވެރިވަމެވެ. މިފިތުނަ ފަސާދައާއި ތަޅާފޮޅުންތަކުން ފުރިފައިވާ ދައުރުގައި އަޅުގަނޑު ބޭނުންވަނީ ހަމައެކަނި އެކަލާނގެ ދެއްވާ މަދަދެވެ. އަޅުގަނޑު އެކަލާނގެ ހަޟުރަތަށް ދުޢާކުރަނީ ކެތްތެރިކަމާއި ހިފެހެއްޓުންތެރިކަމާއި، ލޯބިދެއްވުންއެދިއެވެ. ޞުލްޙަ މަސަލަސްކަން އާއްމުވެފައިވާ ދުނިޔެއެއް ބިނާކުރުމަށެވެ.\nއަޅުގަނޑު ފާހަގަކޮށްލާން ބޭނުންވާ އަނެއް ކަމަކީ ކީރިތިޤުރްއާނުގައި ގޮވާލައްވާފައިވާ އެތައްކަމެއް މިހާރުގެ ބައިބަލްވެސް ތަސްދީޤުކޮށްދޭކަމެވެ. މިސާލެއްގެ ގޮތުން ދަންނަވާނަމަ މާތްﷲއަށް ބޯލަނބައި ކިޔަމަންވުމެވެ. މީހުންގެ މެދުގައި އޮންނަންޖެހޭ އެއްބަނޑުއެއްބަފާކަމާއި، ހަމަހަމަކަމެވެ. މަރުވުމަށްފަހު އަލުން ފޮނުއްވޭނޭ ކަމަށާއި، މަޙްޝަރު ދުވަހަށް އީމާންވާންޖެހޭޖެހުމެވެ. އެހެންކަމުން އަޅުގަނޑު ދެކޭގޮތުގައި ސަލާމްލެއްވި ޢީސާގެ ފާނުގެ މައްޗަށް ހަޤީޤީ މާނައިގައި އަޅުގަނޑަށް އީމާންވެވުނީ އަޅުގަނޑު އިސްލާމްދީން ޤަބޫލުކުރުމުންނެވެ. ކްރިސްޓިއަނެއްގެ ނަމުގައި ހުރިއިރަކުނޫނެވެ.\nދެން އަޅުގަނޑު މިބަޔާންކުރަނީ އިސްލާމްދީނަށް އަޅުގަނޑުގެ ހިތް ލަނބާލި ސަބަބުތަކުގެ ކުރު ޚުލާސާއެކެވެ.\nއިސްލާމްދީނަކީ ކްރިސްޓިޔަންދީނާ އަޅާ ބަލާއިރު ބުއްދީގެ ހަމަތަކަށް މާބޮޑަށް ފެތޭ، ވިސްނައިގަތުން ފަސޭހަ މަންޠިޤީހަމަތަކާ އެއްގޮތް، އަމަލު ކުރުމުގައި އެއްވެސް ދައްޗެއްނެތް، ސާދާދީނެކެވެ.\nއިސްލާމީ އަޅުކަމުގައި މާތްﷲ އާއި އިންސާނާއާ ސީދާ ގުޅުވައިދެއެވެ.\nއިސްލާމް ދީނުގައި މާތްﷲ ގެ ތަޞައްވުރު ވަނީ އެކަލާނގެ ޒާތުފުޅާ އެކަށޭނަ މަތިވެރި ގޮތެއްގައެވެ.\nއިސްލާމީ އަޅުކަމުގައި ދިރުން ހުރުމާއި ފުރިހަމަވުމުގެ އިޙްސާސް އެކުލެވިފައިވެއެވެ. އެއީ ކްރިސްޓިޔަން އަޅުކަން ފަދައިންފުރިހަމަނުވާ ކަންތައްތަކެއް ނޫނެވެ.\nކީރިތި ޤުރްއާން އުނގަންނައި ދޭގޮތުގައި އިސްވެދިޔަ ހުރިހާ ސަމާވީ ފޮތްތަކަކީ މާތްﷲ ބާވައިލެއްވި މުގައްދަސް ފޮތްތަކެއްކަމުގައި މުސްލިމުން ޤަބޫލުކުރެއެވެ. (މިހާރު އެފޮތްތައް ވަނީ ބަދަލުކޮށްފައެވެ.) ކީރިތި ޤުރްއާންވަނީ އެއްވެސް ކަހަލަ ބަދަލެއް ނައިސް އެފޮތްބާވާލެއްވި ގޮތަށް ރައްކާތެރި ކުރެވިގެންނެވެ. އިސްވެދިޔަ ރަސޫލުންނާ އެބޭކަލުންނަށް ބާވާލެއްވި ފޮތްތައް ތަސްދީޤުު ކޮށްކޮށެވެ.\nނޯޓު: މިއީ 1998 ވަނަ އަހަރު އަބްދުﷲ ފާރޫޤް ޙަސަން ލިޔުއްވާފައިވާ ފޮތް "އަހަރެމެން ޚިޔާރުކުރީ އިސްލާމް ދީން"އިން ނަގާފައިވާ ލިޔުމެކެވެ.


Bali 18 meehaku India ah\nބަލި 18 މީހަކު ބޭހަށް ފޮނުވައިފި\nރާއްޖޭގެ މޯލްޑިވިއަންގެ ފްލައިޓެއް: އިންޑިއާއަށް ބޭހަށް ދާންޖެހޭ އިތުރު މީހުން ވަނީ ފުރާފައި\nރާއްޖެއިން ސިއްހީ އަވަސް ފަރުވާ ބޭނުންވާ އިތުރު 18 މީހަކު އިންޑިއާއަށް ފުރައިފި އެވެ.\nއާސަންދަ ކުންފުނިން ބުނީ ބަލި މީހުންނާއި އެމީހުންގެ އެހީތެރިން ހިމެނޭ ގޮތުން 40 ދިވެއްސަކު މިއަދު އިންޑިއާއަށް ގޮސްފައިވާ ކަމަށެވެ. މިއީ ކޮވިޑް އައި ފަހުން އެ ހާލަތުގައި އިންޑިއާއަށް ފުރުވާލި ފަސްވަނަ ބެޗެވެ.\nމިފަހަރު އިންޑިއާއަށް ދިޔައީ 18 ބަލި މީހުންނާއި އެމީހުންގެ އެހީތެރިންގެ ގޮތުގައި ދިޔަ މީހުންގެ އިތުރުން ހަތަރު މެޑިކަލް އެސްކޯޓެކެވެ. ބަލި މީހުންގެ ފަރުވާ ހަމަޖައްސާފައި ވަނީ އަމްރިތާ ހޮސްޕިޓަލުންނެވެ.\nމި ފަހަރު ދިޔަ ދިވެހިން ވެސް ފުރުވާލީ ކޮވިޑަށް ޓެސްޓްކޮށް ނެގެޓިވްވުމުންނެވެ. ނަމަވެސް އެމީހުން އިންޑިއާއަށް އެތެރެވުމުގެ ކުރިން އިތުރު ޓެސްޓެއްކޮށް ބަލި ނެތްކަން ޔަގީން ކުރާނެ އެވެ. އަދި 14 ދުވަހު ކަރަންޓީންގައި ތިބެން ޖެހޭނެއިރު އޭގެ ފަހުން ވެސް އިތުުރު ޓެސްޓެއް ހަދާނެ އެވެ.\nއެ ހުރިހާ މީހުން ވެސް ކަރަންޓީންގެ މުއްދަތު ފުރިހަމަ ކުރާނީ އަމްރިތާ ހޮސްޕިޓަލުގަ އެވެ. އަދި ވަގުތުން ފަރުވާ ކުރަން ފަށާނެ ކަމަށް އާސަންދައިން ބުންޏެވެ.\nއިންޑިއާ އާސަންދަ ދިވެހި އިންޑިއާގެ ގުޅުން\n"އިންޑިއާ އައުޓް" ހަރަކާތަަށް ތާއީދެއް ނެތް\nއިންޑިއާ ސަރުކާރުން ޓީބީ ބޭސް ހަދިޔާކޮށްފި


Talent huri meehunnah UAE in rahvehikan\nޓެލެންޓް ހުރި މީހުންނަށް ޔޫއޭއީ އިން ރަށްވެހިކަން!\n31 ޖެނުއަރީ 2021\nސައިންސްވެރިންނާއި ޑޮކްޓަރުން، އިންޖިނިއަރުން، އާޓިސްޓުން އަދި ލިއުންތެރިން ފަދަ ހުނަރުވެރި ބިދޭސީންނަށް ޔުނައިޓެޑް އަރަބް އެމިރޭޓްސް (ޔޫއޭއީ) އިން ރަށްވެހިކަން ދޭން ނިންމައިފި އެވެ. މިއީ ގަލްފު ސަރަހައްދަށް މުޅިން އާ ކަމެކެވެ.\nދުބާއީގެ ވެރިޔާ އަދި ޔޫއޭއީގެ ބޮޑުވަޒީރު ޝައިޚު މުޙައްމަދު ބިން ރާޝިދު އަލް މަޚްތޫމީ އިއްޔެ ވިދާޅުވީ އެގައުމުގައި ތައާރަފްކުރާ ރަށްވެހިކަމުގެ އާ ގާނޫނު އޮންނާނީ އެފަދަ ހުނަރުވެރިންނަށް ރަށްވެހިކަން ލިބޭ ގޮތަށް ކަމަށެވެ. އޭނާ ވިދާޅުވިގޮތުގައި އެގާނޫނުގެ ދަށުން ރަށްވެހިކަން ދޭނީ ކޮންކޮން ބަަޔަކަށް ކަން ނިންމާނީ ޔޫއޭއީގެ ކެބިނެޓާއި ކޯޓްތަކާއި އެގްޒެކެޓިވް ކައުންސިލްތަކުންނެވެ. އެ ކަން ނިންމާނީ ރަށްވެހިކަން ދޫކުރާ ކޮންމެ ދާއިރާއަކަށް ވަކިވަކިން އެކުލަވައިލާފައިވާ ކްރައިޓީރިއާތަކަކާ އެއްގޮތަށެވެ. އާ ގާނޫނުގެ ދަށުން ޔޫއޭއީގެ ޕާސްޕޯޓް ހޯދާ މީހުންނަށް އެމީހުންގެ ރަށްވެހިކަން މިހާރުވެސް އޮތް ގައުމުތަކުގައި ވެސް ބޭއްވުމުގެ ފުރުސަތު އޮންނާނެއެވެ.\nޔޫއޭއީ ސަރުކާރާ ހަވާލާދީ އަލްޖަޒީރާ ބުނީ ރަށްވެހިކަމުގެ އާ ގާނޫނުގެ އެއް ބޭނުމަކީ އެގައުމުގައި މިހާރުވެސް ދިރިއުޅެމުންދާ ހުނަރުވެރި މީހުންގެ އަގުވަޒަން ކުރުން ކަމަށެވެ. އަނެއް ބޭނުމަކީ ހުނަވެރި އިތުރުމީހުން އެގައުމަށް ޝައުގުވެރިކުރުވުމެވެ.\nޔޫއޭއީގެ ނޫހެއް ކަމަށްވާ ވަކާލާތުލް އަންބާއު އިމާރާތީ (ވާމް) އާ ހަވާލާދީ ބައިނަލް އަގުވާމީ ނޫސްއެޖެންސީތަކުން ބުނީ ރަށްވެހިކަން ދިނުމުގެ ސްކީމްގައި ބައިވެރިވެވޭނީ އިންވެސްޓަރެއް ނަމަ، އެގައުމުން ބިމެއް ނުވަަތަ އިމާރާތެއް ގަނެފައިވާ މީހުންނަށެވެ. ސައިންވެރިން ނަމަ އެގައުމުގައި ޕެޓެންޓެއް ރަޖިސްޓްރީކޮށްފައިވާ މީހުންނަށެވެ. އަދި އާޓިސްޓުން ނަަމަ އެމީހުން މަަސައްކަތްކުރާ ދާއިރާގައި ޕަޔަނީރުންނަށް ވެފައިވާ މީހުންނަށެވެ.\nނުވަތަ މިލިޔަނަށް ވުރެ ގިނަ މީހުން ދިރިއުޅޭ ޔޫއޭއީގައި އެގައުމުގެ ހަގީގީ ރަށްވެހިންނަކީ މިހާރުވެސް ކުޑަކުޑަ މައިނޯރިޓީއެކެވެ. އާބާދީގެ ބޮޑު ބަޔަކީ ވަޒީފާ އަދާކުރުމަށް އެހެން ގައުމުތަކުން ގޮސް ތިބި މީހުންނެވެ. އޭގެ ތެރޭގައި ގިނައީ ދެކުނު އޭޝިއާ ސަރަހައްދުން ގޮސްތިބި މީހުންނެވެ.\nޔޫއޭއީގެ ވިސާ ނިޒާމު\nޔޫއޭއީގައި މަސައްކަތްކުރާ ބޭރުމީހުންނަށް މިހާރު ލިބެނީ އެމީހުން ކުރާ މަސައްކަތަކާއި ގުޅުވައިގެން މަދު އަަހަރުތަކަކަށް ދޫކުރާ ވިސާއެެކެވެ. އެކަމަކު ފަހަކަށް އައިސް އެގައުމުގެ ސަރުކާރުން ވަނީ ވިސާގެ ކަންތަތަކުގައި ލުއިތަކެއް ދީފައެވެ. އެގޮތުން ވަކި ބާވަތެއްގެ އިންވެސްޓަރުންނާއި ދަރިވަރުން އަދި ޕްރޮފެޝަނަލް މީހުންނަށް ދިގުމުއްދަތުގެ ވިސާ ދޫކުރެއެވެ. އެގޮތަށް ވިސާ ދޫކުރުމަށް މިދިޔަ އަހަރު ތައާރަފްކުރި “ގޯލްޑަން ވިސާ” ނިޒާމުގެ ދަށުން ވަކި ހާއްސަ ޑިގްރީތަކެއް އޮންނަ މީހުންނަށާއި ވަކި މަސައްކަތްތަކެެއް ކުރާ މީހުންނަށް 10 އަހަރުދުވަހަށް ވިސާ ދޫކުރެއެވެ.\nޔޫއޭއީގައި ޓެކްސް ނަގާ ވަރު މަދުކަމުންނާއި އެގައުމުގެ ބޮޑެތި އެމިރޭޓްތަކުގައި ހިންގާ ޓޫރިޒަމްގެ ބޮޑެތި މަޝްރޫއުތަކުގެ ސަބަބުން އެެހެން ގައުމުތަކުގެ މުއްސަނދި ގިނަ ބަޔަކު އެގައުމަށް ޝައުގުވެރިވެއެވެ. އެއާ އެކު އެގައުމުގެ 1.4 މިލިޔަން ރައްޔިތުން ހިމާޔަތްކުރަން މީގެ ކުރިން ގެންގުޅުނު އުސޫލަކީ ވަރަށް މަަދު ހާލަތެއްގައި ނޫނީ ބިދޭސީއަކަށް ރަށްވެެހިކަން ނުދިނުމެވެ. އެގައުމުގެ ރައްޔިތުންނަށް ޓަކައި ރިޒާވްކޮށްފައިވާ ވަޒީފާތައް ވެސް އޮވެއެވެ. ވަރަށްް ހަރުދަނާ ވެލްފެއާ ނިޒާމެއް ވެސް އެމީހުންނަށް ޓަކައި އޮވެއެވެ. އެގޮތުން ހިލޭ ދޭ ތައުލީމާއި ސިއްހީ ފަރުވާ އަދި ހައުސިން ލޯންތަކަށް އެގައުމުން އަހަރަކު އެތައް ބިލިޔަން ޑޮލަރެއް ހަރަދުކުރެއެވެެ.\nއަލަށް ތައާރަފްކުރާ ނިޒާމުގެ ތެރެއިން ޕާސްޕޯޓް ލިބޭ މީހުން އެ ވެލްފެއާ ނިޒާމުގެ ތެރެއަށް ވައްދާނެކަން ނުވަތަ ނޫންކަން އަދި ސާފެއް ނުވެއެވެ.\nބިދޭސީންނަށް މަގުފަހިކުރުމަށް ޓަކައި އިސްލާމީ ގާނޫނީ ނިޒާމުގެ ތެރެއިން ބައެއް ކަންތައްތައް ދޫކޮށްލަން އުޅޭކަން ވެސް މިދިޔަ ނޮވެމްބަރުމަހު ޔޫއޭއީން އިއުލާނުކުރިއެވެ. ކައިވެނިނުކޮށް އެއްގޭގައި ދިރިއުޅުމުގެ ހުއްދަ ދިނުމާއި ބަަނގުރަލާ ގުޅޭ ގޮތުން ހުރި ގާނޫނުތައް ލުއިކުރުން އޭގެ ތެރޭގައި ހިމެނެއެވެ.\nގަލްފުގެ ގައުމުތަކުގައި އެގައުމުތަކުގެ މީހުންނާއި އާއިލީ ގުޅުމަކުން ގުޅޭ މީހުން ފިޔަވައި އެހެން ބަޔަކަށް ރަށްވހިކަން ދިނުމަކީ އޮންނަ ކަމެއް ނޫނެވެ. ޔޫއޭއީގައި ވެސް ކުރިން އޮންނަނީ އެ އުސޫލެވެ. އެގޮތުން އެގައުމުގައި މިހައިތަނަށް ރަށްވެހިކަން ދެމުން އައީ އެގައުމުގެ ފިރިހެނުން އެެހެން ގައުމުތަކުގެ އަންހެނުންނާ އިނދެގެން ލިބޭ ކުދިންނަށެވެ. އެގައުމުގެ އަންހެނުން އެހެންް ގައުުމުތަކުގެ މީހުންނާ އިނދެގެން ލިބޭ ކުދިންނަށް އޮޓަމެޓިކުން ރަށްވެހިކަމެއް ނުލިބެއެވެ. އެކުދިންނަށް ރަށްވެހިކަން ހޯދަން ޖެހެނީ އެދޭށެވެ. އެކަމަށް އޮންނަނީ ވަރަށް ދިގުދެމިގެންދާ މަރުހަލާތަކެކެވެ. އެކަމަށް ބައެއް ފަހަރު އަހަރުތަކެއް ހޭދަވެއެވެ.


Annhen League ge champion kan Maldivian ah\nޗެމްޕިއަން މޯލްޑިވިއަން -- ފޮޓޯ: މޯލްޑިވިއަން\n17 ނޮވެންބަރ 20160ކޮމެންޓް\nއަންހެން ލީގުގެ ޗެމްޕިއަން މޯލްޑިވިއަން އަށް\nއަލް މުދިޝް ގައުމީ އަންހެން ވޮލީބޯޅަ މުބާރާތުގައި ޕޮލިސް ކްލަބް އަތުން ސީދާ ތިން ސެޓުން މޮޅުވެ، މޯލްޑިވިއަން ސްޕޯޓްސް އެންޑް ރެކްރިއޭޝަން އަންހެން ވޮލީބޯޅަ މުބާރާތުގެ ޗެމްޕިއަންކަން ހޯދައިފި އެވެ.\nމޯލްޑިވިއަން އަށް މުބާރާތުގެ ޗެމްޕިއަންކަން ލިބުނީ އެ ޓީމާއި ޕޮލިސް ކްލަބާއި ފުވައްމުލަކު މިސްކިތްމަގަށް ލިބިފައިވާ ޕޮއިންޓް އެއްވަރުވުމުން މެޗުތަކުގައި ހޯދި ފައިދާ ޕޮއިންޓުން އެ ޓީމަށް ކުރިލިބޭތީވެ އެވެ. އެ ތިން ޓީމަށްވެސް ނުވަ ޕޮއިންޓް ލިބިފައިވާ އިރު، މޯލްޑިވިއަން އަދި މިސްކިތްމަގަށް ވަނީ ފައިދާ ހަ ސެޓު ލިބިފަ އެވެ.\nފައިދާ ސެޓުންވެސް އެއްވަރުވެފައި އޮތުމުން ދެން ބެލީ މެޗުތަކުގައި ހޯދި ޕޮއިންޓަށެވެ. ފައިދާ ޕޮއިންޓުން މޯލްޑިވިއަން އަށް ޗެމްޕިއަންކަން ލިބުނީ 55 ޕޮއިންޓުންނެވެ. މިސްކިތްމަގަށް ލިބިފައިވަނީ 40 ފައިދާ ޕޮއިންޓެވެ.\nލީގުގެ ދެވަނަ މިސްކިތްމަގަށް ލިބުން އިރު، ޕޮލިސް ކްލަބް ދިޔައީ ތިންވަނަ އަށެވެ.\nރޭ ޕޮލިހާއި މޯލްޑިވިއަން މެޗަށް ނުކުތް އިރު، ހަވީރު ފިސްޑާ އަތުން މިސްކިތްމަގު މޮޅުވެފައިވާތީ ލީގު ކަށަވަރުކުރަން ޕޮލިސް ޓީމަށް ވަނީ ރޭ މޯލްޑިވިއަން އަތުން ދެ ސެޓުން މޮޅުވުން މަޖުބޫރުވެފަ އެވެ. އެހެން ނަމަވެސް، ސީދާ ތިން ސެޓުން މޮޅުވާން މަޖުބޫރުވެފައިވާ މޯލްޑިވިއަންގެ ފަރާތުން ފެނުނު މޮޅު ކުޅުމާއެކު އެ ޓީމް ވަނީ ޗެމްޕިއަންކަން ހޯދައިފަ އެވެ.\nމޯލްޑިވިއަން އިން މެޗުގެ ސެޓުތައް ގެންދިޔައީ 18-25، 25-27، 21-25 އިންނެވެ.


ACC in Asset Recovery Dhiraasaa eh Fashaifi - AO News\nއޭސީސީން އެސެޓް ރިކަވަރީ ދިރާސާއެއް ފަށައިފި\nއޭސީސީގެ ފަރާތުން އެސެޓް ރިކަވަރީ ދިރާސާއެއް ފަށާފައިވާ ކަމަށް އެންޓި ކޮރަޕްޝަން ކޮމިޝަން (އޭސީސީ) އިން ބުނެފިއެވެ.\nއެ ކޮމިޝަނުން މިހެން ބުނީ އެ ކޮމިޝަނަށް އަލަށް އައްޔަންކުރި ފަސް މެމްބަރުން އެކުގައި ފުރަތަމަ ފަހަރަށް ނޫސްވެރިންނާ ބައްދަލު ކުރައްވައެވެ.\nނޫސްވެރިންނަށް މައުލޫމާތު ދެއްވަމުން އޭސީސީގެ މެމްބަރު ޝިޔާމާ މުހައްމަދު ވިދާޅުވީ ދައުލަތުން ގެއްލިފައިވާ މުދާ ހޯދުމުގައި ބޮޑެތި ގޮންޖެހުންތަކެއް ހުރިނަމަވެސް ވަރަށް ބޮޑު އިސްކަމެއް ދީގެން އެކަން ކުރައްވާނެ ކަމަށެވެ.\nއެކި މީހުން އަތުން ދައުލަތަށް ލިބެންޖެހޭ ވަރަށް ގިނަ ފައިސާ ނުލިބި ހުރިކަން ފާހަގަކުރައްވާ ޝިޔާމާ ވިދާޅުވީ މިއީ އާންމު ރައްޔިތުންނާ ދައުލަތުގެ މުއައްސަސާތަކުގެ ވަރަށް ބޮޑު ކަންބޮޑުވުމެއް ކަމަށެވެ.\nއޭނާ އިތުރަށް ވިދާޅުވީ މައްސަލަ ތަހުގީގު ކުރަން ފެށުމުގެ ކުރިން އެ މައްސަލައިގައި އެސެޓް ރިކަވަރ ކުރެވޭނެތޯ ނުވަތަ ނޫންތޯ ބަލާނެ ކަމަށެވެ. އެގޮތުން ޖިނާއީ އޭންގަލަކުން ނުބެލޭނަމަ، މަދަނީ އޭންގަލަކުން ވެސް ބަލާނެ ކަމަށެވެ.\nއެ މައްސަލައަކީ އެސެޓް ރިކަވަރީގެ ދަށުން އެސެޓް ރިކަވަރ ކުރެވޭނެ މައްސަލައެއްތޯ ބަލާފައި އެ އެންގަލަށް ބަލައިގެން ތަހުގީގު ކުރިއަށް ގެންދާނެ ކަމަށް ވެސް ޝިޔާމާ ވިދާޅުވިއެވެ.\nގާނޫނު އިސްލާހުކުރަން ޖެހޭ ނަމަ އެކަންކޮށް، ގަވާއިދު އެކުލަވާލައި އެކަމާ ގުޅޭ އުސޫލުތައް ވެސް އެކަށައަޅާނެ ކަމަށާއި އެ ފައިސާ ނުލިބިހުރުމުގެ ސަބަބުން ދައުލަތަށް ވަރަށް ބޮޑެތި ގެއްލުންތަކެއް ލިބޭކަން ޝިޔާމާ ވަނީ ފާހަގަ ކުރައްވާފައެވެ.\nއޭސީސީ އާއި އޮޑިޓް އޮފީހުން ނިންމާ ވަރަށް ގިނަ މައްސަލަތަކުން އެސެޓް ރިކަވަރީ ކުރަން ޖެހޭކަމަށާއި އެ ފައިސާ ދެއްކުމަށް އެންގި ނަމަވެސް ދައުލަތަށް އެ ފައިސާ ނުވަތަ ހަރުމުދާ ލިބިފައި ނުވާ ކަމަށް ޝިޔާމާ ވަނީ ވިދާޅުވެފައެވެ. އަދި އެޅޭނެ ފިޔަވަޅެއް ނެތް ކަމަށް ވެސް ވިދާޅުވިއެވެ.\nނިމިދިޔަ ރައީސް ޔާމީންގެ ސަރުކާރުގައި ދައުލަތުން ގެއްލުނު މުދަލާއި ފައިސާ ހޯދުމަށް މިސަރުކާރުން އެސެޓް ރިކަވަރީގެ ނަމުގައި ކޮމިޝަނެއް އުފައްދާ ފަހުންވަނީ އެ ކޮމިޝަން އުވާލާފައެވެ.\nއެ ކޮމިޝަނުން ކުރަމުން އައި މަސައްކަތްތައް ދެން ކުރާނީ އޭސީސީންނެވެ.\n(އެންޓި ކޮރަޕްޝަން ކޮމިޝަން (އޭސީސީ\nރައީސް ސާލިހު އިސްކަންދެއްވި ފަސް ބޭފުޅުން އޭސީސީ އަށް އައްޔަން ކުރުމަށް މަޖިލީހުން ރުހުންދީފި\nއޭސީސީ އަށް އައްޔަން ކުރުމަށް ރައީސް ސާލިހު ފޮނުއްވި ބޭފުޅުންނަށް ރުހުންދިނުން މާދަމާގެ ޖަލްސާގަ\nއޭސީސީގެ މެމްބަރު އިސްތިއުފާ ދެއްވައިފި


ކްރިސްޓެންއަށް ފިރިހެން ކުއްޖަކު ލިބިއްޖެ ނަމަ ވައްތަރުވާން ބޭނުންވަނީ ރިތިކްއާ – Haftha\nSat, 22 January, 2022, 8:40 pm\nކްރިސްޓެންއަށް ފިރިހެން ކުއްޖަކު ލިބިއްޖެ ނަމަ ވައްތަރުވާން ބޭނުންވަނީ ރިތިކްއާ\nހޮލީވުޑްގެ މަޝްހޫރު އެކްޓްރެސް، ކްރިސްޓަން ސްޓުވާޓް ސަޕޯޓަރުންގެ ތެރެގައި ބޮޑަށް މަގުބޫލުކަން ހޯދީ “ޓްވައިލައިޓް” ފިލްމުތަކުންނެވެ. އެ ސީރީޒްގެ ފިލްމުތަކުގެ ތެރެއިން 2012 ވަނަ އަހަރު ނެރުނު “ބްރޭކިން ޑޯން-2” ޕްރޮމޯޓު ކުރަމުން ސްޓުވާޓް ދެއްކި ވާހަކައެއް އަނެއްކާވެސް މިވަނީ ވައިގައި ހިފައިފަ އެވެ.\nއެ ވާހަކަތައް އަލުން ދެކެވެން މި ފެށީ ބޮލީވުޑްގެ ތަރި ރިތިކް ރޯޝަންގެ 48 ވަނަ އުފަންދުވަސް ފާހަގަކުރުމުގެ ގޮތުން ސަޕޯޓަރުންނާއި ދާއިރާގެ ރަހުމަތްތެރިން އޭނާއަށް ތައުރީފުކޮށް ދެއްކި ވާހަކަތަކުގެ ތެރެއިންނެވެ.\nއެގޮތުން ބްރޭކިން ޑޯން ޕްރޮމޯޓު ކުރުމަށް ދިން އިންޓަވިއުއެއްގައި ކްރިސްޓެން ވަނީ އޭނާއަށް ރަނގަޅު ހުށަހެޅުމެއް ލިބިއްޖެ ނަމަ ބޮލީވުޑްގެ ފިލްމެއްގައި މަސައްކަތް ކުރަން ވަރަށް ބޭނުންވާ ކަމަށް ބުނެފަ އެވެ. އަދި މަސައްކަތް ކުރަން ބޭނުންވަނީ ރިތިކް ރޯޝަންއާ އެކު ކަމަށްވެސް ބުންޏެވެ.\nއެެ ވާހަކަދައްކަމުން ކްރިސްޓެން ވަނީ ރިތިކްއަށް ވަރަށް ބޮޑަށް ތައުރީފު ކޮށްފަ އެވެ. އަދި ރިތިކްއަކީ ބޮލީވުޑުން އޭނާއަށް އެންމެ ކަމުދާ އެކްޓަރު ކަމަށާއި އޭނާއަށް ދުވަހަކުވެސް ފިރިހެންް ކުއްޖަކު ލިބިއްޖެ ނަމަ، ބޭނުންވަނީ އެ ކުއްޖަކު ރިތިކްއާ ވައްތަރުވާން ކަމަށްވެސް ބުންޏެވެ.\nކްރިސްޓެންގެ ވާހަކަތައް އަޑުއެހުމަށް ފަހު ރިތިކްއަށް ލިބުނީ ހައިރާން ކަމެކެވެ. ރިތިކް ބުނީ އޭނާއާ ކްރިސްޓެން ދުވަހަކުވެސް ބައްދަލުވެސް ނުވާ ކަމަށެވެ. އަދި އޭނާ ކުޅެން އޭރު ހަމަޖެހިފައިވާ ފިލްމެއް ކްރިސްޓެންއަށް ހުށަހެޅި ވާހަކަ އޭނާވެސް އަޑު އެހި ކަމަށާއި ނަމަވެސް އެއްވެސް ކަމެއް ހަމަނުޖެހޭ ކަމަށް ބުންޏެވެ.\nރިތިކް ބުނީ އެމީހެއްގެ ދަރިއަކު އޭނާއާ ވައްތަރުވާން އެދޭ ކަމަށް ބުނުމަކީ އޭނާ ރީތިކަމަށް ބުނަން ވަރަށް ތަފާތު ގޮތެއް ކަމަށެވެ.\nފާހަގަ: ރިތިކް ރޯޝަން, ބައިސްކޯފް


Ras Online - ހުސްވިމަހު މީރާއަށް 1.98 ބިލިއަން ރުފިޔާ؛ މިދިޔަ އަހަރަށްވުރެ 133 އިންސައްތަ އިތުރު\nހުސްވިމަހު މީރާއަށް 1.98 ބިލިއަން ރުފިޔާ؛ މިދިޔަ އަހަރަށްވުރެ 133 އިންސައްތަ އިތުރު\nއަހުމަދު ޝާހް 11 އޮކްޓޯބަރު 2021 - 12:37\nކޮމިޝަނަރ ޖެނެރަލް އޮފް ޓެކްސޭޝަން ފަތުޙުﷲ ޖަމީލް (މ)\nމިދިޔަ ސެޕްޓެމްބަރު މަހު މީރާއަށް 1.98 ބިލިއަން ރުފިޔާ ބަލައިގަނެފައިވާ ކަމަށް އެ އޮތޯރިޓީން ހާމަކޮށްފިއެވެ.\nމީރާއިން ޢާއްމުކޮށްފައިވާ ތަފާސްހިސާބުތައް ދައްކާގޮތުން މިދިޔަ ސެޕްޓެމްބަރ މަހު މީރާއަށް ޖުމްލަ 1.98 ބިލިއަން ރުފިޔާ ބަލައިގަނެފައިވާއިރު ޑޮލަރުން ބަލައިގަތް ޢާމްދަނީ އަކީ 63.45 މިލިއަން ޑޮލަރެވެ. މީރާއިން ބުނެފައިވަނީ މިއީ މިއަހަރުގެ ސެޕްޓެމްބަރ މަހު ލިބޭނެ ކަމަށް ލަފާކުރި ޢާމްދަނީއަށްވުރެ 8.6 އިންސައްތަ އިތުރު ޢަދަދެއް ކަމަށެވެ. އަދި މިއީ ވޭތުވެދިޔަ އަހަރުގެ މި މުއްދަތުގައި ލިބުނު އާމްދަނީއަށްވުރެ 133.5 އިންސައްތަ އިތުރު އަދަދެއް ކަމަށް މީރާއިން ހާމަކޮށްފައިވެއެވެ.\nސެޕްޓެންބަރު މަހު މީރާއަށް ބަލައިގަތް އާމްދަނީގެ އެންމެ ބޮޑު ބައެއް ހިއްސާކުރަނީ އިންކަމް ޓެކްސް އެވެ. އިންކަމް ޓެކްސްގެ ގޮތުގައި 745 މިލިއަން ރުފިޔާ ލިބިފައިވާއިރު ދެން އެންމެ ބޮޑު އާމްދަނީއެއް ލިބިފައިވަނީ ޖީ.އެސް.ޓީންނެވެ. އެގޮތުން 553.11 މިލިއަން ރުފިޔާ ޖީއެސްޓީގެ ގޮތުގައި ލިބިފައިވާ ކަމަށް މީރާގެ ތަފާސްހިސާބުގައި ވެއެވެ.\nމީގެ އިތުރުން، ފަތުރުވެރިކަމުގެ ދާއިރާގެ ބިމުކުލީގެ ގޮތުގައި 410.14 މިލިއަން ރުފިޔާ ލިބިފައިވާއިރު، ގްރީން ޓެކްސްގެ ގޮތުގައި ލިބުނީ 72.37 މިލިއަން ރުފިޔާއެވެ. އަދި އެއަރޕޯޓް ޑިވެލޮޕްމެންޓް ފީގެ ގޮތުގައި 53.02 މިލިއަން ރުފިޔާ އާއި, އެހެނިހެން ޓެކުހާއި ފީގެ ގޮތުގައި 147.98 މިލިއަން ރުފިޔާ ލިބިފައިވާ ކަމަށް ވެސް މީރާ އިން ވަނީ ބުނެފަ އެވެ.\nMonthly revenue collection for September 2021 has been published. To read it please click: https://t.co/ByvkU0B6Mf pic.twitter.com/ecEjBOmUSf\n— Maldives Inland Revenue Authority (@MIRAmaldives) October 11, 2021\nކޯވިޑް-19 އާ ގުޅިގެން ރާއްޖޭގެ އިޤްތިޞާދީ ޙާލަތު އަޑިއަޅާލާފައި އޮތުމަށްފަހު މަޑުމަޑުން އިޤްތިޞާދު އަންނަނީ ހަމައަކަށް އެޅެމުންނެވެ. ނަމަވެސް ކުރިން އޮތް މިންވަރަށް ރާއްޖޭގެ އިޤްތިޞާދު އިޔާދަވާން ދިގު ދަތުރެއް ކުރަންޖެހޭ ކަމަށް ވޯލްޑް ބޭންކުން ވަނީ ބުނެފައެވެ.


Euro 2020 - Team Profile: Czech Republic | Mihaaru\n11 ޖޫން 2021 - 14:48\nޗެކް ރިޕަބްލިކުގެ ވަކި ދައުލަތެއް އުފެދުނު ފަހުން، އެ ގައުމުން އެންމެ ފުރަތަމަ ޔޫރޯގައި ވާދަކުރީ 1996 ވަނަ އަހަރު އެވެ. އެ އަހަރުގެ މުބާރާތުގެ ދެވަނަ ޗެކް ރިޕަބްލިކް ހޯދި އެވެ. އޭގެ ފަހުން ގަވައިދުން ޔޫރޯ މުބާރާތަށް އެ ގައުމު ކޮލިފައިިވި އެވެ. އޭގެ ތެރެއިން 2004 ވަނަ އަހަރުގެ މުބާރާތުގެ ސެމީ ފައިނަލަށް އެ ޓީމު ދަތުރުކުރި އެވެ.\nމި އަހަރުގެ ޔޫރޯ އަށް ކޮލިފައިވުމަކީ ޗެކް ރިޕަބްލިކަށް ލިބުނު ކާމިޔާބެކެެވެ. ނުވަދިހައިގެ ފަހުކޮޅާއި 2000ގެ ކުރީކޮޅު ޗެކް ރިޕަބްލިކުގެ ގިނަ ކުޅުންތެރިންތަކެއް ޔޫރަޕުގެ ބޮޑެތި ލީގުތަކުގައި ކުޅުނު ނަމަވެސް، މިހާރު އޮތް ޗެކް ރިޕަބްލިކް ޓީމުގައި މަޝްހޫރު ނަންތައް މަދެވެ.\nބައިނަލްއަގްވާމީ ފުޓްބޯޅައިގައި ޗެކް ރިޕަބްލިކްގެ ރަނގަޅު ރެކޯޑެއް އޮތީ ޔޫރޯގަ އެވެ. ވޯލްޑް ކަޕްގައި ޗެކް ރިޕަބްލިކް ކުޅެފައިވަނީ އެންމެ ފަހަރަކު އެވެ. އެއީ 2006 ވަނަ އަހަރު ޖަރުމަންގައި އޮތް ވޯލްޑް ކަޕެވެ.\nޗެކް ރިޕަބްލިކް ޔޫރޯ އަށް ކޮލިފައިވީ ގުރޫޕް އޭގެ ދެވަނަ ޓީމުގެ ގޮތުގަ އެވެ. މި ގުރޫޕްގައި ޗެކް ރިޕަބްލިކް ކުޅުނު އަށް މެޗުގެ ތެރެއިން ފަސް މެޗުން އެ ޓީމު މޮޅުވެފައިވާއިރު، ބަލިވީ ތިން މެޗުނެވެ.\nޗެކް ރިޕަބްލިކް ކޮލިފައިވުމުގައި އެންމެ މުހިންމު ކަމަކަށްވީ އެ ޓީމުގެ ކޯޗު ބަދަލުކުރުމެވެ. ކަރެލް ޖަރޯލިމްގެ ބަދަލުގައި ޖަރޮސްލާވް ސިލްހާވީ ކޯޗަކަށް ހަމަޖެއްސުމާ އެކު، ޗެކް ރިޕަބްލިކްގެ ޓީމުގެ ފަރާތުން ތަފާތު ފެނިގެންދިޔަ އެވެ. ކޮލިފައިންގައި ނަތީޖާތައް ރަނގަޅުކޮށް، ސިލްހާވީގެ އިރުޝާދުގެ ދަށުން ކްރޮއޭޝިއާ އިން ވަނީ މުބާރާތުގެ ޖާގަ ކަށަވަރުކޮށްފަ އެވެ.\nޗެކް ރިޕަބްލިކްގެ ތޯމަސް ޝޫޝެކަކީ ވެސްޓް ހޭމްއާ އެކު ފާއިތުވި ސީޒަންގައި ވިދާލި ކުޅުންތެރިއެކެވެ. ސޫޝެކް ،26، އަކީ ޗެކް ރިޕަބްލިކްގެ ޓީމަށް ވަރަށް މުހިންމު ކުޅުންތެރިއެކެވެ. ޓީމުގެ މެދުތެރެ ބެލެހެއްޓުމުގައި އޭނާގެ ދައުރު ވަރަށް ބޮޑެެވެ. މި ސީޒަންގައި ވެސްޓް ހޭމްގައި ސޫޝެކް ދެއްކި ފޯމުގައި އޭނާ ޔޫރޯ ކުޅެފި ނަމަ، ޗެކް ރިޕަބްލިކްގެ ޓީމަށް ފައިދާކުރާނެ އެވެ.\nޗެކް ރިޕަބްލިކްގެ ފޯވަޑްލައިންގެ އެންމެ މުހިންމު ކުޅުންތެރިޔަކީ ބަޔާ ލޭވަކޫސަންގެ ފޯވަޑް ޕެޓްރިކް ޝިކް އެވެ. އުމުރުން 25 އަހަރު ޝިކް އަކީ ގޯލާ ރައްޓެހި ކުޅުންތެރިއެކެވެ. ގައުމީ ޓީމަށް މިހާތަނަށް ކުޅުނު 24 މެޗުން އޭނާ ވަނީ 10 ލަނޑު ޖަހައިފަ އެވެ.\nސެެމްޕްޑޯރިއާ އަށް ކުޅެމުން އަންނަ ޔާކުން ޔަންކްޓޯ އަކީ ވެސް ހުނަރުވެރި މިޑްފީލްޑަރެކެވެ. ޗެކް ރިޕަބްލިކްގެ ޓީމަށް މިހާތަނަށް 30 އަށް ވުރެ ގިނަ މެޗު ކުޅެފައިވާއިރު، މި އަހަރުގެ ޔޫރޯގައި އޭނާ ވިދާލާނެ ކަމަށް ޗެކް ރިޕަބްލިކްގެ ސަޕޯޓަރުން އުންމީދުކުރެ އެވެ.\nޗެކް ރިޕަބްލިކަށް ނިސްބަތްވާ ޖަރޮސްލާވް ސިލްހާވީ އަކީ އެ ގައުމުގައި މަޝްހޫރު ކޯޗެެކެވެ. ޗެކް ރިޕަބްލިކްގެ ބޮޑެތި ކްލަބުތަކަށް ސިލްހާވީ ،59، ވަނީ ކޯޗުކޮށްދީފަ އެވެ. އަދި ޗެކް ރިޕަބްލިކްގައި އޭނާ ވަނީ ގިނަ ކާމިޔާބީތަކެއް ހޯދައިފަ އެވެ.\nޗެކް ރިޕަބްލިކްގެ ގައުމީ ޓީމާ ސިލްހާވީ ހަވާލުވީ 2018 ވަނަ އަހަރެވެ. އޭނާ ޓީމާ ހަވާލުވެ، ޓީމުގެ ތެރޭގައި އޮތް ރޫހު ރަނގަޅުކޮށް، ޗެކް ރިޕަބްލިކްގެ ނަތީޖާތައް ރަނގަޅުކުރި އެވެ. އަދި މި އަހަރުގެ ޔޫރޯ އަށް ޗެކް ރިޕަބްލިކް ކޮލިފައިވުމަކީ، ސިލްހާވީގެ އިރުޝާދުގެ ދަށުން ލިބުނު ބޮޑު ކާމިޔާބަކެވެ.


Rajjeyge Igthisoadhy Sarahahdhu Rangalhah Balahattan Jehey: Nazim\nރާއްޖޭގެ އިގްތިސާދީ ސަރަހައްދު މިހާރަށްވުރެން ރަނގަޅަށް ބަލަހައްޓަންޖެހޭ: ނާޒީމް\n27 ނޮވެންބަރ 2021 - 21:46:19\nރާއްޖޭގެ އިގްތިސާދީ ސަރަހައްދު މިހާރަށް ވުރެން ހަރުދަނާކޮށް ރަނގަޅަށް ބަލަހައްޓަންޖެހޭ ކަމަށް ކުރީގެ ޑިފެންސް މިނިސްޓަރު އަދި އެމްއެންޕީގެ ރައީސް މުހައްމަދު ނާޒިމް ވިދާޅުވެއްޖެއެވެ.\nނާޒިމް މިހެން ވިދާޅުވީ އިންޑިއާ މަސްވެރިން ރާއްޖޭގެ ސަރަހައްދުން ދާ ޖަހައިގެން މަސްނަގަން ފަށައި މިދިޔަ ހަފްތާ އެމައްސަލަ ރިޕޯޓު ކުރުމުން އެކަމަށް ހައްލެއް ލިބިފައިނުވާތީ އެކަމާއި ކަންބޮޑުވުން ފާޅުކުރައްވާ ކުރެއްވި ޓްވީޓެއްގައެވެ.\nނާޒިމްގެ ޓްވީޓްގައި ވިދާޅުވެފައިވަނީ، ރާއްޖޭގެ އިގްތިސާދީ ސަރަހައްދު މިހާރަށް ވުރެން ބޮޑަށް މޮނިޓާ ކުރަން ޖެހޭ ކަމަށާއި ދިވެހި ކަނޑުތަކަށް ވަންނަ ބޭރުގެ މަސްބޯޓުތައް މިހާރަށްވުރެ ފުރިހަމައަށް މޮނިޓާ ކުރެވެން ޖެހޭނެ ކަމަށެވެ.\nމީގެ އިތުރުން ދިވެހި މަސްވެރިންގެ ޝަކުވާތަކަށް ކަމާބެހޭ ވުޒާރާތަކުން މިހާރަށް ވުރެން ބޮޑަަށް އިޖާބަދޭން ޖެހޭ ކަމަށް ވެސް ނާޒީމްގެ ޓްވީޓްގައި ވިދާޅުވެފައި ވެއެވެ.\nއިންޑިއާގެ މަސްބޯޓު ދާޖަހައިގެން މަސް ނަގަނީ\nއިންޑިއާ މަސްވެރިން ރާއްޖޭގެ ސަރަހައްދުން ދާ ޖަހައިގެން މަސްނަގަން ފަށައިފި ކަމަށާއި، މިދިޔަ ހަފްތާ އެމައްސަލަ ރިޕޯޓު ކުރުމުން އެމްއެންޑީއެފް އިން އަޅާނުލި ކަމަށް ހއ. އިހަވަންދޫ ކައުންސިލުން ބުނެފައިވާއިރު އެމްއެންޑީއެފުން ބުނީ އެބޯޓުގެ މައްސަލަގައި އެމްއެންޑީއެފް އަށް މައުލޫމާތު ލިބުމުން ކޯސްޓުގާޑް ފޮނުވި ކަމަށާއި، ފަހުން އޭގެ ހަބަރު ލިބިފައި ނުވާކަމަށެވެ.\nއަދި މިހާރު ދެކެވެމުން ދަނީ އެކިފަހަރު މަތިން އައިސްފައިވާ ބޯޓުތަކެއްގެ ވާހަކަ ކަމަށާއި، އެހެންކަމުން އެދެކެވެނީ ކޮން ބޯޓެއްގެ ވާހަކައެއް ކަމެއް ނޭނގޭ ކަމަށް އެމްއެންޑީއެފުން ބުންޏެވެ.\nމަސްވެރިކަމުން އާމްދަނީ ހޯދާ ރަށެއްގެ ގޮތުގައި ފާހަގަ ކުރެވިފައިވާ އިހަވަންދޫ ކައުންސިލުން ބުނީ މިދިޔަ ހަފްތާގައި އެރަށުގެ މަސްވެރިންތަކަކަށް ދެ މަސްބޯޓެއް ދާ ޖަހައިގެން މަސްވެރިކަން ކުރަމުން ދިޔަތަން ފެނިފައިވާ ކަމަށެވެ. އެހެން ނަމަވެސް އެމަސްބޯޓުތަކާ ކައިރި ކުރަން ނުކެރުނީ ބޯޓުގައި ހަތިޔާރު ހުރެދާނެ ކަމަށް ބަލާފައި ކަމަށް މަސްވެރިން ބުނެފައިވާ ކަމަށެވެ.\nއެދުވަހު އެތާ ތިބެގެން އެމްއެންޑީއެފް އަށް ގުޅައި މައުލޫމާތު ދީފައިވާނެ ކަމަށާއި މިހާރު ފިޝަރީޒް މިނިސްޓްރީއަށް މިއަދު އެކަމާބެހޭ މައުލޫމާތުތައް ފޮނުވާފައިވާނެ ކަމަށް އެރަށު ކައުންސިލުން ބުނެއެވެ.


REPORT: Emmenge zimmaa eh ves vey; e' adhaakuramaa! | Mihaaru\nލިންކް ރޯޑްގައި އެކްސިޑެންޓްވި ސަރަހައްދެއްގައި ފުލުހަކު ހަރަކާތްތެރި ވަނީ.\n"މަރުން" ސަލާމަތްވުމަށް އެންމެންގެ ޒިންމާ ވެސް އެބައޮތް؛ އެ އަދާކުރަމާ!\n21 މާޗް 2017 - 06:15 21 comments\nއައްޑޫގައި ހިނގާ ނުރައްކާތެރި އެކްސިޑެންޓްތައް މަދު ކުރެވޭނީ ކިހިނެއް ހެއްޔެވެ؟ ދުވަހަކަށް އިރު އަރައިފައި އޮއްސޭ އިރު، ހަތަރު ފަސް އެކްސިޑެންޓް ނުހިނގާ ދުވަހެއް ނާދެ އެވެ. އެތައް ބައެއްގެ ފުރާނަ ގެއްލި، ބައެއް މީހުންނަށް ޖިސްމާނީ ގޮތުންނާއި ނަފުސާނީ ގޮތުން ވެސް އެކްސިޑެންޓްތަކުގައި އިޔާދަ ނުކުރެވޭ ވަރުގެ ބޮޑެތި ގެއްލުންތަކެއްވެއްޖެ އެވެ.\nޒިންމާ ވާނީ ކޮން ބައެއް ހެއްޔެވެ؟ މިއީ، ހަމަ އެކަނި ކަމާ ބެހޭ ފަރާތްތަކުން އެކަނި ޒިންމާ ނަގަން ޖެހޭ ކަމެއް ހެއްޔެވެ؟ ނޫނެކެވެ؛ ދުއްވާ މީހުންގެ ވެސް ޒިންމާތަކެއް އެބައޮތެވެ. ކަމާ ބެހޭ ފަރާތްތަކުގެ ވަރަށް ބޮޑު ޒިންމާތަކެއް ވެސް އެބަ އޮތެވެ.\nމިކަން ކޮންޓްރޯލް ކުރުމަށްޓަކައި ހެލްމެޓް އަޅަން ގާނޫނަކުން މަޖުބޫރު ކުރެވިއްޖެ އެވެ. ތާރު އެޅި މަގުތަކުގައި ސްޕީޑް ބްރޭކަރުތައް އެޅިއްޖެ އެވެ. ދުއްވާ އިރު ސަމާލުކަން ދިނުމަށް ޓްރެފިކް ސައިންތައް، އެތައް ބެނާއެއް، ބިލްބޯޑެއް ބެހެއްޓިއްޖެ އެވެ. ހޭލުންތެރިކަމުގެ ތަފާތު އެތައް ޕްރޮގްރާމެއް ހިންގިއްޖެ އެވެ. އެވަރުން ނުވެގެން ފުލުހުން ޓްރެފިކް އީދަށްހެން މިދިޔަ އަހަރުގެ ތެރޭގައި އައްޑޫގައި "ރައްކާ" ގެ ނަމުގައި އެކި ފަންތީގެ މީހުންނަށް އަމާޒުކޮށްގެން ބޮޑު ޕްރޮގްރާމެއް ވެސް ހިންގައިފި އެވެ. އެކަމަކު މިއިން އެއްވެސް ކަމަކުން ނިކުތް އެދެވޭ ބަލަދަލެއް މިހާތަނަކަށް ފެންނާކަށް ނެތެވެ. ލިބުނު ފިލާވަޅެއް ނެތެވެ.\nހިތަދޫ ލިންކް ރޯޑްގައި ސްޕީޑްބްރޭކަރެއް އެމްއާރްޑީސީގެ މުވައްޒަފުން ހަރުކުރަނީ. ފޮޓޯ: އެމްއާރްޑީސީ\nއައްޑޫގައި މިހާތަނަށް ހިނގާފައިވާ ނުރައްކާތެރި ގިނަ ހާދިސާތަކަށް ބަލާ އިރު، ގިނަ އެކްސިޑެންޓްތައް ހިނގާފައި ހުރީ ބާރު ސްޕީޑްގައި ދުއްވައިގެންނެވެ. ފުރާނަ ދިޔަ އެތައް ބަޔަކު ދުނިޔެއާ ވަކިވެގެން ދާން މެދުވެރިވެފައިވާ މައިގަނޑު އެއް ސަބަބަކީ އެކްސިޑެންޓްތަކުގައި ބޮލަށް ލިބޭ ގެއްލުމެވެ. ހެލްމެޓް އަޅަން ޖެހެނީ އެ ސަބަބާ ހުރެ އެވެ.\n"ބައެއް މީހުން ހަމަ ނަމަކަށް ހެލްމެޓް އަޅަނީ. ރައްކާތެރިކަމުގެ ފިޔަވަޅެއްގެ ގޮތުން ހެލްމެޓް އަޅާ ނަމަ، ބޮލަށް ރައްކާތެރިކަން ލިބޭ ކަހަލަ ހެލްމެޓެއް އަޅަން ވާނީ. އެކަމަކު ވަރަށް ގިނައިން ފެނޭ ހެލްމެޓަކަށް ނުފުދޭ ޒާތުގެ އެއްޗެހި އަޅައިގެން ދުއްވާ ތަން،" އައްޑޫގައި މަސައްކަތް ކުރާ ފުލުހަކު ބުންޏެވެ.\nހެލްމެޓް އަޅައިގެން މީހަކު ލިންކް ރޯޑްގައި ސައިކަލް ދުއްވާފައި ދަނީ.\nލިންކް ރޯޑްގައި 60 ކިލޯ މީޓަރަށް ދުއްވަން ހުއްދަ ދީފައި އޮންނަ ސަރަހައްދުގައި ދުއްވާ އިރު ހެލްމެޓް އެޅުމަކީ މަޖުބޫރު ކަމެކެވެ. އެގޮތަށް އަމަލު ނުކޮށްފި ނަމަ ޖޫރިމަނާ ވެސް ކުރެވެ އެވެ.\nއެކަމަކު ބައެއް އާންމުންގެ ސުވާލަކީ ހެލްމެޓް އަޅައިގެން ދުއްވާތޯ ކިހާ ވަރަކަށް ބެލޭތޯ އާއި ދުއްވާ ސްޕީޑް ކޮންޓްރޯލް ކުރަން ފުލުހުންނަށް ވެސް އެކަށީގެންވާ މަސައްކަތެއް ކުރެވޭތޯ އެވެ؟\n"މީގައި ވަކި ބައެއްގެ ޒިންމާގެ ވާހަކަ ދައްކާނެ ކަމެއް ނެތް. މަގު ބޭނުން ކުރާ މީހުންނަކީ އާންމު ރައްޔިތުން. އެހެންވީމަ މަގަށް ދޭން ޖެހޭ ސަމާލު ކަމާއި ދުއްވާ އިރު ތިމާގެ ރައްކާތެރިކަމާއި އެހެން މީހުންގެ ސަލާމަތާއި ރައްކާތެރި ކަމަށް ވެސް ދުއްވާ މީހުން ޖެހޭނެ ސަމާލުކަން ދޭން،" އެކްސިޑެންޓްތަކާ މެދު ކަންބޮޑުވުން ފާޅު ކުރި މީހަކު ބުންޏެވެ. "މީގައި ދުއްވާ މީހުން ޒިންމާދާރުވެގެން ނޫނީ، އެއްވެސް ބަޔަކަށް ނެތް ރައްކާތެރި ކަމެއް. އަހަންނަށް މީގައި ގޯހީ ހަމަ ދުއްވާ މީހުން."\nއައްޑޫގެ ގުޅިފައިވާ ރަށްރަށުގެ ބޮޑު މަގުތަކާއި އެ ނޫން ވެސް ބައެއް މަގުތައް ތާރު އަޅައިގެން ހެދި ފަހުން، މިހާރު މާ ނުރައްކަލެވެ. ބައެއް މީހުން މުއްގަނޑު ފެލާލައިފައި ދުއްވާ ތަން ފެނުމުން ބިރުން ފިތްކަނޑައިގެންދާ ވަރުވެ އެވެ.\nފޭދޫ ބޮޑު މަގުގައި ހިނގި އެކްސިޑެންޓެއް: އައްޑޫގައި ނުރައްކާތެރި އެކްސިޑެންޓްތައް ހިނގުން ގިނަ.\nއައްޑޫގެ ހުރިހާ މަގުތަކެއްގައި ވެސް ސައިކަލް ދުއްވާ އިރު، ހެލްމެޓް އަޅަން މަޖުބޫރު ކުރުމަކީ ކުރަންވެފައި އޮތް ކަމެކެވެ. ހަމަމިއާ އެކު، ޓްރެފިކް ފުލުހުންގެ ދައުރު ވެސް މިހާރަށް ވުރެ ބޮޑު ކުރަން ޖެހެ އެވެ. ބާރު ސްޕީޑްގައި ދުއްވާ މީހުންނާއި ލައިސަންސް ނެތި ދުއްވުން ފަދަ ގާނޫނާ ހިލާފު ކަންކަން ހުއްޓުވޭނީ ވެސް އޭރުންނެވެ.\nއެކްސިޑެންޓްތައް ގިނަވެ، އެތައް ބައެއްގެ ފުރާނަ މިހާތަނަށް ގެއްލިފައިވާ އިރު، އައްޑޫގެ މަގުތަކުގެ ހާލަތަކީ ކޮބައިތޯ ވެސް ބަލަން ޖެހެ އެވެ. ލިންކް ރޯޑަށް ބަލައިފި ނަމަ، މި މަގުގެ ވާހަކަ ދައްކައި ކޮޅަކުން ނުލާނެ އެވެ. މަގުގެ ހާލަތު ވަރަށް ދަށެވެ. މި ފަހަކަށް އައިސް މަގުގައި ވަޅުގަނޑު ހެދޭ މިންވަރު ވަރަށް ބޮޑަށް އިތުރުވެއްޖެ އެވެ. އެހެން ދިމާވަނީ މަގުގެ ތާރުގަނޑުގެ ފެންވަރު ދަށްވެގެންނެވެ. އެހެންވެ އަބަދު ވެސް އޮންނަނީ ޕެޗް އަޅަން ޖެހިފަ އެވެ.\nމަރަދޫ ލިންކް ރޯޑްގައި ބޮޑު ވަޅުގަނޑެއް ހެދިފައި: މި މަގުގެ ހާލަތު ވަރަށް ދަށް.\n"އަސްލު މަގުގައި ވަޅުގަނޑުތައް ހެދިފައި ހުރުމަކީ ވަރަށް ބޮޑު ނުރައްކަލެއް. ވާރޭ ވެހި ވަޅުގަނޑުތަކުގައި ފެން ހެދިފައި ހުއްޓައި، ނޭނގި ބައެއް މީހުން ސައިކަލާ އެކު ވެއްޓި ބޮޑެތި އަނިޔާތަކެއްވެފައި އެބަހުރި،" ލިންކް ރޯޑްގައި ހުންނަ ވަޅުގަނޑުތައް ވަރަށް ގިނައިން ފޮޓޯ ނަގައި، ފޭސްބުކަށްލާ މީހަކު ބުންޏެވެ. "އޭގެ އިތުރަށް ލިންކް ރޯޑްގެ ބައެއް ސަރަހައްދުގައި ހުންނަ ލައިޓްތައް ރޭގަނޑު ނުދިއްލޭތީ އެ ވެސް ނުރައްކަލެއް."\nއައްޑޫގެ މަގުތައް މަރާމާތު ކުރުމުގެ ޒިންމާއާ ހަވާލުވެގެން މިހާރު ތިބެނީ މޯލްޑިވްސް ރޯޑް ޑިވެލޮޕްމަންޓް ކޯޕަރޭޝަން (އެމްއާރްޑީސީ) އިންނެވެ. އެ މަސައްކަތް އެ ކުންފުނިން ކުރަނީ ހައުސިން މިނިސްޓްރީން އަންގާ ގޮތަކަށެވެ.\n"މިނިސްޓްރީން އަންގާ ގޮތަކަށް، އަޅުގަނޑުމެންނަށް ވީ ވަރަކުން މަގުތައް މަރާމާތުކޮށް ބަލަހައްޓަމުން އަބަދު ވެސް މި އަންނަނީ،" އެމްއާރްޑީސީގެ އޮފިޝަލަކު ވިދާޅުވި އެވެ.\nއޭނާ ވިދާޅުވީ ލިންކް ރޯޑަކީ އަބަދު މަރާމާތު ކުރަން ޖެހޭ ފަދަ ހާލަތެއްގައި އޮތް މަގަކަށްވުމަކީ ވެސް ގޮންޖެހުމެއް ކަމަށެވެ.\nލިންކް ރޯޑްގައި ހުރި ވަޅުގަނޑެއް މަރާމާތު ކުރަނީ.\n"އެ މަގުގައި ވަޅުގަނޑުތައް ގިނަ ވާހަކައަކީ ހަމަ ތެދެއް. ހަމަ ކަންބޮޑުވުމެއް. އަހަރެމެންގެ މުވައްޒަފުން މެދުކެނޑުމެއް ނެތި ކުރާ އެއް މަސައްކަތަކަށްވެފައި މިއޮންނަނީ ހަލާކުވެފައި ހުންނަ ތަންތަނުގައި އަލުން ތާރު އެޅުން،" އޮފިޝަލް ވިދާޅުވި އެވެ.\nއެހެން ނަމަވެސް ބައެއް މީހުންގެ ޝަކުވާއަކީ މިއެވެ؛ ވަޅުގަނޑުތައް މަރާމާތު ކުރަން ދުވަސް ނަގާތީ އެވެ.\n"ބައެއް ދިމަދިމާލުގައި ހެދޭ ވަޅުގަނޑުތައް ބޮޑެތިވެ، ފުންވެ އެންމެ ނުރައްކާ ހިސާބަށްދާ އިރު ވެސް އެބަ ހުރޭ މަރާމާތު ނުކުރެވި ލަސްވެފައި،" ސޯޝަލް މީޑިއާގައި ލިންކް ރޯޑަށް ހޭލުންތެރިކަން އުފައްދާ މީހަކު ބުންޏެވެ.\nދެން އޮތް އަނެއް މައްސަލައަކީ މަގުތައް އަބަދު ކޮންނަން ޖެހިފައި އޮތުމެވެ. ކޭބަލް ވަޅުލުމާއި އެ ނޫން ވެސް އެކި ބޭނުންތަކަށް މި ފަހަކަށް އައިސް މަގުތައް ކޮނުން ވަރަށް އާންމެވެ.\nއެހެންވެ ބައެއް ފަހަރު މަސައްކަތް ނިންމާލައިފައި ވެސް، އަތުން ދޫވެފައި ހުންނަ ބައެއް ކަހަލަ ކަންކަމާ ހެދި އެކްސިޑެންޓްތައް ހިނގަން މެދުވެރިވެ އެވެ. މިއީ އެފަދަ މަސައްކަތްތައް ކުރާ މީހުން ވިސްނަން ޖެހިފައި އޮތް ކަމެކެވެ.\nލިންކް ރޯޑްގައި ހިނގި އެކްސިޑެންޓެއް.\nއެކްސިޑެންޓްތައް ގިނަވެގެން އެ ވާހަކަ ދެއްކުމަކުން ކަންކަން ހައްލެއް ނުވާނެ އެވެ.\nއައްޑޫ ސިޓީ ކައުންސިލަށް ވެސް ކުރެވިދާނެ ކަންކަން ހުންނާނެ އެވެ. ބާރުތައް މިނިސްޓްރީ އަށް ނެގީއޭ ކިޔާފައި، ސިޔާސީ މޭރުމަކުން ވާހަކަ ދެއްކުމުގެ ބޭނުމެއް ހަގީގަތުގައި ނެތެވެ. އެއް ކަމަކަށް ރައްޔިތުންގެ މެދުގައި ހޭލުންތެރިކަން އުފެއްދުމަކީ ކައުންސިލަށް ގައިމު ވެސް ކުރެވިދާނެ ކަމެކެވެ. އެއީ އަދިވެސް މުހިއްމުކަން ބޮޑުވެފައި އޮތް ދާއިރާއެކެވެ.\nއައްޑޫގެ މަގުތަކަކީ އަމާން ރައްކާތެރި މަގުތަކަކަށް ހެދޭނީ އެންމެން ގުޅިގެން މަސައްކަތްކޮށްގެންނެވެ. ހާއްސަކޮށް ދުއްވާ މީހުން އެ މީހުންގެ ޒިންމާއާ ދޭތެރޭ ސީރިއަސްކޮށް ވިސްނައިގެންނެވެ.\nއިތުރު ލިޔުންތައް އައްޑޫ މަގުމަތީގެ އެކްސިޑެންޓް ހެލްމެޓް ރާއްޖޭގެ ރަށްތައް އައްޑޫ ލިންކް ރޯޑް\nލިންކް ރޯޑް ރަނގަޅުކުރުމުގެ މަސައްކަތް ފަށަން ތައްޔާރު


ދުޢާ އިޖާބަކުރައްވާ ވަގުތުތަކާއި ޙާލަތްތައް –5– DhiSalafiyyah\nދުޢާ އިޖާބަކުރައްވާ ވަގުތުތަކާއި ޙާލަތްތައް – 5\n22/03/2021 ފިޤުހާއި އޭގެ ޢިލްމުތައް, ފިޤުހީ މައްސަލަތައްއަލް އުޚްތު އުންމު ޢަބްދިﷲ\nބައްޕަ ދަރިފުޅަށް ކޮށްދޭ ދުޢާއާއި ރޯދަވެރިޔާއާއި ދަތުރުވެރިޔާގެ ދުޢާ\n((ثَلَاثُ دَعَوَاتٍ لَا تُرَدُّ، دَعْوَةُ الْوَالِدِ، وَدَعْوَةُ الصَّائِمِ، وَدَعْوَةُ الْمُسَافِرِ))\n[رواه البيهقي (6392)، وصححه الألباني في سلسلة الأحاديث الصحيحة (1797)]\nމާނައީ: “ރައްދު ނުކުރައްވާ ތިން ދުޢާއެއް ވެއެވެ. (އެއީ) ބައްޕަގެ ދުޢާއާއި ރޯދަވެރިޔާގެ ދުޢާ އަދި ދަތުރުވެރިޔާގެ ދުޢާއެވެ.”\nބައްޕަ ދަރިފުޅަށް ކުރާ ބަދުދުޢާ\n((ثَلَاثُ دَعَوَاتٍ مُسْتَجَابَاتٌ: دَعْوَةُ الْمَظْلُومِ، وَدَعْوَةُ الْمُسَافِرِ، وَدَعْوَةُ الْوَالِدِ عَلَى وَلَدِهِ))\n[رواه البخاري في الأدب المفرد (481)، والترمذي (3448)، وصححه صحيح الجامع الصغير (3030)]\nމާނައީ: “އިޖާބަކުރައްވާ ތިން ދުޢާއެއް ވެއެވެ. (އެއީ) އަނިޔާ ލިބިފައިވާ މީހާގެ ދުޢާއާއި ދަތުރުވެރިޔާގެ ދުޢާ އަދި ބައްޕަ ދަރިފުޅަށް ކުރާ ބަދުދުޢާއެވެ.”\nޞާލިޙު ދަރިއަކު މައިންބަފައިންނަށް ކޮށްދޭ ދުޢާ\n((إِذَا مَاتَ الْإِنْسَانُ انْقَطَعَ عَنْهُ عَمَلُهُ إِلَّا مِنْ ثَلَاثَةٍ: إِلَّا مِنْ صَدَقَةٍ جَارِيَةٍ، أَوْ عِلْمٍ يُنْتَفَعُ بِهِ، أَوْ وَلَدٍ صَالِحٍ يَدْعُو لَهُ))\n[رواه مسلم 14 – (1631)]\nމާނައީ: “އިންސާނާ މަރުވުމުން އޭނާގެ ހުރިހާ ޢަމަލެއް ކެނޑިގެން ދެއެވެ. ތިންކަމެއް ފިޔަވައެވެ. އެއީ ދެމިގެންދާ ޞަދަޤާތެއް ނުވަތަ ފައިދާކުރަނިވި ޢިލްމެއް ނުވަތަ ޞާލިޙު ދަރިއެއް އޭނާއަށްޓަކައި ކޮށްދޭ ދުޢާ ފިޔަވައެވެ.”\n((مَنْ تَعَارَّ مِنَ اللَّيْلِ، فَقَالَ: لاَ إِلَهَ إِلَّا اللَّهُ وَحْدَهُ لاَ شَرِيكَ لَهُ، لَهُ المُلْكُ وَلَهُ الحَمْدُ، وَهُوَ عَلَى كُلِّ شَيْءٍ قَدِيرٌ، الحَمْدُ لِلَّهِ، وَسُبْحَانَ اللَّهِ، وَلاَ إِلَهَ إِلَّا اللَّهُ، وَاللَّهُ أَكْبَرُ، وَلاَ حَوْلَ وَلاَ قُوَّةَ إِلَّا بِاللَّهِ، ثُمَّ قَالَ: اللَّهُمَّ اغْفِرْ لِي، أَوْ دَعَا، اسْتُجِيبَ لَهُ، فَإِنْ تَوَضَّأَ وَصَلَّى قُبِلَتْ صَلاَتُهُ))\n[رواه البخاري (1154)]\nމާނައީ: “ރޭގަނޑު ހޭލާފައި،\nلاَ إِلَهَ إِلَّا اللَّهُ وَحْدَهُ لاَ شَرِيكَ لَهُ، لَهُ المُلْكُ وَلَهُ الحَمْدُ، وَهُوَ عَلَى كُلِّ شَيْءٍ قَدِيرٌ، الحَمْدُ لِلَّهِ، وَسُبْحَانَ اللَّهِ، وَلاَ إِلَهَ إِلَّا اللَّهُ، وَاللَّهُ أَكْبَرُ، وَلاَ حَوْلَ وَلاَ قُوَّةَ إِلَّا بِاللَّهِ\n[ދުޢާގެ މާނައީ: ﷲ މެނުވީ ޙައްޤުވެގެން އަޅުކަން ވެވޭ އިލާހަކު ނުވެއެވެ. އެއީ އެއްކައުވަންތަ އިލާހެވެ. އެއިލާހަށް ޝަރީކަކު ނުވެއެވެ. ވެރިކަންވަނީ އެއިލާހަށެވެ. އަދި އެންމެހާ ޙަމްދެއްވެސް ވަނީ އެއިލާހަށެވެ. އަދި އެއިލާހު ކޮންމެ ކަމަކަށްމެ ކުޅަދުންވަންތަވެ ވޮޑިގެންވެއެވެ. އެންމެހާ ޙަމްދު ވަނީ ﷲ އަށެވެ. އަދި ﷲ ހުސްޠާހިރުވަންތަވެ ވޮޑިގެންވެއެވެ. އަދި ﷲ މެނުވީ ޙައްޤުވެގެން އަޅުކަންވެވޭ އިލާހަކު ނުވެއެވެ. އަދި ހުރިހާ އެއްޗަކަށްވުރެ ﷲ ބޮޑެވެ. އަދި ހެޔޮކަމެއް ކުރުމުގެ ބާރެއް އަދި ނުބައިކަމަކުން ސަލާމަތްވުމުގެ ބާރެއްވެސް އެއިލާހު ޙަޟްރަތުން މެނުވީ ނުވެއެވެ.”]\nމިފަދައިން ކިޔާ، ދެން އެއަށްފަހު،\n[ދުޢާގެ މާނައީ: “އޭﷲ މިއަޅާގެ ފާފަފުއްސަވާނދޭވެ.”]\nމިފަދައިން ކިޔައިފިމީހަކު ނުވަތަ ދުޢާކޮށްފިމީހަކު ދަންނައެވެ. އޭނާއަށް އިޖާބަކުރެވޭނެއެވެ. ފަހެ، އޭނާ ވުޟޫކޮށްގެން ނަމާދުކޮށްފިނަމަ އޭނާގެ ނަމާދު ޤަބޫލުކުރެވޭނެއެވެ.”


Ooredoo ge mi aharuge Roadha Campaign Kan'doodhoo Miruhah Khaassa Koffi - AO News\nއުރީދޫގެ މިއަހަރުގެ ރޯދަ ކެމްޕެއިން ކަނޑުދޫ މިރުހަށް ޚާއްސަކޮށްފި\nކޮންމެ އަހަރެއްގެ ވެސް ރަމަޟާން މަހާއި ގުޅިގެން އުރީދޫ މޯލްޑިވްސް އިން ޙާއްޞަ ކެމްޕޭންއެއް ތައާރަފުކުރެއެވެ.\nދިވެހި ސަގާފަތާއި، އާދަކާދަތަކާއި، ތާރީހީ ހާދިސާތަކުގެ މައްޗަށް ބިނާކޮށް، އެކުވެރިކަމާއި އޯގާތެރިކަމާއެކި އެކަކު އަނެކަކާއި އޮންނަ ގުޅުން އިތުރަށް ވަރުގަދަކުރުމުގެ ރީތި މެސެޖަކާއެކުއެވެ. އެހެން އަހަރުތަކާ ޚިލާފަށް މިއަހަރު އުރީދޫގެ ރޯދަ ކެމްޕެއިން ވަނީ ޚާއްސަ ރަހަތަކުން ފުރިފައެވެ. މި ކެމްޕެއިން ޙާއްސަ ކުރެވިފައިވަނީ ދިވެހިންގެ ހިތްތަކުންނާއި ބަދިގެތަކުން ޖާގަ ހޯދައިފައިވާ ކަނޑޫދޫ މިރުހަށެވެ.\nމި ކެމްޕޭންގައި އެންމެ އިސްކަމެއް ދެނީ ކަނޑޫދޫ މިރުސް ބްރޭންޑެއްގެ ގޮތުގައި ގާއިމްކޮށް، މި ޕްރޮޑަކްޓް އިތުރު ހަރުފަތަކަށް ގެންގޮސްދިނުމަށެވެ.\nކެމްޕޭން އިފްތިތާހުކޮށްފައިވަނީ ލޯކަލް ގަވަރމަންޓް އޮތޯރިޓީގެ ސީއީއޯ އަފްޝަން ލަތީފާއި ކަނޑޫދޫ ކައުންސިލްގެ ރައީސް އަޙްމަދު ރީހާންއާއި، އުރީދޫ މޯލްޑިވްސްގެ މެނޭޖިންގ ޑިރެކްޓަރ އަދި ސީއީއޯ މިސްޓަރ ޚާލިދު އަލްޙަމާދީ އަދި އުރީދޫ މޯލްޑިވްސްގެ މެނޭޖްމަންޓާއި، ކަނޑޫދޫ ކައުންސިލްގެ ޢިއްޒަތްތެރި މެހެމާނުން ބައިވެރިވި ޚާއްޞަ ހަފްލާއެއްގައެވެ.\nދިވެހި މި މިރުހުގެ މަގްބޫލުކަމާއި ޚާއްސަކަމުގެ މައްޗަށް ބިނާކޮށް، ކަނޑޫދޫ ކައުންސިލާ އާއި ގުޅިގެން އުރީދޫ ގެ ރަމަޟާން ކެމްޕެއިން ގެ ދަށުން މި މިރުހަށް ޚާއްސަ ބްރޭންޑެއް ވަނީ ތައާރަފްކޮށްފައެވެ. އޭގެތެރޭގައި ކަނޑޫދޫ މިރުސް ބްރޭންޑް ގައިޑްލައިންސް އާއި ޚާއްސަ ލޯގޯ އާއި ވެބްސައިޓެއް ހިމެނޭގޮތަށް ބްރޭންޑެއް ގާއިމް ކޮށްފައިވަނީ ކަނޑޫދޫގެ ރައްޔިތުން އާ ފުރުސަތުތަކާއި، އިޖުތިމާއީ އަދި އިގްތިސޯދީ ކުރިއެރުމާ ގުޅުވާލަދިނުމުގެ މަގްސަދުގައެވެ.\nކަނޑޫދޫ މިރުސް ބްރޭންޑް އުފެއްދުމުގެ އިތުރުން، ރޯދަ ހަދިޔާއެއްގެ ގޮތުގައި އުރީދޫ މޯލްޑިވްސް އިން ވަނީ އެންޒީއާ އެކު ކަނޑޫދޫ މިރުސް ބޭނުންކޮށްގެން ޚާއްސަ ހޮޓް ސޯސްއެއްވެސް ތައާރަަފްކޮށްފަައެވެ. މި ހޮޓް ސޯސް ގެ ބާވަތްތަަައް ތަައްޔާރުކުރެވިފަައިވަނީީ ކުޅިރަަހަަަ މަަޑުކޮށް ކާ މީހުންނަަށް ވެސް އަދި އެންމެ ކުޅިކޮށް ކާ މީހުންނަށް ވެސް ކަމުދާނެހެންނެވެ. ކަނޑޫދޫ މިރުސް ހޮޓް ސޯސް ބަައްލަަވަައިގަންނަން ބޭނުންވާ ފަރާާާތްތަަކަަަށް ކަަަނޑޫދޫ މިރުސް ވެބްސަަައިޓް އަަދި އީ ކޮމަަރސް ޕްްލެޓްފޯމް މޫލީ މެދުވެރިކޮށް ބަަަަައްލަވަައިގަަނެވޭނެއެވެ.\nއުރީދޫ މޯލްޑިވްސްގެ މެނޭޖިންގ ޑިރެކްޓަރ އަދި ޗީފް އެގްޒެކެޓިވް އޮފިސަރ ޚާލިދު އަލް ޙަމާދީ ވިދާޅުވީ މައިގަނޑު މަގްސަދަަކަށްވީ ކަަނޑޫދޫގައި ހެދޭ މި ޚާއްސަ މިރުހުގެ ފުރިހަަމަަަ މަަންފާ ރަަށުގެ ރައްޔިތުންނަަށް ހޯދުމުގެ ފުރުސަަތުތަަކާއެކު ރަށުގެ އިގްތިސާދީ އަދި އިޖްތިމާއީ ކުރިއެރުން ފަހިކޮށްދިނުން ކަމަށެވެ.\n“މިއަހަރުގެ ރަމަޟާން މަހަށް އަަޅުގަަނޑުމެންް މިވަަަނީ ކަނޑޫދޫ ކައުންސިލާއި ގުޅިގެން ދިވެހި އުފެއްދުމެއްކަަމަަށް ވާ ކަނޑޫދޫ މިރުހުގެ ނަން އިތުރަށް ވަަރުގަދަަަކޮށް ރާއްޖެ އާއި ބަައިނަަަަލްއަގްވާާމީ މާކެޓުތަކުގަައި ޕްރޮމޯޓްކުރުމަށް ހާއްްސަ ބްްްރޭންްޑްއެއްް ގާާއިމްކޮށްފަ. މި ޕަަރޓްނަރޝިޕާއެކު ކުރިއަަށްއޮތް ތަަނުގަައިވެސް ކަނޑޫދޫ ރައްޔިތުންނާާއެކު މި ބްރޭންޑް އިތުރަށްް ކުރިއެރުވުމުގައި ދެމިތިބޭނެ ކަަމުގެ ޔަަގީންކަންް އަަރުވަން.” ޚާލިދު އަލް ޙަމާދީ ވިދާޅުވިއެވެ.\nއެލްޖީއޭގެ ސީއީއޯ އަފްޝަން ލަޠީފް ވިދާޅުވީ އުރީދޫ ގެ އިސްނެގުމުގެ ދަަށުން މި ލޯންޗްކުރެވުނު ކެމްޕެއިނަކީ އެލްޖީއޭގެ ސްޓްރެޓީޖިކް އަމާޒުތަކާއިވެސް ވަރަށް ބޮޑަށް ގުޅިލާމެހިފައިވާ ކެމްޕެއިނެއް ކަމަށެވެ. އަދި އުރީދޫ މޯލްޑިވްސްއާއި ކަނޑޫދޫ ކައުންސިލު ގުޅިގެން މި ކުރެވުނު މަސަައްކަަަަތަަކީ ރާއްޖޭގެ ރަށްރަށުގެ މުޖުތަަމަައުތަކުގެ އިޤްތިސާދު ކުރިއެރުވުމަށް އައު ފުރުސަތުތައް ފަހިކޮށްދިނުމުގަަަައި ކުންފުނިތަކުގެ ބަައިވެރިވުމުގެ މުހިންމުކަން ދަަައްކުވައިދޭ ނަމޫނާ ޕަރޓްްްނަރޝިޕެއް ކަމަށެވެ.\nމި ރަސްމިއްޔާތުގައި ކަނޑޫދޫ ކައުންސިލްގެ ރައީސް އަޙްމަދު ރީހާން ވިދާޅުވީ އުރީދޫ ފަދަ މަލްޓިނޭޝަނަލް ކުންފުންޏެއްގެ އިސްނެންގެވުމުގެ މަތިން ބްރޭންޑެއްގެ ގޮތުގައި ކަނޑޫދޫ މިރުސް ޕްރޮމޯޓް ކުރުމުގެ ކެމްޕެއިނެއް ކުރިޔަށް ގެންދިޔުމަށް ކައުންސިލަށް ހުށަހެޅި ހުށަހެޅުމަކީ އުފަލާއިއެކު މަރުހަބާކިޔާ ކަމެއް ކަމަށެވެ. އަދި އަމާޒަކީ ބްރޭންޑެއްގެ ގޮތުގައި މާކެޓަށް މިނެރެވުނު ކަނޑޫދޫ މިރުހުން ލިބޭނެ މަންފާ ތަކަކީ ކޮބައިތޯ ހޯދާ ބަލާ، ކަނޑޫދޫގައި ހައްދާ ކުޅި މިރުހުގެ މަންފާ ކަނޑޫދޫ ރައްޔިތުންނަށް އޭގެ އެންމެ އެންމެ ފުރިހަމަ ގޮތުގައި ހޯދައިދިނުން ކަމަށެވެ.\n“މި ކެމްޕެއިންގެ ތެރެއިން ކަނޑޫދޫ މިރުހުން އުފައްދާފައިވާ ސޯސްއެއް ‘ކަނޑޫދަު މިރުސްގެ’ ނަމުގައި ވަނީ މާކެޓަށް ނެރެވިފަ. އަދި މިސޯސް އާއި ކަނޑޫދޫ މިރުސް މާކެޓް ކުރުމަށްޓަކައި، ކަނޑޫދޫ މިރުސް.ކޮމް ގެ ނަމުގައި ހާއްސަ ވެބްސައިޓެއް މިވަނީ ލޯންޗް ކުރެވިފަ. މިފަދަ ކޮންމެ ކަމަކީ އެކަމުގެ މަންފާ އާއި ހެޔޮ ބަދަލު ސީދާ ގޮތުންނާއި ނުސީދާ ގޮތުންވެސް ރައްޔިތުންނަށް ލިބިގެންދާނެ ކަމެއް.” ރީހާން ވިދާޅުވިއެވެ.\n2001 ވަނަ އަހަރުން ފެށިގެން ކަނޑޫދޫ މިރުސް ވަނީ އޭގެ ތަފާތު ރަހަަަަައާާއި ވަަަސް އަަަަަދި ޚާއްސަަަ ކުޅިކަމަަށްޓަކައި ރާއްޖޭގެ އެކި ކަަންކޮޅުތަކުގަައި ވެސް ވަރަށް އަވަހަށް މަގުބޫލުކަން ހޯދާފައެވެ. ކަނޑޫދޫ މިރުހަަަކީ ތ. އަތޮޅު ކަނޑޫދޫގައި ހެދޭ ގިތެޔޮ މިރުހުގެ ތަފާތު ބާވަތެކެވެ.\nމުޖުތަަަމަައުގެ ކުރިއެރުމަަށް މަަަަސައްކަަަތްްކުރާ ކުންފުންޏެއްގެ ހައިޘިއްޔަތުން އުރީދޫ މޯލްޑިވްސް އަކީ ދިވެހިންގެ ކުރިއެރުމަަަށް އަބަދުވެސް މަސައްކަތްކުރާ ކުންފުންޏެކެވެ. އެގޮތުން ބްރޭންޑް ކުރުމުގެ މުހިންމުކަަން ފާހަަގަކޮށް އުރީދޫ މޯލްޑިވްސް އިން ކަނޑޫދޫ ކައުންސިލާ ގުޅިގެން މި މަސައްކަތް ފަށާފައިމިވަަނީ ކަނޑޫދޫ މިރުސް އަައު ހަަރުފަތަަަަކަަށް ގެންދިއުމުގެ މަަގްސަަަދުގަަައެވެ.


Thuhumathu kurevey meehun ves Mahmoodhu hoadhan nukui! | Mihaaru\nރިޕޯޓް / ދަނގެތީގައި މީހަކު މަރާލުން\nތުހުމަތުކުރެވޭ ދެ މީހުން އުޅުނީ މަހްމޫދު ހޯދަން އުޅުނު މީހުންގެ ފަހަތުން\nތުހުމަތުކުރެވޭ ދެ މީހުންނަކީ ބޮޑެތި ކުށްތަކާ ހެދި ތޮއްޑޫން ބޭލުވި ދެ މީހުން. އެ މީހުން ދަނގެއްޗަށް ދިއުމާ އެކު އެ ރަށުގައި ވެސް ކުށްކުރުން އިތުރުވި\nމަހުމޫދު އަބޫބަކުރު މަރައިލި މައްސަލަ ތަހުގީގުކުރަން ދަނގެތީގައި ފުލުހުން މިރޭ ހަރަކާތްތެރިވަނީ. ---ފޮޓޯ:ނިޝާން އަލީ/މިހާރު\nއދ. ދަނގެތިން، ނަޖާހް މަސްއޫދު، މިހާރު\n14 އޮކްޓޯބަރ 2021 - 23:56\nއދ. ދަނގެތީ އެންމެން ލޯބިވާ ވިޔަފާރިވެރިޔާ މަހުމޫދު އަބޫބަކުރު އަނިޔާވެރި ގޮތަކަށް މަރާލާފައި އޮއްވައި ފެނުމުން ރަށު އެންމެން ރޮއްވާލި އެވެ. އަމާންކޮށް އޮތް ރަށް ބިރުވެރިކަމުގެ ތެރެއަށް ވައްޓާލި ގަތުލާ އެކު އެންމެންގެ ރުޅިގަނޑު އަމާޒުވީ ރަށުގެ ކުށުގެ ވެށީގައި އިސްކޮށް އުޅޭ، އެ ރަށަށް އއ. ތޮއްޑޫން ބަދަލުވެގެން އުޅޭ ދެ މީހަކަށެވެ.\nމިހާރު ފުލުހުންގެ ބެލުމުގެ ދަށުގައި ތިބި އެ ދެ މީހުން ނޫނީ މިފަދަ އަނިޔާވެރި ކަމެއް ކުރާނެ ބަޔަކު ރަށުގައި އުޅޭނެ ކަމަކަށް ދަނގެތީ މީހުންނަށް ގަބޫލެއް ނުކުރެވެ އެވެ. އެ ދެ މީހުންނަކީ ތޮއްޑޫ ކައުންސިލަރަކު ވިދާޅުވި ގޮތުގައި ރައްޔިތުންނަށް ކެތް ނުކުރެވޭ ހިސާބަށް ކަންތައް ދިއުމުން "ރަށުން ބޭލުވި" ދެ މީހުންނެވެ.\nމަހުމޫދު ނުފެނިގެން މިއަދު ހެނދުނު 10:00 ހާއިރުން ފެށިގެން ދަނގެތީ އެންމެން ދިޔައީ ރަށުތެރެ ހޯދަމުންނެވެ. މެންދުރުވީ އިރު ވެސް އޭނާ ފެންނަ ގޮތެއް ނުވި އެވެ. އޭރު ވެސް އެކަމުގައި އެހީވާން އިތުރު ފުލުހުން ނާންނާތީ ކައުންސިލުން ނިންމީ، އޭނާ ހޯދުމުގެ މަސައްކަތް ފުޅާކުރާށެވެ. ހުއްޓާނުލައި މަސައްކަތްކުރަމުން ދަނިކޮށް، ފަޅު ގޯއްޗެއްގައި ހުރި ފެންވަޅެއްގެ ތެރޭގައި ބޯކޮޅުވަތަށް އޮއްވައި މަހްމޫދު ފެނުނީ އޭނާ ހޯދަން ނުކުމެ އުޅުނު އަންހެނުންތަކަކަށެވެ. އޭނާ ވަޅުތެރޭގައި އޮތް އިރު ބޯކޮޅުން ގޯންޏެއް އަދި ފައިކޮޅުން ވެސް ގޯންޏެއް ކޮއްޕުމަށް ފަހު ދެ ގޯނި އޮތީ އައްސައިފަ އެވެ.\nވިޔަފާރިވެރިޔާގެ މަރު ތަހުގީގުކުރަަން ދަނގެތީގައި ފުލުުހުން ހަރަކާތްތެރިވަނީ. ފޮޓޯ: -- ނިޝާން އަލީ/މިހާރު\nވަޅު ކައިރިން ލެޔާއި ވަޅިއެއް ވެސް ފެނުނެވެ.\nބިރުވެރި މަންޒަރު ފުރަތަމަ ފެނުނު މީހުން ހަޅޭއްލަވައި ރޯން ފެށި އަޑާ އެކު އެތަނަށް އެއްވި މީހުންގެ ތެރޭގައި، މަރުގެ މައްސަލާގައި ތުހުމަތުކުރެވޭ މީހަކު ވެސް ހިމެނެ އެވެ. ހަމަ އެ ވަގުތު އެތަނުގައި ތިބި މީހުން އޭނާ އަށް ތުހުމަތުކޮށް އޭނާގެ ގައިގައި ތަޅައިގަތެވެ. އަދި ކުޑަ އިރުކޮޅެއްގެ ތެރޭ، ތުހުމަތުކުރެވޭ ދެ ވަނަ މީހާ ވެސް ހޯދައި ފުލުހުންނާ ހަވާލުކުރި އެވެ. ޕޮލިސް ސްޓޭޝަނާ ހިސާބަށް ގެންދިޔަ މަގުމަތީގައި ވެސް އާންމުން އެ ދެ މީހުންނަށް އަނިޔާކުރި އެވެ. އެ ދެ މީހުން މަހްމޫދުގެ މަރާ ގުޅޭ ގޮތުން އެއްވެސް ވާހަަކައެއް ނުދައްކާ ކަމަށް ރަށު މީހުން ބުންޏެވެ؛ އެއްބަހެއް ވެސް ނުވެ އެވެ. އިންކާރެއް ވެސް ނުކުރެ އެވެ.\nފަހުން ވަނީ ތުހުމަތުކުރެވޭ އެކެއްގެ ލޯބިވެރިޔާ ކަމަށް ބުނާ އަންހެނަކު ވެސް ތުހުމަތަށް ހައްޔަރުކޮށްފަ އެވެ. އެއީ ވެސް އެ ރަށު މީހެއް ނޫނެވެ.\nމަހްމޫދު އެންމެ ފަހުން ފެނުނީ ރޭ ރާއްޖެ އާއި އިންޑިއާ ސާފް ޗެމްޕިއަންޝިޕްގައި ކުޅުނު މެޗު ބެލުމަށް ފަހު ގެއިން ނުކުންނަނިކޮށެވެ. އެންމެންގެ އިހްތިރާމާއި ލޯބި ހޯދާފައިވާ މަހްމޫދު ދެން ފެނުނީ ގައިގެ އެތަން މިތަނަށް ވަޅި ހަރައި މަރާލާފައި އޮއްވަ އެވެ.\nމަހުމޫދުގެ ހަށިގަނޑު ހޯދުމުގެ މަސައްކަތް ކުރަން މީހުން ނުކުމެ އުޅުނު އިރު ތުހުމަތު ކުރެވޭ ދެ މީހުން ވެސް މަހުމޫދު ހޯދަން އުޅުނު ދެ މީހެއްގެ ފަހަތުން އުޅުނު ކަމަށް އެ މަންޒަރު ދުށް މީހުން ކިޔައިިދިނެވެ. އެކަމަކު، އެ މީހުން އެހީތެރި ނުވެ، ތިބީ ކަމަށް އޭނާ ކިޔައިދިނެވެ. މިއީ އެ ދެ މީހުންނާ މެދު ޝައްކު އުފައްދާ އެއް ސަބަބެވެ.\nދަނގެތީގައި މަރާލައި މީހަކު ވައްޓާލާފައި އޮތް ވަޅު. -- ފޮޓޯ: މިހާރު\nދަނގެތިން ވާހަކަދެއްކި ގިނަ މީހުން އެއްބަސްވާ ގޮތުގައި އެ ދެ މީހުން ނޫނީ އެ ރަށުގައި އެވަރުގެ ކަމެއް ކުރަން ކެރޭނެ ބަޔަކު ނޫޅޭނެ އެވެ. ދަނގެތީ މީހުން ބުނާ ގޮތުގައި އެ ދެ މީހުންނަކީ ރަށުގެ ރައްޔިތުންނާ އެއްވެސް ގުޅުމެއް ނުބާއްވައި ވަކިން އުޅޭ ބަޔެކެވެ. ރަށު ކައުންސިލުގެ ނައިބު ރައީސް އިމްރާން އަހުމަދު ވެސް ގަބޫލު ކުރައްވަނީ އެގޮތަށެވެ.\nއޭނާ ވިދާޅުވި ގޮތުގައި ރަށުގެ ކުށުގެ ވެށީގައި އުޅޭ މީހުން ވައްކަަން ފަދަ ކުދިކުދި ކުށްތައް ކުރިއަސް މީހަކަށް މިވަރުގެ ބޮޑު އަނިޔާއެއް ދޭން މި މީހުން ނޫން ބަޔަކަށް ނުކުރޭނެ އެވެ.\nއެ ދެ މީހުންނަށް ޝައްކުކުރާ އެހެން ސަބަބުތައް ވެސް އެބަ ހުއްޓެވެ. އިމްރާން ވިދާޅުވި ގޮތުގައި މިއަދު އެ މީހުންގެ ފަރާތުން ކުރިން ނުފެންނަ ކަމެއް ފެނުނެވެ. މީގެ ކުރިން އެ ދެ މީހުން އެކުގައި ރަށުގައި އެއްވެސް މަސައްކަތެއް ނުކޮށް އުޅުނަސް، މިއަދު ހެނދުނުން ފަށައިގެން ދެ މީހުން ވެސް އުޅުނީ ރަށުގެ ދެ ހިސާބެއްގައި މަސައްކަތެއް ހޯދައިގެން އެ މަސައްކަތުގަ އެވެ.\nމަހްމޫދު މަރާލާފައި އޮއްވައި ފެނުނު ސަރަހައްދުގައި ރަށު މީހުން އެއްވެފައި. -- ފޮޓޯ: މިހާރު\nތޮއްޑޫގައި ވެސް މި މީހުންނަށް ވައްކަމާއި މާރާމާރީ އާއި މަސްތުވާތަކެތީގެ ވިޔަފާރީގެ ތުހުމަތު ކުރެވެ އެވެ. ތޮއްޑޫގެ ރައްޔިތުންގެ ތެރެއިން ބަޔަކަށް މި ދެ މީހުންނާ ދެކޮޅަށް ނުކުތީ އޭގެ ތެރެއިން އެކަކު ދުއްވި ސައިކަލެއް މީހަކު ގައިގައި ޖެހުމުން ހިނގި މާރާމާރީއަކަށް ފަހުގަ އެވެ.\nއެ ހަމަނުޖެހުމުގައި އެ ދެ މީހުންނަށް އަނިޔާކޮށްފައި އެ ރަށުން ބޭލި ފަހުން އެ ދެ މީހުން ތޮއްޑޫއަކަށް ނުދެ އެވެ. އެނގިފައިވާ ގޮތުގައި ރަށަށް އަރައިފި ނަމަ މަރާލާނެ ކަމުގެ އިންޒާރު އެ ދެ މީހުންނަށް ވެސް އޮތީ ދީފަ އެވެ. އެހެންވެ އެ މީހުން ރަށަށް ނުގޮސް ދަނގެތީގައި އުޅެން ފެށީ އެވެ. އެއީ އޭގެ ތެރެއިން އެކަކުގެ ބައްޕައަކީ ދަނގަތީ މީހަކަށް ވާތީއާ އެކު އެކަން ފަހިވެފައި އޮތުމުންނެވެ.\nމީގެ ދެތިން މަސް ކުރިން އެ މީހުން ދަނގެއްޗަށް އައި ފަހުން ރަށުގައި ބޮޑެތި ވައްކަންތަކެއް ވެސް ވަނީ ކޮށްފަ އެވެ. ތުހުމަތުކުރެވެނީ މި ދެ މީހުންނަށެވެ.\nކޮވިޑުން ރައްކާތެރިވާން ލާ ޕީޕީއީ އަޅައިގެން ތިބެ ފިހާރައެއްގެ ބިއްލޫރިގަނޑު ކަފާލައި، އެތަންގަނޑު ތަޅައިގެން ވަދެ ވައްކަންކުރަން އުޅުނު މައްސަލައެއް ވެސް އެބަ އޮތެވެ. ފިހާރައިގެ ވެރި މީހާ ތުހުމަތުކުރަނީ އެއީ ވެސް މަރުގެ މައްސަލާގައި ތުހުމަތުކުރެވޭ ދެ މީހުންގެ އަމަލެއް ކަމަށެވެ. ނަމަވެސް ޕީޕީއީގައި ތިބުމުން އެއީ ކޮން ބައެއްކަން ޔަގީން ނުވާތީ، ކެމެރާއިން މަންޒަރު ލިބިފައި ހުއްޓަސް އެ މީހުންނަށް އެޅި ފިޔަވަޅެއް ނެތެވެ.\nމަހުމޫދަކީ ކެފޭއެއް ހިންގާ މީހެކެވެ. ގޭހާއި ކާޑުގެ ވިޔަފާރި ވެސް ކުރެ އެވެ. އަދި އޭނާގެ އޮޑިދޯނިފަހަރު ވެސް ހުރެ އެވެ. ރަށުގެ މީހުން ބުނާ ގޮތުގައި އޭނާ ކުރާ ވިޔަފާރީގެ ބާވަތުން އަތުގައި އަބަދުވެސް ގަނޑުކޮށް ފައިސާ ހުންނާނެ އެވެ. އަނިޔާވެރިންގެ ލޯ އޭނާ އަށް އަމާޒުވީ އެހެންވެ ކަމަށް ބެލެވެ އެވެ.\nމިއީ އދ. ދަނގެތީގެ ތާރީހުގައި ވެސް މިފަދަ ފުރަތަމަ މަރެވެ. އަނިޔާވެރި ކުށްތައް ދުވަހަކު ވެސް ނުދެކޭ އެ ރަށު މީހުންނަށް މަހުމޫދުގެ މަރަކީ ދުވަހަކު ވެސް ނުފިލާނެ ބޮޑު ހިތާމައެކެވެ.\n28 ކޮމެންޓް, 78 ރިއެކްޝަންސް\nމާތް ﷲ މމި ގާތީލުން ހާމަކުރައްވުމުގައި އެހީތެރިވެލައްވާނދޭވެ. މަހުމޫދު ފަދަ އެތައް މަރެއް ރާއްޖޭގައި ހިނގފައިވޭ. މިއީ މަރަސް ަމރު ހިފުމުގެ އަދަބު ދޭންނުކުރޭތި ތަކުރާރުވާކަންތައް. އިލާހީ ގާނޫނުގައި ގިޞާސްހިފުމަށް އަންގަވާފައިވަނީ އެކަމުގެ ހިކްމަތްތަކެއްވާތީ.\nތިއީ ތިރަށު ފިރިހެނަކަށް ލިބިފަ ހުރި ސޮރެއް. ތޮއްޑޫ މީހެކޭ ކިޔާނެ ކަމެއް ނެތް. ދަރިން ލައްވާނީ ބައްޕައަށް. ތަރިކަވެރިންނާއި ޒިންމާވާންޖެހޭ މީހުން ތިބީ ތިރަށުގަ. ދެން ތޮއްޑޫއެކޭ ކިޔަނީ ކީއްކުރަން. އަސްލުގަ ތޮއްޑޫން ބޭރުކޮށްލި ތިރަށުގެ ސޮރެއް ތިއީ!\nދީނުގަ ހަރާމް ކުރައްވާފަ ވަނީ ބޮޑެތި ކުށް. ވައްކަމަކީ ހަރާމް ކަމަކަށް ވާއިރު، އެއީ ކުދި ކުށޭ ކިޔާފަ ލިޔެފަ އޮތުމުން ހިތާމަކުރަން\nމާލެއަށްވެސް ވީ ހަމަ މިގޮތް. ރާއްޖޭކެ އެކިހިސާބުތަކުން ގޮތްހުސްވެ މާލެއަށް ތޮއްޖެހި ހުރިހާކަމެއް ބޮއްސުންލީ. މިކަމުގެ ސީދާޒިންމާ 30 އަހަރުވެރިކަންކުރީ ބޭފުޅާ ނަގަންޖެހޭ!\nތިޔަކީ އާދައިގެ ރަށެނޫން. އެއްވެސް ގޯސްކަމެއް ނުކުރާނެ މޮޅުބަޔެއް އުޅެނީ. އެންމެ މޮޅުވާނީ މަތި އޮމާންކުރަން އަމިއްލަމީހާގެ މޮޅު ވާހަލަދައްކަން. ޒުވާބުކޮށް ގަނދަދައްކާ އޮޅުވާލައިގެން ކަންކަންކުރަމުގައި ވެސް ރަނގަޅުވާނެ. ކައުންސިލްގެ ފަރާތުން އަދި ތިރަށު ފޮލިސްް ސްޓޭސަނުން ކުރާކެއް ނޯނާނެ. ހުސްއަންގަ ތެޅުން ކަމަކީ.\nދެމީހުންގެ މައްޗައް އޮތް ބޮޑު ހީއެއް ދޯ އޮތީ. އަސްލު ގާތިލު ނޫންކަމަށް ވެއްޖެއްޔާ އޭނަ އޮންނާނެ އަދިވެސް ބިރުން. ތިދެމީހުން ހައްޔަރު ކުރީ ރަގަޅަށް ހީއެއްގެ މައްޗައް ތި ދެމީހުން ވެސް މަރާލަފާނެ\nރަނގަޅަށް ހުރި ރަށްތަކަށްވެސް ޑުރަގު ފޯރުކޮށްގެން މިހަލާކުކުރަނީ. ވެރިން ހޭއަރާކަށް ނުވޭބާ\nކައުންސިލްއިން ބުނަނީ ވައްކަން ކުރުން އެއީ ކުޑަކުށެއް ކަމަށް. އެހެންކަމަށް ވަންޏާ އެކަހަލަ މީހުނަށް ހިއްވަރު ނޫންތޯ މިދެވެނީ.\nމިބުނީނޫންހޭ އެރަށު މީހަކު ގޯސްކަމެއް ނުކުރާނޭ. ހަހަ\nއިންސާފޭ އިންސާފޭ ކިޔައިގެން އެ ވިއްކައިގެން ރިޟްވާނަށް ވީކީއްހޭ ރިޟްވާން ކޮބައިހޭ ކިޔާ އެ ވިއްކައިގެން ވޯޓުހޯދީ.... ރިޟްވާނަށް ލިބުނީ ކޮން އިންސާފެއް. މިފަދަ މަރުތަކަށް ލިބުނީ ކޮން އިންސާފެއް... ބަދަލުގައި ކަންކަން ޖަހަނީ އަނެއްކޮޅަށް، މިޤަތުލަށްވެސް އިންސާފު ނުލިބޭނެކަމީ ކަންކަން ވެފަހުރިގޮތަށް ބަލާއިރު މެންދުރުގެ އިރުފެންނަފަދަ ޔަޤީންކަމެއް. ޢާއިލާއަށް ކެތްތެރިކަން ދެއްވާ މަރުހޫމަށް ހެޔޮރަޙުމަތް ލައްވާށި. އާމީން.\nރައްޔިތުން ނިކުމެ ޖިނާއީ ކުއްތަށް ތަހުގީގުކޮށް، ކުއްވެރީނަށް އަދަބު ދޭ ހިސާބަށް ދިޔައީމާ، ރަމްޒުކޮށްދެނީ ދައުލަެއްގެ ގޮތުގައި މަސައްކަތް ނުކުރާކަން!


ބޭއިންސާފުގެ ތެރެއިން "ކޮތަރު ކޮއްޓައް" މަރުހަބާ! | Sangu News\n20 ފެބްރުއަރީ 2021 - 18:45\nހުޅުމާލެ ފޭސް ދޭއްގައި އަޅާފައިވާ ހިޔާ މަޝްރޫއުގެ ފްލެޓުތައް\nވެރިކަން ކުރާ އެމްޑީޕީ އިސްވެއޮވެ އުފެއްދި ކޯލިޝަނަކުން ރައީސް އަަބްދުﷲ ޔާމީންް އަބްދުލްގައްޔޫމްގެ ސަރުކާރަށް ނިމުންގެނައީ އެމަނިކުފާނުގެ ސަރުކާރު އަނިޔާވެރިކަމައް ބުނެއެވެ. އޭގެ ބަދަލުގަައި އޯގާތެރި, ފަހުރުވެރި އާއިލާއެއް ބިނާކޮށް ދިވެހިންނަށް ތާހިރު ދިރިއުޅުމެއް ހޯދަދޭނެކަމައް ބުނުމުން، ކޯލިސަންގެ ރިޔާސީ ކެނޑިޑޭޓް ޅ. ހިންނަވަރު ނޫރާނީއާގޭ އިބްރާހީމް މުހަންމަދު ސޯލިޙް ދިވެހިރާއްޖޭގެެ ވެރިކަަމަގެ ތަހުތައް އިސްކޮށްދިނީީ ނިކަން ފޮނި އުންމީދު ތަކަކާއެކުއެވެ.\nޒަމާނުއްސުރެ ދިވެހިންނަށް ދަތިވެފައިވާ ބޯހިޔާވަހިކަމައް ހައްލު ހޯޯދައިދިނުމައް ރައީސް އަބްދުﷲ ޔާމީންް ހުޅުމާލޭ ދެވަނަ ފިޔަވަހީގައި ބިނާ ކުރި ހިޔާ ފުލެޓްތައް ވެގެން ދިޔައީ މާޔޫސްކަމުގައި ތިބި އެތައް ދިިވެއްސެއްގެ އުންމީދުު އާވެގެން ދިޔަ ކަމަކަށެވެ.\nހިޔާ ފްލެޓުތައް ނޫސްވެރިންނަށް ދައްކާލުމަށް ބޭއްވި ޓްރިޕްގެ ތެރެއިން/ ފޮޓޯ: ސަންގު\nއެހެންނަމަވެސް ރައީސް ޔާމީންގެ ސަރުކާރުން ފްލެޓް ދިން ލިޔުމަށް ބަލަހައްޓައިގެން އެތައް ބަޔަކު ތިއްްްބާ, މި ސަރުކާރުން އެެެކުލަވާލި ފުލެޓް ކޮޮޮޮޮޮޮމެޓީން ދާއިމީ ލިސްޓު އާާާާންމުުުުުރިި އިރު އިިިިހުގެެ ހާލަތުވަަަނީ ބޮޑުުުތަނުުުުން ބަަަދަަލުުވެެެފަައެެވެ. ދާއިމީ ލިސްޓާއެކު އަނެއްކާވެސް ބޯހިޔާވަހިކަމަށް ޖެހިފައި ތިބި ނިކަމެތި އެތައް ރައްޔިތުންގެ ތެރެއިން ބަޔަކު ވަނީ މާޔޫސްވެ މަގުމަތި ވެފަ އެވެ.\nޔާމީންގެ ސަރުކާރުން ހިންގި ހިޔާ މަޝްރޫއުގެ ފްލެޓުތައް ދިނުމުގައި އެތައް ޖަރީމާއެއް ހިންގާފައިވާ ކަމައް މިސަރުކާރުންވަނީ ތުހުމަތުކޮށްފައެވެ. އެހެންނަމަވެސްް މައްސަލަތައް ބަލާނިމުނު އިރު ބޯހިޔާވަހިކަމުގެ ހައްގުން މަހުރޫމުވެ އަދަބު ލިބުނީ ނިކަމެތީން ނަށެވެ.\nރައީސް ޔާމީންގެ ސަރުކާރުންް ނަހަމަ ގޮތުގައި ބަޔަކައް ފުލެޓްް ނުދޭ ވާހަކައެއް ނޫނެވެ. އެހެންނަމަވެސް ސަރުކާރަަަކުުުުން ރައްްޔިތަކަށް ލިޔުމުން ވެފައި އޮތް ވައުދެއް، ޔަގީންކަމެއް މިހާ ފަސޭހައިން އުވާލެވިގެން ނުވާނެ އެވެ.\nހިޔާ ފްލެޓުތައް ނޫސްވެރިންނަށް ދައްކާލުމަށް ބޭއްވި ޓުއާރ ގެ ތެރެއިން/ ފޮޓޯ: އަވަސް\nފްލެޓް ލިބޭ މީހުންގެ ދާއިމީ ލިސްޓު ބަލާލުމުން ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހް މީގެ ކުރިން ދައްކަވާފައިވާ ވާހަކަތަކަށް ވިސްނާލެވުނެވެ. އެވާހަކަތަކުގެ ހުރި ފޮނި ކަމާއި ރައްޔިތުންނަށް ދެއްކި ހުވަފެންތަކުގެ މަތިން ހަނދާންވިއެވެ. މިއީ ރައްޔިތުން އަބަދުވެސް ހަނދާން ހުންނާނެ ވާހަކަތެކެވެ.\nރައީސް ފެބުރުއަރީ 2020ގައި ވިދާޅުވީ؛\n"ކުރީގެ ސަރުކާރުތަކުން ވައުދުވެފައިވާ ގޮތަށް، ހިޔާ މަޝްރޫއަށް ކުރިމަތިލާފައި ތިބި ފަރާތްތަކާއި، ވެށިފަހި ޕްރޮގްރާމްގެ ދަށުން ބޯހިޔާވަހިކަން ދިނުމަށް އޭރުގެ ސަރުކާރުން ވައުދުވެ، އެއްބަސްވެފައިވާ ގޮތަށް، އެކަންތައްތައް އިރާދަކުރެއްވިއްޔާ އަޅުގަނޑުމެން ލަހެއްނުވެ ކޮށްދޭނަން،" ކަމަށެވެ.\nއެކަމަކު ފްލެޓުތައް ލިބޭ މީހުން ދާއިމީ ލިސްޓް އާންމުކުުުުުުުރިއިރު ކަންވީ ރައީސް އެ ދެއްކެވި ވާހަކައާ ދިމާއިދިކޮޅަށެވެ.\nއެއީ މީހުން އުޅެން ހެޔޮވާވަރު ތަނެއް ނޫން ކަމަށް ބުނެ ރައީސް ސޯލިހު ނޫސްވެރިންނާއި ރައްޔިތުންނަށް ވިސްނައިިދިން "ކޮތަރު ކޮށިން" ނިކަމެތިންނައް ޖާގަ ނުލިބި އާހިރުގައި ޖާގަ ލިބިގެން ދިޔައީ ހުދު އެމަނިކުފާނުގެ އާއިލީ މެންބަރުންނަށެވެ.\n24%ވަރަށް ގަދަ 0%ވަރަށް ގަޔާވޭ 8%ބޮޑު ޖޯކެއް 0%ހައިރާންވެއްޖެ 56%ވަރަށް ދެރަ 12%ރުޅިގަދަ ވަނީ


Fam trip ehgai Bollywood ge dhe influencers Raajje ah - vNews.mv\nމަރްޔަމް ލީން 27 September 2021, 17:55\nފެމިލަރައިޒޭޝަން ދަތުރެއްގައި އިންޑިއާގެ މަޝްހޫރު ދެ އިންފްލުއެންސަރުން ރާއްޖޭގައި ޗުއްޓީ ހޭދަކޮށް ރާއްޖެ ޕްރޮމޯޓްކޮށްފިއެވެ.\nމިދަތުރުގައި ރާއްޖެ ޒިޔާރަތްކުރީ ބޮލީވުޑްގެ މަޝްހޫރު އެއްބަޑު އެއްބަފާ ދެ ތަރިން ކަމަށްވާ ސިދާތް ނިގަމް އަދި އަބިޝޭކް ނިގަމްއެވެ.\nމިދެތަރިން ރާއްޖެއަށް ޒިޔާރަތްކޮށްފައި ވަނީ ސެޕްޓެމްބަރު 19އިން 22 އަށެވެ. މި ދަތުރުގައި ސިދާތް ނިގަމް އަދި އަބީޝޭކް ނިގަމް ރާއްޖޭގައި ޗުއްޓީ ހޭދަކޮށްފައި ވަނީ ފުށިފަރު މޯލްޑިވްސް ރިޒޯޓުގައެވެ.\nމިދަތުރުގައި މިދެ އިންފްލުއެންސަރުން ވަނީ ރާއްޖެއިން ފަތުވެރިންނަށް ލިބޭ އެކި ހިދުމަތްތައް ތަޖުރިބާ ކޮށްފައެވެ. އެގޮތުން ސްނޯކްލްކުރުމާއި، ސްޕާ، ވޯޓާސްޕޯޓްސް, އަދި ރާއްޖެއަށް ހާއްސަ ކަންކަން މި ދެތަރިން ވަނީ ތަޖުރިބާކޮށްފައެވެ. އަދި ފުށިފަރު ރިސޯޓުން ލިބެން ހުންނަ އެކި ގައުމުތަކުގެ ކެއުންތައްވެސް މިތަރިން ވަނީ ތަޖުރިބާކޮށްފައެވެ. މިދަތުރުގައި އެދެތަރިން ކުރި އެންމެ ހާއްސަ ތަޖުރިބާއަކީ އުފަންދުވަސް ފާހަގަކުރުމަށްޓަކައި ބިލޭޑަޓް ސެލެބްރޭޝަނެއް ސޭންޑް ބޭންކެއްގައި ލައިވް މިއުޒިކާއެކު ބޭއްވުމެވެ.\nރާއްޖެއަށް ކުރި ފެމް ދަތުރުގައި މި ދެ އިންފްލުއެންސަރުން އެމީހުންގެ ސޯޝަލް މީޑިއާގައި ގިނަ ޕޯސްޓްތަކެއް ވަނީކޮށްފައެވެ. އަދި މިޕޯސްޓްތަށް މިދެ އިންފްލުއެންސަރުންގެ 10 މިލިއަނަށްވުރެ ގިނަ ފޮލޮވާޒުންނާ ހަމައަށް ވަނީ ފޯރައިފައެވެ.\nމި ދަތުރުގެ މައިގަނޑު މަގުސަދަކީ އިންޑިއާގެ މާކެޓުގައި ރާއްޖޭގެ މަގުބޫލުކަން އިތުރުކޮށް، މިމާކެޓުން ރާއްޖެ އަންނަ ފަތުރުވެރިންގެ އަދަދު އިތުރުކުރުމެވެ. އަދި ރާއްޖޭ އަކީ ގުދުރަތީ ގޮތުން ވަކިވަކި ރަށްތަކެއްގެ މައްޗަށް އެކުލެވިފައި އޮންނަ ގައުމެއްކަމުން، މިއީ އިންޑިއާގެ ފަތުރުވެރިން ދަތުރުކުރުމަށް އެންމެ ރައްކާތެރި މަންޒިލްގެ ގޮތުގައި ޕްރޮމޯޓުކުރުމެވެ. ރާއްޖޭގެ ރިޒޯޓު، ހޮޓެލް، ގެސްޓްހައުސް އަދި ލިވަބޯޑްގެ ހިދުމަތްތަކާއި، ރާއްޖޭއިން ފަތުރުވެރިންނަށް ލިބޭ ތަފާތު ތަޖުރިބާތައް މިފޭމް ޓްރިޕްގެ ޒަރިއްޔާއިން އިންޑިއާގެ މާކެޓަށް ވަނީ އިޝްތިހާރުވެގެން ގޮސްފައެވެ.\nމިއީ މިއަހަރު ވިޒިޓް މޯލްޑިވްސްއިން އިންޑިއާ މާކެޓަށް އަމާޒުކޮށް ކުރިއަށް ގެންދިޔަ ސިލްސިލާ ފޭމް ޓްރިޕްތަކުގެ ތެރެއިން އެއް ޓްރިޕެވެ. މިމާކެޓަށް އަމާޒުކޮށް މިއަހަރު ވަނީ ގްރޫޕް މީޑިއާ ފޭމް ޓްރިޕް، ސެލެބްރިޓީ ފޭމް ޓްރިޕް އަދި ޓްރެވަލް އެޖެންޓްސް ފޭމް ޓްރިޕް ކުރިއަށް ގެންގޮސްފައެވެ. މިއަހަރުގެ ކުރިޔަށް އޮތްތުގައިވެސް މިފަދަ އިތުރު ޓެރިފްތަކެއް ކުރިއަށްގެން ދިއުމަށް ވަނީ ރޭވިފައެވެ.


Baarugadha Typhoon "Haishen" Japan ah araifi\nބާރުގަދަ "ހައިޝެން" ތޫފާން ޖަޕާނަށް އަރައިފި\nތޫފާން ހައިޝެންގެ ސަބަބުން އެއްލައްކަ މީހުން ރައްކާތެރި ސަރަހައްދުތަކަށް ބަދަލުކުރަން ޖެހުނު\nޖަޕާުނުގެ އުތުރުގެ އެންމެ ބޮޑު ސަރަހައްދަށް ބާރުގަދަ ތޫފާނެއް އަރައިފި އެވެ. ޖަޕާނުގެ ކަމާބެހޭ ފަރާތްތަކުން ބުނާ ގޮތުން "ހައިޝެން" ތޫފާން ޖަޕާނަށް އެރުމުގެ ސަބަަބުން ސަލާމަތީ ގޮތުން ރައްކާތެރި ސރަހައްދުތަކަށް މީހުން ބަދަލު ކުރަން ވަނީ ފަށާފަ އެވެ.\nތޫފާންގެ ކަންކަން ބަލާ އިދާރާތަކުން އިންޒާރު ދީފައިވާ ގޮތުގައި ރެކޯޑް މިންވަރަކަށް ވާރޭވެހި ގަދަ ވަޔާއި ބޮޑެތި ރާޅުތަކާއިއެކު ކަނޑުގެ ދިޔަވަރު ވެސް ވަނީ ވަރަށް ބޮޑުވެފަ އެވެ.\nޖަޕާންގެ ފަޔާ އެންޑް ޑިސާސްޓާ މެނޭޖްމެންޓު އެޖެންސީ (އެފްޑީއެމްއޭ) އިން ކަމާބެހޭ ފަރާތްތަކާއި ހަވާލާދީ ބުނެފައި ވަނީ ތޫފާނުގެ ސަބަބުން ނުރައްކާ ބޮޑުވާނެ ކަމަށް ބެލެވޭ ސަރަހައްދުތަކުން އެއްލައްކަ މީހުން ސަލާމަތީ ސަރަހައްދުތަކަށް ގެެންދަން އިރުޝާދު ދީފައިވާ ކަމަށެވެ. މިގޮތުން މީހުން ބަދަލު ކުރަން ލަފާ ދީފައި ވަނީ އޮކިނާވާ އާއި ކަގޯޝިމާ އާއި ކުމަމޯޓޯ އަދި ނަގަސާކީންނެވެ.\nތޫފާނުގެ ސަބަބުން ގިނަ ސަރަހައްދުތަކަކުން މީހުން ބަދަލު ކުރަން ޖެހުނު\nރެކޯޑު މިންވަރަކަށް ވާރޭވެހި ވައިގަދަވެ ކަނޑުގެ ލޮނުގަނޑު އުފުލި ބިޔަ ރާޅުތައް އުފެދުމާއި ގުޅިގެން ސަލާމަތީ ފިޔަޅުތައް އެންމެމަތީ ފެންވަރުގައި އެޅުމަށް އާދީއްތަ ދުވަހު ބޮޑުވަޒީރު ޝިންޒޯ އަބޭ ވަނީ ވަނީ ގޮވާލައްވާފަ އެވެ. މިގޮތަށް ގޮވާލެއްވީ ކަމާބެހޭ މިނިސްޓަރުންނާއި ބައްދަލު ކުރައްވައި އަޅަންވީ ކުއްލި ފިޔަވަޅުތަކާއި މެދު ކުރެވުނު މަޝްވަރާތަކަށް ފަހު އެވެ.\nޖާޕާނަށް ޖެހުނު ތޫފާނުގެ ބާރު އަދި ދެރައެއް ނުވޭ\nއުމުރުން ދުވަސްވީ މީހުން ކޮރޯނާ ވައިރަސްގެ ސަބަބުން މާސްކް އަޅައިގެން ކަގޮޝީމާ އާއި އެނޫން ވެސް ޖަޕާްންގެ އުތުރުގެ ސަރަހައްދުތަކުގެ އިވެކުއޭޝަން ސެންޓަރުތަކަށް ދަނީ ޖަމާވަމުންނެވެ. މި ތޫފާންގެ ސަބަބުން އަދި އެއްވެސް މީހެއްގެ ފުރާނައަކަށް ގެއްލުމެއް ނުލިބެ އެވެ. އެކަމަކު ދެ މީހަކު ޒަހަމްވެފައި ވެއެވެ\nގަޑިިއަކު 145 މޭލުގެ ބާރުމިނުގައި ވައިޖެހޭ މި ތޫފާންގެ ސަބަބުން އޮކިނާވާ އިން 3000 ގެ، އަމަމި އޮޝީމާއިން 8000 ގެއިން ކަރަންޓު ކަނޑައިގެން ގޮސްފައި ވެއެވެ. މި ތޫފާން ކިއޫޝޫގެ ހުޅަނގަށް އެރުމަށްފަހު ޖަޕާނުގެ ދެކުނު ހުޅަނގަށް ފޯރާއިރު ބާރު ދެރަވާން ފަށާނެ އެވެ.